
Măriei 



Explicaţii şi mulţumiri 



A cest Jurnal „turcesc" a fost gîndit de la început ca un jurnal on-line, 
destinat a fi publicat pe un fel de „blog" pe pagina mea de net, 
http://nicksava.net . Aceasta a dus, inevitabil, la anumite dificultăţi în 
momentul în care am dorit publicarea lui sub formă de carte. 

Dacă pe internet includerea numeroaselor fotografie din Turcia, care 
ilustrau şi explicau textul, nu implicau decît cel mult oarece dexteritate 
tehnică, în cazul unei cărţi tipărite ele ar fi dus la un cost de tipărire 
prohibitiv. Cineîşi poaze păermite să editeze oca rte-album decîteva sute 
de pagini, cu sute de imagini color, tipărite în doar cîteva exemplare? Aşa 
se face că multă vreme, de fapt trei ani, nici nu mi-a mai trecut prin cap 
realizarea acestui proiect. 

Pînă într-o zi, cînd mi-am dat seama că nu e departe vremea „cărţii 
electronice", acea care o poţi citi pe un mic ecran portabil purtat în 
buzunar, „biblioteca" constînd în cărţi puse în format electronic pe 
stick-uri sau mini-CD de mare memorie. Atunci, imaginile color, oricît 
de voluminoase, nu vor mai fi un impediment. Dar, cum n-am ajuns 
încă în acele vremuri, mi-a venit în minte un paleativ: o carte scrisă pe 
hîrtie, însoţită însă de un CD conţinînd parte din pozele făcute de mine 

în călătoria mea prin Turcia. Era păcat ca citorul să nu le poată vedea, 
măcar o parte din ele -aproape 2000 de imagini! Şi, mai ales, să nu aibă 
o înţelegere deplină a delor scrise de mine. De aceea, cartea pe care 
o citiţi, deşi tipărită pe hîrtie, va fi cel mai bine citită avînd alături un 
laptop (sau alte medii electronice). CD-ul care va însoţi cartea va conţine 
aceleaşi capitole, pentru o mai uşoară identificare a pozelor. Imaginile 
sunt puse în powerpoint, cu descrierile respective (în limba română). 
Tot pe CD am pus o „carte elecronică", aşa cum va putea fi „citită" pe o 
viitoare carte electronică. 

Cum spun, imensa majoritate ale pozelor îmi aparţin. Cele cîteva 
excepţii sunt imagini luate de pe internet - ori mai interesante decît 
ale mele, ori din zone nevizitate de mine, dar care completau textul. De 
exemplu, două fotografii de la Oludeniz sunt folosite ca panouri turistice 
de către autorităţile turceşti. Nu am luat imginile de pe internet, ci le-am 
fotografiat chiar eu de pe respectivele panouri. 

Ca bază de informare am folosit intens ghidurile turistice (în limba 
engleză) notate la Bibliografie. Le mulţumesc autorilor pentru ajutor, 
sfaturile lor mi-au prins bine în drumurile mele. 

Nu trebuie să uit nici ajutorul dat de către Vică Albuşel din Vancouver, 
BC Canada care m-a ajutat să îmi pun pe internet Jurnalul, iniţial pe site- 
ul revistei Atheneum, apoi pe o pagină web proprie - pe care tot el mi-a 
pus-o la punct. Fărtă el, acest proiect ar fi rămas sub forma unor mii de 
poze pe care le-aş fi privit doar eu, cînd şi cînd. 

în sfîrşit, trebuie să aduc mulţumirea şi recunoştinţa soţiei mele, 
Maria, care mi-a fost alături pe parcursul proiectului şi care s-a îngrijit de 
corectura textului şi de încurajarea autorului. 



Introducere 



Justificare 



C înd am spus prima dată că îmi voi petrece o parte din vacanţă în 
Turcia, toţi prietenii mi-au spus că sunt nebun. „Ce cauţi tu în 
Turcia? Nimeni nu merge acolo!" Ba mai merg, chiar şi din ţară, că sunt 
excursiile ieftine... Dar cuvintele lor exprimau opinii întemeiate mai ales 
pe experienţa istorică avută de români cu turcii. Doar de acolo ne-au 
venit toate relele - înainte ca ele să vină de la ruşi. Nu numai pericolul 
cuceririi, nu numai jafurile, răpirea de fecioare pentru haremuri şi 
de băieţi pentru trupele de ieniceri, nu numai tezaurul ţării golit sub 
formă de haraci, nu numai schimbarea domnilor ca izmenele, nu numai 
fanarioţii, nu numai tutunul, caftanul, bacşişul, lenea asiatică... 

Dar eu am descoperit o altă Turcie - una despre care nu se vorbeşte. 
Mai tot ce ştiu majoritatea românilor se opreşte la La leii şi Bazar, la 
bacşişuri, la târguieli. Aşa ne-am dus la ei, imediat după decembrie 89, 
aşa se duc încă mulţi români. Pentru afaceri, pentru târguieli, pentru 
prostituţie, pentru joburi necalificate şi prost plătite... Aceşti români n-au 
timp să vadă adevărata Turcie - ei se duc să facă bani. N-au timp să vadă 

frumuseţea, bogăţia culturală, civilizaţia Turciei - nu le pot cuantifica în 
bani, nu le pot căra la buticurile şi tarabele din ţară... 

Eu am avut în plan să călătoresc prin Anatolia (mai precis, prin Asia 
Mică) pe urmele primilor creştini. Se întîmpla să scriu o carte despre 
ei (Fiul lui Dumnezeu) şi simţeam nevoia de documentare. Să nu mă 
fac de rîs - scriind despre dealuri acolo unde sunt munţi, sau despre 
lunci acolo unde sunt dealuri... Despre ziduri care nu existau, temple 
care erau închinate altor zeităţi, despre străzi orientate altfel... Trebuia 
să văd acele locuri! Şi, citind despre Pavel şi alţi misionari creştini, despre 
cetăţile vizitate de ei, am început să aflu tot mai multe despre Turcia. 
Să-i descopăr frumuseţile naturale, arhitectonice, de bogată tradiţie. 

Dacă iniţial aveam de gînd să plec în Turcia din România, o vacanţă 
în interiorul altei vacanţe, cu timpul am început să realizez că Turcia nu 
se poate vedea în cîteva zile. Nu ajunge nici o lună - dar nu am avut la 
dispoziţie mai mult de o lună. Şi, la încheierea celor 30 de zile de călătorie 
prin Turcia, mi-am dat seama că va fi nevoie de o altă vacanţă petrecută 
acolo, sau de mai multe, fiecare a cîte 30 de zile! Itinerarul a fost făcut 
de aşa natură. Am urmărit să văd Turcia aşa cum este, poate mai puţin 
din punct de vedere economic, cît cultural şi istoric. Sincer să fiu, privind 
la realitatea românească, adunasem atîta lehamite de această eternă 
tranziţie încît nu-mi doream să ajung prea curînd pe acele meleaguri 
natale. Probabil o să mai merg în Turcia, nu sunt un globe-trotter, nu 
vreau să înfig un steguleţ în cît mai multe ţări - vreau însă să cunosc cît 
mai bine locuri frumoase, oameni interesanţi. Am fost în Grecia, acum în 
Turcia; o să mai merg, probabil, în insulele greceşti... Cînd voi crede că le 
cunosc îndeajuns, poate o să adaug listei o altă destinaţie. 

Vreau să scriu în acest Jurnal despre ce am văzut şi aflat în Turcia. Nu 
vreau să scriu un ghid turistic. Nu o să dau informaţii detaliate despre 
relief, zone, istorie, adrese utile, costuri, sfaturi practice... Cine vrea să 
mergă în Turcia, cine e interesat de Turcia, le poate găsi în ghiduri, pe 
situri dedicate atît ei, cît şi fiecărui oraş în parte. Şi eu mi-am început 
călătoria în fotoliu, vizitînd acele situri, citind acele ghiduri. Sper să 
trezesc interesul cîtorva romîni încît acest pămînt binecuvîntat să merite 
să fie descifrat. 

Cîteva considerente generale, totuşi. Pe plan social-economic. Turcia 
este o ţară uimitoare. Beneficiază şi astăzi de pe urma politicii (oricît de 

coruptă, naţională totuşi) de la sfîrşitul sec. al XlX-lea - începutul sec. al 
20-lea, cînd s-a permis statelor europene să ia din comorile arheologice 
dezgropate (nemţii la Pergam şi Troia, englezii la Efes) în schimbul 
ajutorului în dezvoltarea infrastructurii. Turcia are acum o reţea de căi 
ferate, autostrăzi, drumuri, poduri, irigaţii şi îmbunătăţiri funciare de 
nivel european, care permit dezvoltarea galopantă a economiei. La asta 
se adaugă spiritul întreprinzător şi hărnicia populaţiei. Pentru un turist, 
imaginea culturilor care umplu de verdeaţă fiecare palmă de pămînt 
cultivabil - de la luncile apelor şi văile dintre munţi, pînă la coastele 
dealurilor şi munţilor -, este o imagine de neuitat. Iar industria turistică 
egalează în acest moment pe cea grecească sau italiană! Singurul lucru 
pe care l-am putut gîndi, vizitînd Turcia, a fost: „cum de a fost acceptată 
în UE România - iar Turcia, nu?" Dacă nu interveneau considerente 
politice. Turcia trebuia să adere cu cel puţin zece ani înaintea Romîniei şi 
Bulgariei! Doar dacă se consideră că este stat asiatic islamic -şi atunci ar 
trebui să fie lăsată să îşi vadă liniştită de propria-i dezvoltare... 

Al doilea lucru care se confirmă: turcii sunt foarte ospitalieri. Cu cît 
localitatea este mai mică, cu atît este mai evident. Nici chiar numărul 
tot mai mare de turişti n-a reuşit să strice acest lucru - deşi turcii ştiu să 
fie cu adevărat insistenţi în a-şi vinde produsele. Nu odată s-a întîmplat 
să fiu dus de un turc cale de jumătate de oră ca să mi se arate ceva. Sau 
să fiu luat în maşina lui, sau chiar numai pe scuter... Da, desigur, asta 
pentru că eram turist străin - dar asta înseamnă ospitalitate, nu? Cu o 
singură excepţie, toţi au refuzat bani pentru serviciile lor - s-au simţit 
chiar jigniţi cînd am sugerat asta (prima dată, numai I) Asta nu înseamnă 
că nu acceptă bacşiş - ospătarii, mai ales. 

Da, turcii, majoritatea, sunt oameni religioşi. Respectă islamismul şi 
instituţiile religioase. în unele locuri se pot întîlni sentimente religioase 
tradiţionaliste - e bine să fie respectate. în moschei se intră desculţ! 
Femeile (şi bărbaţii în shorts) e bine să ia, la intrare, o fustă - moscheile 
care au un cod de îmbrăcăminte va asigura o fustă lungă. în alte locuri, 
chiar tricourile fără mîneci (cu umerii dezgoliţi) sunt interzise - e bine 
să se pună un şal pe umeri. Iar femeilor deseori li se cere să-şi acopere 
capul (dar asta o fac şi numeroase biserici ortodoxe). Totuşi, deşi peste 
99% din turci se afirmă musulmani (din care majoritatea suniţi, puţini şiiţi 
- dar mulţi sufiţi, „mevleni"), puţini merg la slujba zilnică şi mai puţini se 

roagă de cinci ori pe zi. Nu veţi vedea nici un musulman rugîndu-se pe 
covoraş în stradă, la chemarea muezinului. Cei mai mulţi merg la slujbă, 
dacă merg, sîmbăta, la una din moscheile din apropiere. Femeile au zona 
lor separată, nu au voie să intre în zonă bărbaţilor să se roage. Turistele 
au voie să intre oriunde. Se pot face poze în moschei (unde, de altfel, 
intrarea este gratuită), dar nu în timpul slujbei. în ultima vreme muezinii 
nu mai ies în balconul minaretului să strige (cînte?) „chemarea", ci o 
fac din interiorul moscheii, la un microfon. Pe minarete sunt montate 
amplificatoare - unele cu adevărat asurzitoare. E bine să aveţi somn 
greu (oboseala mersului pe jos ajută...), pentru că rar se întîmplă ca 
o pensiune/hotel să nu aibă o moschee-două în vecinătate. Cîntarea 
muezinului la ora 4 am este deosebit de deranjantă. Asta şi pentru că, 
de obicei, trezeşte cocoşii şi cîinii... 

Cei din UE împiedică (deocamdată) aderarea Turciei pe motive 
de „discriminare" a femeilor. Pentru turist e puţin evidentă această 
„discriminare". într-adevăr, cum am zis, sunt zone separate în moschei 
pentru bărbaţi şi pentru femei - dar aşa este şi în sinagoga iudaică şi 
chiar în unele biserici ortodoxe. Există un cod de conduită în moschei 
- mai ales în cele tradiţionaliste. Există chiar oraşe tradiţionaliste - mai 
ales Konya şi în estul Anatoliei - unde majoritatea femeilor păstrează 
un cod al îmbrăcăminţii pe stradă. Aceasta constă, în principal, în fustă 
lungă pînă la glezne (sau şalvari), batic/broboadă pe cap şi o pelerină/ 
tunică lungă, cel puţin pînă pe pulpă. Nu sunt permise braţe (şi umeri) 
descoperite sau pieptul dezgolit. 

Şi totuşi, în marile oraşe pot fi întîlnite tinere femei care nu respectă 
codul - fără a suferi din cauza aceasta. Unele poartă fuste mini, sau 
shorts, vara. Pe de altă parte, multe femei îl respectă ca pe o formă de 
afirmare a respectului faţă de tradiţie, de respingere a spiritului străin 
occidental. Fac din cod o adevărată modă. Tinerele turcoaice, cu baticuri 
fine, frumos colorate pe cap (strînse în jurul feţei şi gîtului), cu pelerine 
cu găitane şi înflorituri, strînse pe trup, cu pantaloni strînşi pe picior 
şi, deseori., cu cizmuliţe din piele fină, toate de cea mai bună calitate, 
frumos croite, cu centuri fine din piele deseori cu ţinte metalice, strînse 
pe mijlocul de manechin, cu poşetuţe din marochin frumos decorate, 
multe din ele cu ochelari de vedere (mi s-a părut a fi chiar mai multe 
decît am întîlnit în alte locuri - dar multe sunt în sistemul de învăţămînt. 

mai multe decît bărbaţii), machiate cu grijă, par a prezenta pe străzile 
Turciei un alt fel de modă. 

în schimb, e destul de greu să faci o turcoaică să intre înaintea ta 
pe o uşă: e obişnuită să acorde prioritate bărbaţilor. Vezi puţine femei 
în cafenele sau restaurante, neînsoţite de bărbaţi şi, încă mai puţine, 
conducînd maşini sau scutere (o adevărată raritate!). Cu excepţia 
magazinelor moderne, „europene", nu vei întîlni femei vînzătoare! 
în Turcia (şi, probabil, în ţările arabe) aceasta este o îndeletnicire 
eminamente bărbătească. Şi, în timp ce femeile muncesc din greu pe 
undeva, bărbaţii stau pe scăunele în faţa dughenelor lor bînd ceai, 
fumînd şi jucînd table. Da, trecînd cu autobuzul pe lîngă sate, am văzut 
deseori „brigăzi" de femei muncind la cîmp, însoţite de un singur bărbat: 
şeful... Dar tot mai multe pot fi întîlnite în industria turismului, fie la 
recepţii de hoteluri, fie ghizi turistici, translatori, în agenţii de turism... 
Cu cît mai mare oraşul, cu atît mai multe. 

De asemenea, nu am întîlnit Kurzi - un alt motiv pentru neacceptarea 
în UE. Turcii nu-i recunosc ca populaţie diferită - îi numesc „turci de 
munte". Cam cum numim noi „iţanii", sau „moţii". Totuşi, am înţeles că 
vorbesc o limbă diferită - ceea ce, iarăşi, în Anatolia, unde sunt atîtea 
naţii, nu este un lucru deosebit. Şi-au uitat limba înrudită cu persana, 
vorbind azi ori un idiom turcesc, fie unul arab. Guvernul în ultima vreme 
investeşte masiv în Kurdistan (zona sud-estică a Anatoliei) pentru a 
diminua diferenţele economice. Cele mai mari baraje s-au construit 
acolo, pe Tigru şi pe Eufrat, asigurînd irigaţii masive şi energie ieftină. Se 
promovează turismul în zonă - totul pentru a-i face pe kurzi să nu caute 
independenţa. Iar cei ce o caută, sunt aruncaţi rapid în închisori... 

în sfîrşit, faimoasa „cafea turcească" nu există! Turcii preferă ceai - şi 
fac cafea numai străinilor. De cînd au pierdut Arabia (după Primul Război 
Mondial), importă cafeaua. Nu se cunoaşte cafeaua la nisip. Iar ibricul nu 
se numeşte „ibrik". Voi scrie separat despre mîncăruri şi băuturi. 

Da, Turcia este o ţară uimitoare - pe jumătate încă în Orient! 

Turcia, călare 



T urcii sunt un popor migrator, venind din stepele din jurul Lacului Arai. 

Au încă rude pe acolo: uigurii, kazacii, kîrgîzii, azerii... Sunt înrudiţi 
cu mongolii, dar nu foarte îndeaproape. Chinezii sunt mai apropiaţi 
acestora, sau popoarele Siberiei - şi prin acestea, nativii Americii. Mai 
nou, în Turcia se afirmă o origine comună între otomani şi băştinaşii 
americani. Dar prea puţin otomani au trăsături mongoloide... 

Turcii au sosit în Anatolia prin secolul al X-lea. Erau diferite triburi 
înrudite,deşi purtau numediferit. Auformatsultanateşi raiale (beTLicuri), 
unele nu foarte însemnate. De exemplu, cine-şi mai aminteşte azi de 
beii de Karaman? Adunînd oarece putere între sultanatul selgiucid şi cel 
otoman, au stăpînit o parte relativ minoră a Anatoliei, mai puţin de o 
sută de ani... 

Turcii selgiucizi (selcu k) s-auîntins timp de cîteva secole din Kazahstan/ 
Persia pînă în Asia Mică. Au fost principalii concurenţi ai bizantinilor (şi 
apoi ai cruciaţilor) în Levant, reuşind să-i disloce. Au pierdut mai tîrziu 
Persia şi Mesopotamia, trebuind să se mulţumească doar cu Anatolia. 
Centrul l-au avut la Konya şi au avut multe lupte cu bizantinii, pe care i-au 
scos din Asia. Dar au venit mongolii şi au distrus imperiul lor, făcînd loc 
unui trib turc minor care în acea vreme trăia la poalele Caucazului, la sud 
de Gruzia, pe malul Pontului. Invitaţi de împăraţii bizantini care, pierzînd 
Bizanţul cruciaţilor, îşi făcuseră capitala la Trabizont, au înfrînt beii de 
Karaman, luîndu-le pămînturile. în scurt timp au cucerit toată partea 
Asiatică a Imperiului Bizantin, făcîndu-şi capitala la Bursa şi, în secolul 14, 
au trecut în Rumelia (Tracia). Lupta cu turcii selgiucizi a continuat o sută 
de ani, iar sub Soliman şi Selim au cucerit Mesopotamia, Arabia, Egiptul 
şi malul nordic al Africii pînă-n Maroc. în urma bătăliei de la Lepanto au 
pierdut supremaţia navală în Mediterana, trebuind să se mulţumească 
cu insulele „greceşti", pe care le-au ţinut sub ocupaţie pînă după Primul 
Război Mondial. 

Deci, putem zice că Turcia stă călare pe două continente. Este o 

imagine deseori folosită de cei ce scriu despre Turcia. Ei văd „şeaua" 
la Bosfor. Prin tradiţii şi aspect, într-adevăr. Turcia uneşte trăsături ale 
lumii asiatice cu cele europene. Dar, cu toate că turcii ţin încă la mare 
preţ tradiţiile nomadului turcie şi dragostea faţă de cal, ei nu mai 
sunt de foarte mult timp „călare". Principala forţă a oştii otomane era 
infanteria - ienicerii. Călăreţii, spahii, au avut mereu un rol minor şi în 
bătălia de la Ankara, cu Timur Lenk, şi-au dovedit inferioritatea. Chiar 
şi după dispariţia ienicerilor, infanteria turcă a excelat. Marile războaie 
din ultimele secole, bătăliile de la Plevna, Galipoli şi Ankara, au dovedit 
buna ei pregătire. De asemenea, faptul că rupsese cu tradiţia asiatică, 
că implementase bine tactica europeană, bazată mai ales pe lupta de 
apărare în tranşee. Bazîndu-se pe această experienţă. Turcia a devenit 
de multe decenii membru a NATO. 

Putem spune că Turcia este „călare" nu numai geografic, ci şi istoric, 
cultural. Deşi cultura este evident turcă şi musulmană, ea este o fuziune 
a culturii arabe şi persane - adusă de selgiucizi -, cu cea bizantină - luată 
de otomani în urma cuceririi Constantinopolului. Iar în tradiţia populară 
pot fi întîlnite deseori reminiscenţe ale culturilor antice: ioniene, 
anatoliene, hitite, asiriene, frigiene, cariene, lidiene, lyciene, elenistice... 

Nu vreau să scriu un ghid. O să dau o bibliografie (relativ redusă) 
pentru cei ce vor să ştie mai multe. 0 să vorbesc mai ales despre aceste 
tradiţii culturale. Şi ca să nu vorbesc prostii, o să scriu mai ales despre 
locurile vizitate de mine. 




I. Cultura prin istorie 



Turcia prin istorie 

T urcia, prin aşezarea ei deosebită, între Asia şi Europa şi între Marea 
Neagră şi Marea Mediterană, a fost întotdeauna un pod între lumi. 
Humanoizii, din cele mai vechi timpuri, au folosit acest pămînt pentru 
a se răspîndi spre Europa. De aceea, nu sunt rare descoperirile din 
paleolitic care certifică prezenţa omului în zonă. 

Mai mult de atît, în Anatolia (mai precis, în centrul ei) se întîlnesc 
cele mai vechi urme de locuire urbană umană. încă acum 7500 de 
ani, localităţile Chatal Hoyuk şi Hacilar au fost locuite. Chiar dacă 
încă în paleolitic (de altfel în curînd aveau să treacă spre neolitic), au 
construit „cetăţi" apărate prin modul special de construire al caselor 
(cu intrarea prin acoperiş), a căror economie se baza pe agricultură 
(încă se domesticeau grîne, legume şi animale de bază, ca vaca şi oaia) 
şi pe exploatarea-prelucrarea-comerţul cu silex. încă de atunci se pot 
găsi urme de culturi religioase - mai ales ale fecundităţii (mama zeilor - 
„Venus" şi zeul-bou - „Baal"). 

Apariţia aramei pe la 4500 ÎHr aduce alte localităţi pe hartă, ca 
de exemplu Ayaca Hoyuk. Se dezvoltă şi primele forme de scris, ca şi 
prelucrarea metalelor (aur, argint, arme din cupru). Ceramica devine 
sofisticată, deşi încă nu se descoperise roata olarului. Influenţa civilizaţiei 
anatoliene se extinde pe continentul european, în Grecia peninsulară şi 
în insule (unde dă naştere la uimitoarea cultură cicladiană) 

Pe la 3000 ÎHr apare bronzul, un material mult mai durşi mai rezistent 
decît arama. Acum apar marile cetăţi din Anatolia de Vest: Troia, Smyrna, 
Efes... Influenţa civilizaţiilor anatoliene se extinde pînă în Creta şi sudul 
peninsulei Italice. E posibil ca „pelasgii" să fi fost înrudiţi cu anatolienii. 
Etruscii (tuscanii) îşi găsesc rude numai în Anatolia. 

Pe la 2500 ÎHr apare civilizaţia Hati, care se extinde în cea mai mare 
parte a Anatoliei. Dezvoltarea prelucrării metalelor atrage schimburi 
intense cu lumea Mesopotamiei, asirienii stabilind ulterior emporiumuri 
comerciale la marginea lumii lor. Cam odată cu asirienii (pe la 2200?) 
apar hitiţii, popor indo-eropean venind din nord de Caucaz, care preia 
civilizaţia hati. Unul din conducătorii lor va întemeia cetatea Hattuşaş 
(azi Bogazkale), unde va stabili capitala. Regele Anita a cucerit cea mai 
mare parte a Anatoliei (pe la 1750 ÎHr) - dar regatul s-a descentralizat, 
împărţindu-se (pe la 1700 ÎHr) în mai multe cetăţi-stat (după modelul 
grecesc de mai tîrziu). Abia la sfîrşitul sec. 16 regii hitiţi (mai întîi Huzzya, 
apoi Labarna Hatuşili) reunesc statele într-un regat puternic, cucerind 
şi Siria şi, pentru scurt moment, chiar şi Babilonul. în sec. al Xll-lea, 
regatul hitit vine în conflict cu statul faraonilor egipteni, în expansiune 
pe malul Mediteranei, pe care îl opreşte în urma bătăliei nedecise (între 
Hatuşili III şi Ramses II) de la Karkemiş (1260 Î.Hr.). în urma tratatului de 
pace, Hitiţii intră într-o scurtă epocă de aur care va dura pînă la venirea 
Popoarelor Mării. Slăbiţi în urma acestor incursiuni, ale luptelor cu 
asirienii în expansiune, au fost pradă uşoară (pe la 1200 ÎHr) migratorilor 
frigieni, popor tracic sosit din Balcani. 

în perioada de după dispariţia hitiţilor au apărut mai multe state, 
unele înrudite, altele nu. Frigienii au format un regat în zona central- 
nordică a Anatoliei (în jurul Ankarei de azi), avînd capitala la Gordion 
(numită aşa după unul din primii ei regi). Cel mai cunoscut rege a fost 
Midas - dar se pare că acesta era un titlu regal, mai toţi regii numindu- 
se aşa. Regatul a fost distrus în incursiunile cimerienilor, în sec. VII. 

Cultura lor a rezistat însă, influenţînd (prin cea ioniană) cultura greacă 

- şi europeană, în general. 

Pe la 1200 cădea vechea cetate a Troiei, sub atacul Popoarelor Mării 
(şi aheilor greci). Ea totuşi a mai rezistat o vreme - deseori reconstruită 
-, cum dovedesc excavaţiile arheologice (Troia lui Priam este stratul VI 
din cele IX existente). Dar pe la 1100 apar triburile de greci (ionieni) 
care se stabilesc pe coasta Egeei, cucerind cetăţile existente (Smyrna, 
Efes - inclusiv Troia) şi înfiinţînd multe altele. Aici vor întemeia cultura 
care va influenţa, în secolele următoare, civilizaţia greacă din peninsulă. 
De asemenea, din acele cetăţi, migraţii succesive vor duce la înfiinţarea 
a numeroase cetăţi în toată oikumena, din nordul Mării Negre pînă în 
vestul Spaniei. 

Lycienii, popor hitit, vor forma un regat de cetăţi-state în sudul 
Anatoliei, între Dalaman şi Antalya, mai vestite fiind Tlos, Pinara, Latoon, 
Xantos (capitala), Patara. Suferind opresiunea persană, se vor redresa 
sub statele eleniste. în estul loniei, regatul lydian (de asemenea de 
origine hitită) îşi stabileşte capitala la Sardis şi domină zona sute de ani 

- cucerind între timp şi lonia. Marele lor rege, Cressus, considerat cel 
mai bogat om al antichităţii (şi datorită faptului că tatăl lui a inventat 
moneda) a pierdut însă regatul noii puteri care îşi făcea apariţia în 
Anatolia - Persia. 

în secolul VI, după ce a ocupat Babilonul, regele Cyrus I cel Mare a 
pornit o campanie de cucerire a „lumii". Puterea regatului lui, bazată 
pe uniunea dintre perşi şi mezi (din Iranul de azi), s-a extins spre est în 
Afganistan şi Pachistan pînă pe Indus, la Golful Persic (ocupînd Elamul), 
apoi în toată Mesopotamia (inclusiv Asiria) şi pînă la Mediterana, trecînd 
peste Syria. între timp începuse şi cucerirea Asiei Mici, inclusiv regatele 
Lydia şi lonia, ajungînd în final la Egee şi Marmara. Urmaşii lui Cyrus 
vor cuceri Tracia şi Egiptul - dar nu Grecia! Asia Mică a rămas însă sub 
stăpînirea lor pînă la sosirea macedonenilor. 

Alexandru Macedoneanul, fiul lui Filip II, afirmîndu-se campionul 
grecilor în lupta împotriva „cotropitorilor" persani, debarcă în Asia Mică 
şi, profitînd de spiritul pro-grecesc, anti-persan al populaţiei, o cucereşte 
în mai puţin de un an. Prea puţine cetăţi i-au rezistat -dar le-a cumpărat 
acordînd privilegii, ori le-a ocolit. în timp, văzînd spiritul umanist al 
ocupaţiei macedonene, toate cetăţile s-au lăsat cucerite dacă nu militar. 

de macedoneni, măcar cultural. Deşi pe teritoriul Anatoliei luptele dintre 
urmaşii (diadohii) lui Alexandru au durat decenii (între traci, seleucizi, 
ptolemei - intervenind la urmă şi Pergamul), cultura elenistică şi limba 
greacă comună (koyne) au devenit elementele unificatoare. 

Prin moştenirea lăsată Romei de către ultimul rege al Pergamului, 
Attalus III, Asia Mică pînăîn Cappadocia intră în componenţă „Imperiului" 
Roman. Acesta, cu puţine excepţii, a organizat teritoriul, lăsînd cetăţile 
destul de independente, şi a promovat cultura elenistică la care adera el 
însuşi. Pe timpul romanilor, reţeaua de drumuri din Asia Mică s-a extins, 
siguranţa comercianţilor călători a crescut, cetăţile au fost întărite, 
populaţia a crescut, astfel că s-au construit multe edificii sociale, culturale 
şi religioase. Provincia Asia, aflată într-o zonă seismică şi lovită des de 
cutremure devastatoare, a beneficiat de faptul că era parte a imperiului 
roman: multe edificii, şi chiar oraşe, au fost reconstruite la porunca unor 
împăraţi. Unii din ei, în ciuda faptului că li se păstrează o amintire urîtă, în 
Asia sunt priviţi ca împăraţi „buni": Tiberius, Caligula, Nero, Domitianus, 
Comodus, Caracalla, toţi au numele pe edificii reparate sau reconstruite 
de Roma. 

După ce Imperiul Roman a devenit creştin, mai ales după separarea 
în două, templele din Asia au avut de suferit. Nu numai că au pierdut 
credincioşii, dar au fost neglijate, transformate în biserici sau chiar 
distruse. Ce sculptură nu a fost furată de oficialităţile romane sau ascunsă 
sub pămînt de credincioşi (ca în cazul Artemidei din Efes), a fost distrusă, 
ca „idol". Multe biblioteci au fost arse. Contribuţia bizantinilor a fost 
în modelul arhitectonic al basilicii şi în decoraţiile creştine: mozaicuri, 
fresce şi icoane. Dar, în general, în afară de perioada excepţională a lui 
Justinian, prea puţin a fost construit cu aportul basileului. Imperiul a 
luptat mai tot timpul pe multiple fronturi: teritorial, religios şi politic. 

Pe plan teritorial, războaiele de cucerire alternau cu cele de apărare. 
La diferite momente. Imperiul îşi extindea teritoriul (pe timpul lui 
Justinian a recucerit mai tot teritoriul stăpînit de romani pe timpul lui 
Constantin, mai puţin Galia, Spania şi Britania, ocupînd chiar teritorii la 
nord de Dunăre; de asemenea, s-a lărgit înspre Eufrat). Dar treptat toate 
teritoriile au fost pierdute în favoarea duşmanilor din afară: a sasanizilor 
persani (în Orient), a triburilorgermanice (în Italia), a bulgarilor (în nordul 
Balcanilor). Goţii au pătruns pînă în Asia Mică, distrugînd Pergamul şi 

Efesul, printre altele. Apoi au venit arabii care au cucerit aproape întreaga 
Anatolie şi au fost cu greu respinşi sub zidurile Constantinopolului. 
Sosirea turcilor în Anatolia a adus pierderea definitivă a aproape întregii 
regiuni. Cererea de ajutor militar de la statele creştine şi Papă (mai ales 
după Marea Schismă) nu a adus rezultatele scontate, cruciaţii cucerind 
teritorii de la turci doar pentru a şi le opri - ba, mai mult, au cucerit 
şi Constantinopolul în 1204, făcîndu-i pe bizantini să se mulţumească 
pentru o vreme cu un mic teritoriu pe malul sudic al Mării Negre. în 
cele din urmă, părăsiţi de toţi, bizantinii au dispărut odată cu pierderea 
cetăţii-capitală la atacul turcilor otomani conduşi de Mehmet II. 

Sosirea turcilor în Anatolia a adus o altă epocă în viaţa Turciei. Mai 
întîi selgiucizii, apoi alţi emiri au ocupat părţi însemnate din Asia Mică. De 
pe la mijlocul sec. al Xlll.lea, turcii conduşi de Otman (numiţi, de atunci, 
otomani; alternativ, după alt nume al emirului. Osman, au fost numiţi, 
mai ales de balcanici, „osmanlîi") au cucerit emiratele din Anatolia, 
Tracia şi apoi întreaga Peninsulă Balcanică, cucerind Constantinopolul 
şi redenumindu-l Istanbul. Sub sultani capabili atît administrativ, cît şi 
politic şi militar, ca Murat I şi II, Beyazid I llderim şi II, Mehmet I şi II Fatih, 
Selim I cel Crunt, Sulymann Legislatorul, Selim II, au ajuns să stîpînească 
cel mai extins teritoriu în lumea „apropiată" de la Romani încoace. Pînă 
să intre în declin, au pierdut lupte doar în faţa Vienei, la nord de Dunăre 
(rar) şi în faţa lui Timur Lenk. Oricît de puţin ne-ar plăcea, pentru turci 
Ţările române au fost ţări „ocupate" (chiar dacă nu transformate în 
raia le/paţalîc), vasali care plăteau tribut (haraci), ai căror domni erau 
numiţi la Istanbul, ai căror fete şi feciori erau răpiţi după bunul lor plac, 
ale căror legi pămîntene erau nerespectate. în final, şi-au permis să 
numească principi din neamuri străine... Au pierdut cîteva bătălii în faţa 
unor domnitori români viteji - dar au învins în războaie. Pînă în 1877. 

Numai că, încet-încet. Turcia devine „marele om bolnav" al Europei. 
Neştiind să ţină pasul cu dezvoltarea socială şi economică ce avea loc 
în Lume, a început să piardă pasul - şi, pînă la urmă, teritoriile - altor 
puteri. Pînă la Primul Război Mondial pierduse aproape tot - mai puţin 
Tracia şi Anatolia. Era pe punctul să le piardă şi pe astea, dar a apărut 
omul potrivit la locul şi timpul potrivit: generalul Mustafa Kemal. După 
ce reuşeşte să respingă în Peninsula Galipoli atacul trupelor australiene şi 
neozeelandeze, în momentul cînd armata greacă încearcă să cucerească 

Asia Mică reuşeşte s-o oprească în faţa Ankarei şi s-o arunce definitiv în 
mare - căpătînd astfel supranumele de Ataturk (Tatăl Turciei). Devenit 
Prim Ministru, primul lucru pe care l-a făcut a fost să deporteze întreaga 
populaţie de naţionalitate greacă, la schimb cu turci musulmani din 
Grecia: peste 2 milioane de greci deportaţi (în schimbul a 600 de mii de 
turci). Urmele se văd şi astăzi: sute de localităţi-fantomă. Dar şi faptul 
că multe oraşe au fost arse, distruse de armata greacă în retragere: în 
Manisa, de exemplu, din 800 de clădiri istorice, au rămas mai puţin de 
40! La fel, au fost distruse în mare parte Izmirul, Thralles (Aydin) ş. a. 

Dar din acel moment Turcia s-a îndreptat hotărît spre un statut de 
stat laic, de drept, cu multe reforme, care l-a transformat într-un stat 
modern, de nivel european. Ideile inovatoare ale lui Ataturk se aplică 
şi astăzi - cel mai evident în faptul că armata are un rol progresist. Prin 
lovituri de stat, aceasta asigură continuitatea înaintării societăţii turce 
pe un drum democratic, asigurînd alegeri libere şi limitînd corupţia. 
Acest fapt asigură un climat pozitiv în ţară şi încercările de dictatură, de 
orientare a ţării spre un islamism ortodox, militant sau exacerbat sunt 
înlăturate - cum s-a întîmplat de curînd. 

Turcia, ţara „călare pe două continente", excelează prin diversitatea 
culturii ei. Din cele mai vechi timpuri, civilizaţii uitate, sau amintite doar 
în istorii (şi în Biblie) au înflorit pe acest pod natural între Asia şi Europa. 

Culturile cele mai vechi, cu adevărat vechi cînd le comparăm cu 
alte culturi, au apărut în preistorie. Pînă în momentul cînd Herodot, 
„părintele Istoriei", începe să vorbească despre persani (şi amazoanei), 
podişul anatolian cunoscuse civilizaţie de peste cinci milenii! Pentru 
persani. Asia Mică era doar o margine de imperiu, cîteva satrapii - nici 
măcar cele mai bogate sau mai importante. Marele război dintre greci şi 
perşi - baza Istoriei lui Herodot, cu bătăliile de la Marathon, Salamina, 
Platea - pentru perşi au fost doar nişte încăierări la marginea imperiului 
lor, care se întindea din actualul Pamir şi India pînă în Egipt şi Tracia. 

A venit Alexandru şi prin el Anatolia a intrat în perioada „clasică" 
Oricîtde puţin ne-ar plăcea, pentru lumea aceea -ca şi pentru Europa, în 
general -, cultura, civilizaţia vine din Asia, şi nu e dusă în Asia. Elenismul 
este o fuziune a culturii greceşti (ea însăşi o dezvoltare a culturii 
egiptene-minoice-miceniene, apoi ioniene) cu cea asiatică (siriană, 
mesopotamiană, persană - chiar indiană). Romanii s-au „civilizat" 

cucerind Grecia şi apoi statele elenistice (Pergam, Seleucia, Egiptul 
Ptolemaic). Dictonul afirmă că, dacă Roma a cucerit lumea cu legiunile 
ei. Grecia a cucerit Roma prin arta ei. 

Urmaşă directă a civilizaţiei romane este cea bizantină - în Estul 
Europei. Bizantinii nu maierau romani-defapt,eiînşişiîşiziceau„romei", 
dar erau întrutotul greci elenişti. Creştinismul a dat o culoare specifică 
culturii numite „bizantine" - după capitala acestui imperiu estic, mai 
mult asiatic. Bizanţ (numit Constantinopole de cînd împăratul Constantin 
a mutat aici capitala Imperiului). Cu sorţi schimbători. Bizanţul a luptat 
mai ales în Asia Mică, încercînd să-şi păstreze integritatea teritorială mult 
timp după dispariţia Imperiului Roman de Apus - mai ales împotriva 
perşilor „părţi" şi sasanizi. Dar venirea arabilor, mai întîi, şi a popoarelor 
turce mai apoi, a făcut ca „imperiul" să încapă în interiorul zidurilor lui 
Teodosius II... 

Venirea arabilor - opriţi cu greu la zidurile Constantinopolului (mai 
ales datorită „focului grecesc") - nu a adus modificări de marcă în cultura 
Asiei Mici - mai ales în partea ei apuseană. în est, mulţi locuitori au 
adoptat islamismul, astfel că sosirea (în secolul IX) a turcilor selgiucizi nu 
a dislocat prea mult civilizaţia locală. Marele Selgiuk, devenit prin sec. 
XI Sultanatul de Rum, a dus la apariţia unei culturi turce cu influenţe 
pînă în zilele noastre. Cruciadele nu au putut opri acest proces, doar l-au 
încetinit. Prin cele două importante figuri ale culturii selgiucide, Rumi 
Mevlana şi poetul Omar Khayam, dar şi prin stilul arhitectonic, turcii, 
deşi porniţi din stepele araliene, au dovedit că lecţia învăţată în Persia a 
fost de lungă durată. 

Turcii otomani sunt înrudiţi cu cei selgiucizi. Au sosit cam în acelaşi 
timp, dar au stat cîteva secole la graniţa cu Gruzia. Profitînd de zdrobirea 
selgiucizilor de către mongoli, dar şi de cucerirea Constantinopolului 
de către cruciaţi, au început ocuparea Anatoliei, intrînd apoi în conflict 
direct cu bizantinii. Ei vor aduce la sfîrşit Imperiul Roman de Răsărit, 
după o existenţă de aproape un mileniu. Din fuziunea culturii anatoliene- 
selgiucide şi cea bizantină, vor crea o cultură extrem de interesantă 
- disconsiderată de către români şi neştiută, în general, de mai toţi în 
Europa. Ulterior, prin ocuparea Mesopotamiei, Persiei, Arabiei, Egiptului 
şi a coastei nordice africane pînă în Maroc, au inclus noi elemente în 
cultura lor. Şi să nu uităm că pînă în 1923, cînd au fost expulzaţi, numeroşi 

greci trăiau în Asia Mică, aducîndu-şi contribuţia la cultura „turcească". 

Ultima perioadă a văzut o puternică influenţă europeană, 
„înnoitoare" - mai ales după 1850. în acest moment, în Istanbul şi alte 
oraşe mari turceşti, un european s-ar putea simţi ca „acasă": bulevarde 
moderne, hoteluri, staţiuni, maşini, îmbrăcăminte... Şi e curat! Totuşi, 
turcii încearcă să reziste „europenizării", sunt mîndri de tradiţia lor 
culturală şi încearcă s-o păstreze, promoveze, adapteze vremurilor noi: 
prin îmbrăcăminte, prin religiozitate, prin expunerea obiectelor de artă 
şi a elementelor arhitecturale. 

Am fost şi în Grecia - nici acolo n-am simţit atît de pregnant această 
venerare a trecutului. Tot ce se poate promova - şi asta nu doar pentru 
a atrage turiştii străini - este promovat, asiduu. Faptul că renovează 
moscheele, foste biserici, cojind tencuiala de pe pereţi pentru a arăta 
lumii frescele, mozaicurile, exprimă noul spirit al turcilor de azi. Da, 
comparînd Turcia cu alte locuri - mai ales cu România! - nu se poate să 
nu îi admir pe „sălbaticii" asiatici de turci. 

C înd începe istoria? Unii zic că „istoria începe la Sumer". Alţii, că ea 
începe în Egipt. în Europa, ea începe destul de tîrziu. De exemplu, 
despre tot ce era în afara lumii greceşti şi romane, „barbaria", nu se ştiu 
prea multe lucruri - decît chiar din scrierile istoricilor greci şi romani. Au 
început, în secolul trecut, să se adune tot mai multe fapte, dar tot nu 
ştim prea multe lucruri. Ce ştim despre daci? Pînă unde se întindeau? Cît 
de mare era imperiul lor? Burebista a fost primul Mare Rege? Ce a urmat 
între moartea lui şi Decebal? Dar după Cucerirea romană? Cum s-au 
format, totuşi, limba şi poporul romîn? Cît la sută suntem daci, romani 
- sau chiar şi romanii erau „daci"?... Şi dacă avem întrebări despre daci, 
strămoşii noştri, cîte oare om avea despre celţi, germanici, populaţia 
băştinaşă europeană. Cînd începe Istoria în Europa? 

Cînd începe ea în Roma? Legendele consemnate de Tit Liviu asta şi 
sunt: legende. Nimeni nu ştie cu precizie cînd şi cum au domnit Regii, 
dacă Horaţii au existat, dacă luptele cu Etruscii şi Samniţii au avut loc aşa 
cum se povesteşte... De fapt, tot ce este înaintea Republicii este extrem 
de vag, practic tot ce este mai vechi de războaiele punice poate fi de 
domeniul mitului. La fel la Greci: înainte de perioada zisă „arhaică" - şi 
asta înseamnă nu cu milenii înainte ca civilizaţia greacă să capete un loc 
în Istoria civilizaţiilor, ci abia sec. VII-VI Î.Hr. -, primii mari filosofi, Solon, 
Tales, Pitagora etc. sunt undeva la limita mitului. Despre marele Homer 
nu se ştie în care secol a trăit (poate VII? Poate IX?) şi unde s-a născut/trăit 
(Smyrna? Chios?); nu se ştie mai nimic despre Hesiod şi Esop, iar Athena 
a început să-şi numere monumentele de pe timpul Pisistraţilor. E greu 
să plasăm Istoria înaintea marilor istorici, începînd cu Herodot, ale cărui 
„Istorii", de altfel, conţin nenumărate mituri şi legende nedovedite... 

Totuşi, în Asia Istoria este mult mai veche. Pe cînd Herodot îşi scria 
Istoriile, evreii se întorceau din Robie. în acel moment aveau tradiţii 
scrise despre Regi de mai bine de cinci secole. Şi îşi împingeau Istoria 
mult înapoi, la Moise şi Exodul condus de el, sau la Avram şi peregrinările 

lui... Egiptul îşi împinge Istoria înapoi pînă pe timpul lui Menes şi Regele 
Scorpion, Marile Piramide existînd cu două milenii înainte ca Istoria să 
înceapă în Grecia. Iar în Mesopotamia, Sumerul îşi împinge Istoria încă 
mai departe - bazîndu-se pe descoperiri arheologice. în Sumer exista 
civilizaţie încă din mileniul IV! Oraşele Sumeriene, care au dispărut din 
Istorie în jurul anului 2000 Î.Hr., aveau, unele din ele, o existenţă de 2000 
de ani! 

Deci, cînd începe Istoria? în Turcia ea începe foarte devreme. în 
Anatolia se găsesc cele mai vechi oraşe din civilizaţia umană, descoperite 
pînă acuma: Hacilar şi Chatal Hoyuk. Prin 6800 Î.Hr., satul Chatal 
Hoyuk devenea „oraş" - cetate. E prima dată cînd putem vorbi despre 
„civilizaţie" (pentru că ea se referă la cultura populaţiei locuind un 
„civita" - un oraş). Desigur, populaţia cetăţii apărută înainte ca Istoria să 
înceapă-în Pre-lstorie-eraîncăîn perioadă neolitică. Locuitorii foloseau 
încă pe scară largă unelte paleolitice, de piatră cioplită, neşlefuită, dar 
pe lîngă agricultura dezvoltată (pentru acele timpuri) făceau un intens 
comerţ cu unelte din piatră şi cu piatră de silex, escavată din minele din 
împrejurimi. Pe la 6000 îşi pictau pereţii caselor, iar pe la 5600 modelau 
figurine din ceramică - mai ales „dea mater", zeiţa fecundităţii. Dar 
aveau şi capete (cu coarne) de bou, modelate din lut şi prinse pe pereţi 
- un cult care va duce, în mileniile ulterioare, la cultul Baalilor cu cap 
de taur... Satul nu avea ziduri, dar casele în sine erau uşor de apărat, 
fiind adunate în ciorchine şi accesibile doar cu scara, de pe acoperişul 
altor case. Acoperişuri de pe care locuitorii puteau arunca săgeţi, pietre, 
bolovani, foc... în capul atacatorilor. Cum în acel moment vorbim despre 
o cetate locuită de circa 5000 de locuitori, iar o ceată de atacatori cu 
greu putea depăşi cîteva zeci de războinici, putem înţelege de ce cetatea 
a putut atinge o existenţă neîntreruptă de cîteva milenii. A început să 
decadă abia prin mileniul III, cînd importanţa silexului ca material de 
unelte a început să descrească, fiind înlocuită de cultura bronzului. 

între timp, în jurul anilor 5000, un alt centru de cultură a început să 
se dezvolte: Alaca Hoyuk, puţin mai la nord de Chatal Hoyuk. în acest 
loc, ca şi în Hacilar şi Canhasan, apare cultura cuprului (aramei), care se 
întinde între 5500-3000. Silexul nu este înlocuit, dar apar unelte şi arme 
de calitate superioară. Totuşi, cuprul nu este atît de dur şi versatil ca şi 
bronzul. Populaţia era ocupată în mare parte cu agricultura şi creşterea 

animalelor, iar locuinţele lor indică un grad superior de sofisticare. 

între 3000-2800 î.Hr. anatolienii descoperă aliajul cuprului cu zincul 
(sau cositorul), inventînd bronzul. Urmaşul lui Cain, Tubal-Cain, sugereză 
o importanţă deosebită a zonei din mijlocul Anatoliei la dezvoltarea 
exploatării şi prelucrării metalelor. Importanţa „faurilor" devine majoră 
şi ei participă la dezvoltarea altor meserii. Ceramica devine sofisticată, 
cultura plantelor, irigaţiile, creşterea animalelor se dezvoltă. Ca urmare, 
mare parte din produse se vînd -şi astfel apare un schimb comercial care 
duce la dezvoltarea unor civilizaţii, nu numai a unor cetăţi. Este perioada 
în care apar în Anatolia emporium-urile asiriene - puncte de schimb 
comercial (cea mai veche la Kanesh,â'\r\ 1900î.Hr.). De asemenea, oraşele 
de pe coasta vestică a Asiei Mici, numită mai tîrziu lonia, capătă mare 
dezvoltare. Apar oraşe care vor ajunge să numere milenii de existenţă în 
momentul dispariţiei lor: Efes, Smyrna, Milet, Troia. Unele au primit mai 
tîrziu migratori greci - ionieni, dorieni, eolieni... - pe substratul local, 
altele au fost locuite doar de băştinaşi (Troia). 

Pe la 2600 apar însă cei ce vor întemeia cele mai extinse imperii 
anatoliene: hitiţii. Ei vin din zona Caucazului, probabil trecînd munţii 
dinspre stepele ruseşti. Sunt indo-europeni, înrudiţi cu tracii, diferiţi 
ca rasă de băştinaşi. Din amestecul lor cu băştinaşii, apare pe la 2400 
î.Hr. o civilizaţie numită Hati, centrată la Alacahoyuk, avînd schimburi 
comerciale cu asirienii din colţul sud-estic al Asiei Mici, mai ales în 
localităţile întemeiate de Hati, Kaneş şi Nesa. Unul din fiii regelui Hati 
a întemeiat cetatea Hatuşaş, în locul numit azi Bogazkale, şi de acolo 
regatul numit acum „hitit" s-a întins în aproape toată Asia Mică, avînd 
legături şi cu troienii. Au profitat şi de faptul că în Anatolia se descoperise 
prelucrarea fierului - prima dată în lume. Deşi regatul vechi asirian 
începuse să se ridice, asirienii au fost opriţi în înaintarea lor spre nord, 
hitiţii atingînd apogeul puterii lor între 1600-1300 Î.Hr., cînd au cucerit 
Siria şi Mesopotamia, inclusiv Babilonul (pentru scurt timp). înaintarea 
egiptenilor a fost oprită la Karkemiş, în una din cele mai mari bătălii din 
Istorie (rămasă nedecisă). 

Dar acest efort militar a slăbit imperiul hitit, astfel că sosirea 
„popoarelor mării" i-au găsit incapabili să se împotrivească. A fost 
distrus, deşi unele cetăţi au păstrat o anumită formă de putere („regatul 
nou"). Frygieni i, la sosirea lor în 1200, au ocupat treptat cea mai mare 

parte a acestor cetăţi, stabilindu -şi capitala, pe la 900, la Gordion, cetate 
hitită la vest de Ankara (Ankaruwa, pe numele ei hitit). înrudiţi cu tracii, 
frigienii au avut o civilizaţie care a influenţat copios pe cea ioniană şi, 
prin ea, pe cea greacă clasică. Vestitul rege mitic Midas era vizitat de zeii 
olimpieni şi el a fost cel ce transforma în aur tot ce atingea. Tot el a avut 
crescute urechi de măgar. Multe din elementele de îmbrăcăminte, arme, 
instrumente muzicale... greceşti sunt de origine Frigiană. Ei au format 
un „imperiu" ce se întindea din lonia pînă în sud, la Mediterana, şi spre 
Est pînă la poalele Araratului, dar aveau mai curînd forma de organizare 
„grecească", de cetăţi-state. A fost distrus de cimerieni, în secolul al VII- 
lea. 

în timp, în Anatolia s-au format mai multe „regate" independente, 
bazate pe populaţii înrudite, dar vorbind o limbă specifică: lydienii, 
lycienii, carienii, paflagonienii, pisidienii, cilicienii... Cel mai cunoscut a 
fost cel Lydian, care a atins apogeul sub Gyges şi Cressus. Toate au fost 
ocupate de către persani, pe timpul regelui Cyrus cel Mare, iar capitalele 
lor au devenii satrapii. Au stat sub persani pînă la sosirea lui Alexandru. 

Toate aceste civilizaţii au multe trăsături comune, care au fost mult 
alterate sub elenism. Hitiţii au format o cultură de excepţie, în multe 
privinţe unică. Basoreliefurile, sculpturile „rond-bos" (mai ales leii), 
literatura, arhitectura - se ridică la nivelul altor civilizaţii asiatice. Şi 
Lycienii au creat o arhitectură distinctă, mai ales cea a mormintelor şi 
sarcofagelor. Mormintele săpate în stîncă, cu portal cu coloane (doriene, 
în ultima fază) sunt deseori locuri admirate de turişti (mai ales la Fethiye, 
Kaunos, Patara, Teos). De asemenea, sarcofagele tipice lyciene, cu 
„creastă" şi „acoperiş" de casă în două ape, au influenţat sarcofagele în 
Asia Mică pînă în perioada bizantină. Mormîntul „regilor" frigieni (sau, 
al lui „Midas") de la Gordion este un alt tip de monument, impresionant 
în felul lui simplu, dar măreţ. 

Oricum, muzeele (din Istanbul şi Ankara, dar şi din alte mari oraşe 
anatoliene) dovedesc firul neîntrerupt al civilizaţiei în zonă, de-a lungul 
întregii pre-istorii, pînă la sosirea Elenismului, pe care l-au influenţat 
copios. 

Clasicii Greco-romani 



V isul de cucerire a „Lumii" l-a adus pe Alexandru din Macedonia la 
porţile Orientului, în Asia Mică. Cetăţile greceşti din lonia i s-au supus 
fără împotrivire, în timp ce satrapii persani se refugiau spre Răsărit. Au 
urmat Sardis şi apoi Gordion, înfrîngînd rapid orice împotrivire locală 
- sau ocolind cetăţile greu de cucerit, oferind privilegii locuitorilor lor, 
cum s-a întîmplat la Termessos. în mai puţin de un an, întreaga Asie Mică 
fusese cucerită. Victoria de la Issus, la porţile Siriei, avea să îl ducă mai 
departe, spre inima Asiei... 

larîn urma lui începea să aibă loc un fenomen unicîn Istoria umană: 
fuziunea culturii apusene, europene (greceşti) cu cea orientală, asiatică. 
Cazanul unde avea loc acest proces era chiar Asia Mică. Combinarea 
elementelor de cultură anatoliene, siriene, egiptene, mesopotamiene, 
persane, cu cele „clasice" greceşti, avea să ducă la apariţia culturii 
„elenistice" care va influenţa cultura bizantină şi, prin ea, cultura întregii 
Europe în mileniile ce aveau să urmeze. 

Pe timpul lui Alexandru, dar mai ales al Diadohilor, cetăţile Anatoliene 
ating mare dezvoltare, mai ales cele din lonia. Milet, în primul rînd, 
dar şi Efes, Smyrna şi alte zeci de cetăţi, ajung la apogeul dezvoltării 
lor economice şi culturale. Cetăţi „negreceşti", ca Sardis, Pergam, 
Hallycarnasos, se elenizează, adoptînd limba koine („greaca vulgară"), 
şi încep să construiască în stil „grecesc", cu elemente dorice, ionice şi 
Corinthice. Templele de la Efes, Dydima, Aphrodisias, Pergam devin 
unele din cele mai mari temple şi locuri de cult din lumea grecească, 
egalate doar în cîteva locuri din Grecia Mare (în sudul Italiei) - în acel 
moment în curs de a fi ocupate de romani, noua putere ce se ridica în 
Europa şi în lume. 

în mai puţin de 200 de ani, romanii aveau să pună piciorul în Asia. 
în acest proces, ei încetează să mai fie „barbari", ci se ,clasicizează', 
adoptînd elenismul. Astfel că, printre cele mai admirate opere de artă 
păstrate de la ei, sunt cele făcute sub influenţa artei greceşti (sau de-a 

dreptul copiate), mai ales sculpturile, monumentele arhitectonice şi 
mozaicurile. Nenumărate muzee din Anatolia (şi Istanbul) păstrează 
sculpturi care se bucură de faimă mondială. Iar mozaicurile de la 
Antiochia ap Orontes (Antakya) şi Istanbul nu au egal în întreaga lume 
romană. Ruinele cetăţilor romano-elenistice de la Efes, Milet, Dydima, 
Priene, Pergam, Sardis, Hierapolis, ca şi cele mai puţin păstrate, de la 
Smyrna, Ankara, Istanbul, Antalya... sunt deseori superioare celor din 
Grecia şi Italia. în unele teatre antice se organizează, în bune condiţii, 
spectacole de muzică şi dramă în aceste zile (ca cele din Aspendos, Side, 
Efes, Miletus...) 

Pentru turistul străin, aceasta este una din părţile de care este 
informat (doar de aceea şi vizitează Turcia), dar care-l ia complet pe 
nepregătite. Oricît ni s-ar spune, ne aşteptăm să vizităm „Asia". Şi ne 
trezim într-un loc mai grecesc decît Grecia şi mai roman decît Italia. Abia 
aici înţelegem de ce stilul grecesc „clasic" se numeşte „ionian", cum de 
cei mai mulţi din marii filosofi greci antici s-au născut în lonia, în Asia 
(Esop, Thales, Pitagora, Anaxagoras, Anaximene, Sapho, Herodot etc.), 
cum de chiar Marele Homer este de origine loniană (din Smyrna, zice 
legenda). Ruinele mai bine sau mai puţin bine păstrate, dar întotdeauna 
impresionante, lucind alb sub cerul mereu senin, de un azur adînc, 
mediteranian, este un lucru pe care cei ce au vizitat Turcia nu îl vor uita 
niciodată. 



Bizanţul la el acasă 

/V 

I n 330 AD împăratul roman Constantin „ cel Mare" a mutat capitala de la 
Roma la Bizanţ - pe care l-a numit, cu această ocazie, Constantinopol. 
Cetatea nu a rămas pentru mult timp capitala Imperiului; urmaşii lui 
Constantin au împărţit imperiul în două. Jumătatea Apuseană, cu 
capitala la Roma, a căzut sub presiunea „barbarilor" germanici, dar 
Constantinopolul a rămas capitala lumii răsăritene timp de încă o mie de 
ani după dispariţia Imperiului de Apus. A fost numit Bizanţ. 

Deşi imperiul s-a numit Imperiul Roman de Răsărit, deşi capitala 
s-a numit Constantinopole, deşi locuitorii s-au numit „romei", deşi 
limba vorbită a fost cea grecească („ koine "), istoricii au numit cultura şi 
civilizaţia acestei părţi de lume „bizantină" - de la denumirea micii cetăţi 
greceşti antice. Ea s-a format în jurul Cornului de Aur, cel mai generos 
port european şi al lumii greceşti. Se zice ca Oracolul îi îndemnase pe 
colonişti să înfiinţeze cetatea în faţa cetăţii „orbilor". Văzînd Calcedon, 
cetatea de pe coasta asiatică a Bosforului, peste drum de Cornul de Aur, 
se zice că cei ce au întemeiat cetatea au fost convinşi că doar aceia pot fi 
„orbii" din oracol, nevăzînd avantajele malulului european. 

Şi, într- adevăr. Bizanţul a crescut, ajungînd în final să înglobeze şi 
mica cetate de peste Bosfor, rămasă pînă astăzi doar un cartier al marelui 
oraş. 

Cultura bizantină este continuatoarea celei elenistice - cu o 
schimbare de marcă: odată cu înfiinţarea capitalei. Constantin a numit 
Creştinismul religie de stat. El nu s-a botezat decît pe patul de moarte, se 
pare, în pofida afirmaţiilor exegeţilor creştini, dar el şi, mai ales, urmaşii 
lui Teodosius „cel Mare" şi lustinian „cel Mare" au dus biserica creştină 
(ortodoxă şi catolică, în acel moment) pe cele mai înalte culmi. Trecînd 
cu bine prin criza iconoclastică, în Imperiu s-a creat o formă de artă şi 
cultură unică, ce avea să se răspîndească pînă la Baltica, Irlanda, Maroc 
şi Persia - şi să dureze mai bine de o mie de ani. Ţările creştin ortodoxe 
continuă şi azi forme „bizantine" de artă, mai ales în locaşurile de cult. 

Multe locuri din Asia Mică sunt legate de mişcarea creştină. în toate 
cetăţile amintite (chiar şi în trecere) în Noul Testament, s-au construit 
biserici. De asemenea, multe locuri sunt legate de sfinţi, de martiri, de 
apostoli şi ucenici... Smyrna este legată de Policarp, Hierapolis de Filip 
şi Irineu, Alexandria Troas de Lukas, Lystra şi Anamuria de Sf. Tecla, 
Antiohia de Ignatius, Petru şi Pavel, Mirha de Sf. Nicolae, Efes de Sf. loan 
şi de Maria, Maica Domnului, Kaisery de Sf. Grigore cel Mare... Pe de altă 
parte, Iznik (Niceea) se leagă de sinodul unde s-a votat Crezul creştin. 
Mai ales, Istanbul păstrează atît basilica Sfînta Sofia, cea care timp de o 
mie de ani a fost cea mai mare din lumea creştină -pînă cînd Brunelesci 
şi Michelangelo au construit la Roma basilica Sf. Petru -, dar şi multe 
alte biserici (majoritatea transformate în geamii): Sf. Irina, Chora, Sfs. 

Sergiu şi Bachus... De asemenea, aici pot fi văzute atît Hipodromul, cît şi 
ruine de palate, ziduri, apeducte şi, mai ales, cele două imense cisterne 
subterane. 

Arta bizantină a excelat prin mozaicuri (continuînd arta romană), 
fresce şi icoane, dar şi decoraţiuni şi sculptură (basoreliefuri şi ronde- 
bosse). Mozaicurile întîlnite în muzee (Antakya, Istanbul, Konya, Antalya) 
sunt excelente - dar mai cu seamă cele de pe pereţii şi tavanul Sfintei 
Sophia. Frescele de la Chora, din sec. XII, sunt de nivel mondial. Iar 
picturile din bisericile şi mînăstirile rupestre din Cappadocia sunt de 
neegalat în simplitatea lor sofisticată. 



Primii turci 



T urcii fac parte dintr-o mare familie de populaţii, trăind în centrul Asiei, 
în jurul lacului Arai. Alături de turci, din familia respectivă fac parte 
kîrgîzii, uigurii, kazacii, „turkmenii" rămaşi pe acele locuri, azerii şi multe 
alte neamuri. Sunt înrudiţi îndeaproape cu avarii, bulgarii şi ungurii, 
cumanii şi pecenegii, iar mai îndepărtat, cu mongolii şi populaţiile din 
taigaua Siberiei. Prin aceştia, chiar şi cu nativii americani. 

Dar, probabil sub presiunea altor mişcări de popoare - poate cumanii, 
poate mongolii -, mai multe triburi turcice au pornit spre sud şi vest. 
Califii Abasizi le-au folosit ca mercenari, pînă cînd unul din ele, Seljuk 
(în limba turcă: selcuk), a ocupat Persia mai întîi, apoi Mesopotamia 
(Bagdadul în 1055) şi Siria, pînă la Mediterana şi apoi spre nord vest, 
în Anatolia. Aici i-au găsit pe bizantini, care reuşiseră să-i respingă pe 
urmaşii arabilor, dar după victoria de la Mazinkert, turcii au ocupat toată 
Anatolia. între 1035 si 1108 au format Marele Seljuk, un imperiu care îl 
înlocuia îndeaproape pe cel al Seleucizilor elenişti. 

Probabil presiunea lor (pe fondul căderii califatelor arabe) a făcut 
ca Europa să trimită cruciadele să „elibereze" Sfîntul Mormînt. Luptele 
cu cavalerii cruciaţi au slăbit Marele Seljuk, care s-a fărîmiţat în cîteva 
sultanate -între care, cel din Anatolia, cu capitala la Konya (fost Iconium) 



38 



INI ick Sava 



a devenit Sultanatul de Rum. Toate aceste sultanate aveau să dispară 
pe la mijlocul sec. XIII, odată cu venirea mongolilor. în Anatolia, avea să 
fie înlocuit de mai multe beTLikuri (emirate) - din care unul, cel al lui 
Osman, avea să-l înlocuiască definitiv. 

Selgiucii (se întîlneşte şi apelativul „selciucizi") au fost un popor 
extrem de talentat. încă de pe timpul Marelui Seljuk au avut în Omar 
Khayam un matematician şi poet de renume mondial. Cellaedin Rumi, 
„mevlana", a intemeiat o adevărată filosofie islamică; turcii îi ştiu mai 
ales muzica şi versurile, europenii mai ales pe dervişii „rotitori"... Au 
excelat în arhitectură, clădirile simplu decorate pe dinafară avînd porţi 
monumentale, extrem de frumos decorate. în interior (şi în exterior, 
pe turnuri) au inventat decorarea cu faianţă - care va influenţa arta 
otomană. în construcţia moscheilor sunt influenţaţi la rîndul lor de 
arabi, mai ales de sirienii din Damasc. Monumentele lor se pot întîlni 
în Konya în special, dar şi la Kayseri, Nigde şi Antalya, printre altele. 
Au ocupat şi Angura (Ankara), dar au avut probleme s-o ţină, astfel că 
urmele lăsate de ei acolo sunt relativ modeste. Mai curînd se pot întîlni 
la Iznik (Niceea), care a fost capitală provincială. 



Otomanii - turcii turci... 



P rin secolul al Xlll-lea, alte triburi de turci se refugiau din stepa asiatică 
-de data asta sub presiunea tătarilor lui Ginghis Han. Unele din ele au 
ajuns în Anatolia, unde auîntîlnit un Imperiu Bizantin în descompunere, 
împăraţii bizantini pierduseră Constantinopolul în faţa cruciaţilor (în 
1204) şi între timp păstrau o formă de „imperiu" la Trabizond. 

în această calitate au angajat ca mercenari luptătorii unui mic emir, 
Ertugrul, al cărui trib îşi stabilise baza în vestul Munţilor Caucaz, la sud 
de Georgia, pe malul Mării Negre. Bandele de călăreţi turci au lărgit 
graniţele „imperiului" Pont în dauna altor emiri turci, care profitau de 
faptul că Sultanatul de Rum fusese înfrînt de mongoli în 1238. Ertugrul 
a cucerit Bithynia şi zona din jurul Bursei - numai că a „uitat" să mai 

dea ceva bizantinilor. Fiul lui, Otman, a stabilit un principat (emirat) în 
1288, lărgindu-l în zona estică a Asiei Mici. Fiul acestuia. Murat, a cucerit 
Bursa (1326) şi, chiar la invitaţia împăraţilor bizantini (care între timp 
recuceriseră Constantinopolul), a debarcat în Tracia. în mai puţin de un 
secol, avînd acum capitala la Edirne (Adrianopol), otomanii cuceriseră 
cea mai mare parte a Balcanilor, oprindu-se pe Dunăre şi reducînd 
„imperiul" bizantin la cetatea Constantinopolului. 

în 1453 Mehmet II cucereşte Constantinopolul, punînd capăt 
Imperiului Roman - respectiv a părţii răsăritene a acestuia, după o 
existenţă de peste doua milenii. Luîndu-şi numele de Fatih (Cuceritorul), 
a întărit imperiul turc otoman (devenit Sultanat) pînă în punctul de a 
deveni cel mai puternic stat al epocii în Europa şi Orientul Apropiat. 
Urmaşul lui, Suleyman Magnificul (numit de turci „Legislatorul") a dus 
Imperiul Otoman la zenit. După cucerirea Ungariei, oprit în faţa Vienei, 
s-a întors spre Est şi a continuat cuceririle tatălui său, Selim „cel Crunt". în 
momentul cînd Imperiul Otoman a intrat în decadenţă, pe la 1620, avea 
în posesie Mesopotamia, Arabia, Siria, Palestina, Egiptul, Libia, Algerul, 
insulele Mediteranei vestice, întreaga Balcanie, Ungaria, Ţările Române, 
partea nordică a Mării Negre (devenit „lac" turcesc") şi Caucazul, pe 
lîngă întreaga Anatolie. 

Prin cuceriri. Turcia a devenit un cazan în care diferitele culturi se 
amestecau într-un fel unic. Moştenirii selgiucide i se adăugau trăsături 
bizantine (mai ales în arhitectură), iar arta persană dădea caracter nou 
artei otomane. Producerea faianţei devine artă (la Kudahya şi Iznik), 
plăcile de faianţă devenind principala caracteristică a unei moschei 
otomane - alături de cascada de cupole şi semicupole. Marele arhitect 
Sinan Paşa a creat un stil în arhitectură care se întîlneşte şi azi, chiar dacă 
acesta a variat între auster şi rococo. Casele de tip otoman sunt refăcute, 
devenind efigii ale oraşelor de azi (majoritatea transformate în pensiuni 
şi hoteluri-boutique). Folosirea caligrafiei ca formă de artă, bijuteriile, 
armele, cizelarea metalelor şi, mai ales, arta ţesutului de covoare şi 
kilimuri, dau măsura spiritului artistic al turcilor otomani. Acest spirit se 
întîlneşte chiar şi în gastronomie, bucătăria turcă influenţînd gătitul în 
multe ţări - inclusiv România. 



II. Intinerar de vacantă 



w 



Un intinerar începe din fotoliu 

V acanţa în Turcia a avut ca scop principal vizitarea locurilor pomenite în 
Noul Testament. Al doilea scop a fost vizitarea unor locuri frumoase, 
interesante. Al treilea, petrecerea cîtorva zile pe litoralul mediteranian. 
Socotelile dovedeau că acest lucru ar fi posibil - în 30 de zile. A fost, dar 
scurtînd din timpul alocat fiecărei destinaţii. 

în Noul Testament sunt amintite mai multe cetăţi. Unele din ele 
sunt legate de călătoriile misionare ale apostolilor, mai ales ale lui 
Pavel. Cîteva sunt amintite şi în Scrisorile acestuia (sau atribuite lui) 
sau în alte scrisori. în sfîrşit, şapte cetăţi sunt pomenite în Apocalipsă, 
ca destinatare ale unor scrisori din partea lui lisus. Un scop mai direct 
al călătoriei: un drum de informare pe urmele lui Ignatius, episcopul 
bisericii din Antiochia Siriei, pe care tradiţia îl poartă prin aceste locuri 
prin anii 115-117 AD, în drum spre Roma. El avea să fie personajul cărţii 
scrise de mine. Fiul lui Dumnezeu. 

Deci, itinerarul meu trebuia să cuprindă aceste destinaţii. Cele şapte 

cetăţi sunt, din fericire, grupate în partea vestică a Anatoliei, în fosta 
provincie romană Asia: Ephes, Smyrna, Pergamus, Thiathyra, Sardis, 
Philadelphia şi Laodikeia. Ajuns la Smyrna cu avionul de la Istanbul - 
economisind astfel o zi -, am închiriat o maşină pentru a putea vizita 
toate aceste locuri fără a pierde mult timp cu autobuzele. Am salvat 
astfel, probabil, cîteva zile, fără a pierde nimic din siturile planificate. Cu 
această ocazie am vizitat şi alte locuri (amintite sau nu în N.T.: siturile 
elenistice de la Priene, Miletus, Dydima, Aphrodisias, Manissa (Magnesia 
ad Syphilus), Hierapolis, Nyssa şi Tire, precum şi minunea naturală de 
travertin de la Pamukkale şi oraşele Aphyon (fostul Thrales), Denizli şi 
Selcuk. 

Această parte acoperă şi călătoria de informare legat de drumul 
(şi scrisorile) lui Ignatius. E de presupus că el a călătorit trecînd prin 
Laodykeia, Philadelphia, Sardis, Smyrna (de unde a luat o corabie 
spre Troas)), scriind şi şapte scrisori: Efesenilor, Magnezienilor (de pe 
Meandru), Thralienilor, Filadelfienilor, Smirnenilor, Romanilor şi lui 
Polycarp, episcopul Smyrnei. Cercetătorii nu au căzut de acord dacă el a 
venit din Antiohia prin Asia Mică sau pe mare pînă la Attalya şi de acolo 
pe uscat. 

A doua parte a călătoriei trebuia să cuprindă partea legată de viaţa 
şi călătoriile lui Pavel. Deci, luînd din nou avionul, de la Izmir la Adana 
de data asta, am vizitat Antakya (fosta Antiohie), Konya (fostul Iconium) 
- iar de aici Antiohia Pisidiei, Lystra şi Derbe, ajungînd în final acolo 
de unde începuse prima călătorie misionară în Anatolia a lui Pavel, la 
Perge şi Atallia (Antalya). Pe drum am vizitat şi Kayseri (fosta cetate a 
Cesareii, locul unde Grigore „cel Mare" a păstorit) şi uimitoarea regiune 
a Cappadociei. Şi fiind la Antalya, am vizitat şi cetăţile din înprejurimi, 
Termessos, Aspendos şi Side. 

Cu aceasta, călătoria de documentare s-a încheiat. Au urmat cîteva 
zile de vacanţă, de plajă - combinate cu vizitarea unor situri interesante. 
Mai întîi Fethiye, staţiune în fosta provincie istorică Lycia, vestită prin 
morminte, sarcofage, plaja şi marina ei, dar şi prin staţiunea Oludeniz, 
la doar 15 km, şi ruinele lyciene de la Teos, Patara, Xanthos, Canionul 
Salimket (la 45 km) şi Valea Fluturilor, o altă frumuseţe naturală din 
apropiere. Am petrecut acolo 4 zile, dar aş fi avut nevoie de o săptămînă 
să mă bucur de tot ce avea de oferit zona. 

De acolo am plecat la Dalyan, o frumoasă staţiune aflată doar la vreo 
45 km de Fethiye. Este un sat mai mărişor (vreo 6 mii loc.) aflat la un cot 
al unui rîu-canal prin care apa lacului de munte Koycegiz se scurge în 
mare, la poalele unor munţi, peste apă de vechea cetate cariană Kaunos 
şi mormintele tip lyciene (săpate în stîncă). Plaja este una din cele mai 
frumoase din Turcia. Cele şase zile petrecute aici au fost un vis. 

Vacanţa a fost împlinită cu cele şase zile petrecute în Istanbul - patru 
la sosire şi două la părăsirea Turciei. Pentru că Turcia nu poate fi completă 
fără vizitarea Istanbulului - iar şase zile sunt minimum necesar. 



III. Cele Şapte Cetăţi 



I n ultima carte a Noului Testament, Apocalipsa (sau Revelaţia) lui loan, 
apar cele şapte scrisori pe care lisus (în urma „descoperirii" pe care i-o 
face Dumnezeu) i le dictează lui loan în insula Pathmos. Cele şapte cetăţi 
sunt, toate, cetăţi în provincia Asia. Unele sunt loniene, altele Mysiene şi 
Lydiene, dar toate au căzut sub stăpînirea macedoneană a lui Alexandru 
şi apoi a diadohilor lui. înainte de a deveni romane, au fost, pentru o 
vreme, sub puterea Pergamului. La începutul mişcării creştine, erau 
cetăţi foarte importante, cu o numeroasă populaţie iudaică. în ciuda 
afirmaţiilor Scripturilor şi a tradiţiilor creştine, prezenţa creştinilor în ele 
la începutul mişcării nu a putut fi dovedită. Primele urme (morminte, 
grafitti) datează de pe la sfîrşitul sec. III AD şi, mai ales, după domnia 
lui Constantin. Toate cetăţile amintite erau foarte înfloritoare datorită 
poziţiei lor, pe importante drumuri comerciale, pe luncile fertile ale unor 
mari rîuri. 

Despre „loan din Pathmos" nu se cunoaşte nimic. Tradiţia presupune 
că este acelaşi loan, fiul lui Zevedei, fratele lui lacob, „cel mai iubit 
dintre ucenici", Presbiterul din Efes, autorul celei de-a patra Evanghelii. 
Dovezile sunt inexistente, iar stilul este cît se poate de diferit de cel al 
autorului Evangheliei. în Apokalipsă, scrisă de fapt mai degrabă în stilul 

multor apokalipse iudaice produse în sec. II Î.Hr. - II AD (găsite inclusiv 
la Qumran), nu se afirmă deloc că Dumnezeu ar fi una cu Fiul, ci că lisus 
face porunca Tatălui (prin intermediul îngerilor). Este mult mai probabil 
ca autorul să fi fost un rabin iudeu care, după ce a acceptat creştinismul 
(în stilul iudaic, al lui lacob din Ierusalim şi Petru), şi-a editat apokalipsa 
scrisă înainte introducîndu-l pe lisus şi alte cîteva (puţine) elemente 
creştine. Sau poate chiar un autor creştin a editat o apokalipsă mai veche. 
Literatura religioasă a vremii cuprinde o serie întreagă de „apocalipse" 
apocrife, unele chiar atribuite „apostolilor" care, însă, nu numai că nu 
au fost acceptate în canonul creştin, dar au fost interzise/distruse. Au 
supravieţuit numai cîteva... 

lisus este repezentat cu şapte stele în mîna dreaptă şi şapte sfeşnice 
(menorah). El explică: cele şapte stele sunt îngerii unor biserici, iar 
sfeşnicile chiar bisericile. Cele Şapte Cetăţi, aşa cum apareleîn Apokalipsă, 
sunt, în ordine: Ephes, Smyrna, Pergam, Tyathira, Sardes, Philadelphia şi 
Laodykea. Interesant este faptul că ele fac puncte „naturale" de oprire 
pe un itinerar care pleacă din Efes, merge spre nord, apoi spre est şi sud- 
est (pe valea rîului Meandru Mic) pînă la Laodicea de unde, eventual, se 
poate continua pe valea Meandrului Mare înapoi la Efes. Cetăţile sunt la 
o depărtare de o zi una de alta (mergînd pe jos), legate de bune drumuri 
romane, putînd fi vizitate deci cu uşurinţă în „şapte zile". 



Frumosul Ephes 

O rice călătorie în Turcia ar trebui să includă Efes. Marea cetate a 
loniei are privilegiul de a fi una din cele mai bine păstrate cetăţi 
antice. Nu numai din lonia, ci din întreaga lume elenistică. Din fericire, 
atenţia mai tuturor s-a îndreptat asupra Artemisionului (Templul Dianei) 
pe care l-au făcut praf - în acest moment acolo fiind doar cîteva coloane 
ieşind din smîrc -, dar cetatea Efes în sine a rămas acoperită de pămînt 
pînă nu de mult. Excavaţiile arheologice continuă şi astăzi... 

Efesul se poate vizita fie de la Kusadasi, oraş-resort de faimă 

mondială, aflat la numai 15 km distanţă (peste munte), fie din Izmir, al 
treilea oraş ca mărime al Turciei. De fapt, aeroportul Izmirului se află 
aproape la jumătatea distanţei dintre Izmir şi Selcuk, orăşelul de la 
marginea muzeului în aer liber Ephesus. Deci, un alt loc de unde se poate 
vizita ruinele este chiar Selcuk - şi mulţi turişti îşi stabilesc acolo baza. în 
sfîrşit, Efesus reprezintă destinaţia multor tururi organizate în alte oraşe 
cu caracter turistic: Marmaris, Bodrum, Antalya, chiar Istanbul şi Ankara 
(deşi acestea din urmă la multe ore depărtare). 

în Noul Testament, Ephesus apare menţionat în mai multe locuri, 
în primul rînd (cronologic) în scrisorile lui Pavel. Pe lîngă scrisorile către 
Corinthieni, scrise probabil la Efes, mai are o scrisoare către Efesieni 
(paternitatea este îndoielnică...) Apoi, este amintită în Fapte, apostolul 
Pavel oprind în ea în două prilejuri, chiar trăind o dată acolo trei ani. Şi, 
în sfîrşit, către „îngerul Efesului" lisus trimite o scrisoare, în Apocalipsă. 
Şi în tradiţia creştină Efes ţine un loc important: se zice că aici şi-ar fi 
petrecut ultimii ani din viaţă Sfîntul loan, autorul celei de-a patra 
Evanghelii (şi, zic unii, a Apocalipsei), ucenicul lui lisus, fratele lui lacob 
şi fiul lui Zevedei, „cel mai iubit dintre ucenici", Prezbiterul. Şi pentru că 
lisus i-o încredinţează pe Maria, Maica Sa (conform Evangheliei după 
loan), tradiţia zice că şi Fecioara Maria şi-a trăit ultimii ani din viaţă aici. 

A fost dificil să aleg în ce secţiune voi vorbi despre Efes. Pentru 
convenienţă, am decis să o ţin alături de celelalte şase cetăţi din 
Apocalipsă, să fie Şapte cu totul (aşa cum sunt cunoscute). Amintesc 
totuşi şi despre opririle lui Pavel aici. în schimb, despre ruinele Bisericii 
Sfîntului loan şi Casa Măriei (Meryemana) vorbesc în secţiunea despre 
Selcuk, legînd-o de staţiunea Pamucak şi nu de Kuşadasi). 



* * * 



Efes este o cetate foarte veche, probabil întemeiată odată cu Uium 
(Troia) şi Smyrna,în perioada apariţiei culturii bronzului (2300 ÎHr). Profita 
de un golf generos, două dealuri care ofereau posibilitatea ridicării unei 
acropole greu de cucerit şi izvoare bogate. E posibil ca cetatea să fi fost 
părăsită (sau distrusă) pe timpul atacului Popoarelor Mării (1100). Grecii 
(ionieni) au sosit pe la 1000 ÎHr şi au pus bazele Efesului antic. Cetatea 

era construită pe coasta nordică a dealului Pion, Templul fiind parte a 
cetăţii. Ulterior, pe timpul diadohilor (Lisimach), cetatea a fost mutată 
spre vest pe valea dintre cele două dealuri. Pion şi Koresos, unde atunci 
curgea un pîrîu, iar portul a fost mutat la poalele muntelui Koresos. 
Casele urcau pe panta dealurilor, dar ocupau şi platoul superior şi zona 
de la bază, unde era portul. Cele mai importante clădiri civile erau pe 
această vale. 

Din cele mai vechi timpuri, în acest loc a existat cultul „Artemisei" - 
de fapt, o zeitate a fecundităţii anatoliană, probabil înrudită cu Cybele. 
Grecii au dat o mare dezvoltare cultului, au construit încă prin sec. 8 un 
templu care apoi a fost mărit, iar după ce a fost distrus în 356 Î.Hr. de 
un nebun, reconstruit încă mai splendid. A fost una din cele 7 minuni 
ale lumii antice şi nu ne putem închipui cum arăta decît privind ruinele 
templului lui Apollo din Didyma - care, oricît de impresionant, nu a fost 
măcar comparat cu cel din Efes. E destul să spunem că Templul a fost 
funcţional pînă cînd Teodosius a interzis cultul, şi chiar şi atunci statuile 
Artemisei au fost ascunse (de le-am descoperit noi) şi nu distruse, 
cum sunase porunca. Aşa ştim că acea Artemisă nu era fecioara suplă, 
cu chiton scurt şi arc în mînă, zeiţa frumoasă a vînătoarei, ci o femeie 
matură, hieratică, frumoasă, cu 18 sîni - semn al marii ei fecundităţi. 

Templul era construit la oarece distanţă de malul de atunci al mării, 
pe cîmpia dintre Pion şi dealul numit azi Ayasoluk, la marginea localităţii 
de azi Selcuk. în acest moment nu prea e nimic de văzut, după distrugerea 
lui. Cele mai multe coloane au fost folosite la construirea basilicii Sf. loan. 
A rămas doar o mlaştină din care se ridică cîteva coloane singuratice. 
Mlaştina împiedică, deocamdată, săpăturile arheologice. 

Cînd a trăit Pavel în cetate, prea puţine din monumentele pe care le 
vedem azi existau. Pe Pion erau zidurile ridicate de Lisimachus, exista şi 
teatrul - mult mai mic pe atunci. Portul era legat de o Agora printr-o alee 
largă, cu colonadă. Pe stînga acum este un impunător gymnasium. în 
piaţa din faţă teatrului aleea dinspre port se intersecta cu o cale est-vest 
care ducea, spre est, la poarta cetăţii (înspre Templu Artemisei). Drumul 
trecea pe lîngă un mare stadion. 

Teatru era mare încă din perioada elenistică, fiind unul cu cea mai 
bună acustică. Pe timpul romanilor a fost lărgit (în perioada 41-115 AD), 
pînă a ajuns să aibă o capacitate de 25 de mii de spectatori. în perioada 

în care Pavel a trăit în Efes, 54-56 AD, teatrul era în construcţie. 

Spre Vest, din faţa Teatrului pornea Calea Sacră, strada care mărginea 
spre sud Agora. în timpul romanilor, calea era cu adevărat măreaţă, cu 
coloane impunătoare pe care ardeau în timpul nopţii lampadare. La 
capătul ei era o poartă monumentală şi Embolos, Centrul Efesului. Acum 
piaţa este dominată de faţada Bibliotecii lui Celsus, dar atunci acolo era 
un bordel, o fîntînă şi un templu octogonal. în Embolos se termina valea 
dintre dealuri pe care, cum ziceam, curgea un pîrîu. Cînd s-a construit 
cetatea, pîrîul a fost canalizat şi acoperit cu dale din marmură, sfîrşind în 
faţa Teatrului într-un nymphaem (fîntînă monumentală). 

Strada care cobora pe vale se numea Calea Cureţilor. Cureţii erau 
preoţii cultului lui Artemis - şi al mamei ei, Leto. Se zice că atunci cînd 
Leto a născut fraţii-zei gemeni Apollo şi Artemis, cureţii au bătut cu 
săbiile în scuturi pemtru a acoperi plînsetele copiilor, să nu fie auzite 
de geloasa Hera. Sub pardoseala templului cureţilor au fost descoperite 
îngropate statuile Artemisei cu multe ţîţe. Probabil Calea era mărginită 
de coloane şi avea pe ambele diferite părţi clădiri civile şi sacre, dar acum 
ceea ce vedem este dintr-o perioadă ulterioară vizitei lui Pavel. Acum 
putem întîlni Palatul lui Hadrian, Templul lui, Fîntînă lui Traian, Templul 
lui Memmius (eroul eponim al cetăţii). în capătul de sus era Poarta lui 
Herakles. Pe ambele pante ale dealurilor erau străduţele cu case în care 
locuiau efesoţii. 

Centrul politic-administrativ al cetăţii era pe platoul de sus. Acolo era 
Prytaneum (Sfatul Cetăţii), care avea în spate un „odeon" - un teatru mai 
mic (1400 locuri), unde se ţinea Adunarea poporului (demos), şi Templul 
lui Hestia Bouleea (cu focul veşnic). Nu departe sunt Băile lui Varus, un 
gymnasium şi Porţile Magnesiei. Probabil platoul, ca şi dealurile spre est 
şi vest, pînă la zidurile cetăţii, erau acoperite de case. - din care nu se 
mai păstrează nimic. 

Activitatea lui Pavel în Efes a durat trei ani. Se afirmă că a înfiinţat 
o biserică - dar mai mult ca sigur nu era singura biserică creştină din 
cetate. Erau şi alţi „apostoli", probabil chiar reprezentînd credinţa ludeo- 
creştină. Probabil situaţia întîlnită la Corinth, a bisericilor lui „Petru," a 
lui „Apollo", a lui „lisus", era comună şi în marea cetate - care în acea 
perioadă avea peste 250 de mii de locuitori şi era capitala provinciei 
Asia. Chiar şi „biserica paulină" se pare că a fost înfiinţată încă înainte ca 

cei doi ucenici ai lui din Cenchrea (Corinth), Priscilla şi Aquila, să fi ajuns 
în cetate. 

Faptele prezintă două evenimente legate de Pavel. Prima este cea 
legată de „exorciştii" evrei. Cînd duhul cel rău nu a cunoscut pe acei 
ludei care, pe toate căile, ajunseseră să folosească numele lui lisus în 
exorcism, ba chiar a început să-i chinuie - i-a salvat Pavel. Aşa că mulţi 
din ei şi-au ars cărţile - în valoare de 50 de mii de arginţi! Alături de 
alte exagerări (dacă ar fi să crezi afirmaţiile Faptelor, populaţia Asiei ar 
fi trebuit să fie creştină în totalitate, cu aproape 300 de ani înainte de 
Constantini), cea cu exorciştii nu are deloc sens. Iudeii ori credeau în 
lisus, ori nu credeau. Nu poţi face exorcism cu ceva în care nu crezi. Pe 
urmă, 50 de mii de arginţi e o sumă colosală. Să nu uităm că lisus a 
fost vîndut pe 30 de arginţi, doar. Oricît de scumpe ar fi fost sulurile pe 
atunci (încă nu existau „cărţi"), cu acestă sumă puteai avea o întreagă 
bibliotecă. Probabil cetatea Efes nu a avut niciodată atîtea suluri nici 
chiarîn Biblioteca lui Celsus, construită pe timpul lui Traian. 

A doua întîmplare e legată de răscoala lui Demetrius, argintarul. Se 
zice că acesta, văzînd că i se diminuiază cîştigurile (el făcea din argint 
amulete pentru templul Artemisei, vînzîndu-le pelegrinilor) în urma 
creştinării masive a locuitorilor din cetate şi din Asia, a stîrnit pe ceilalţi 
argintari şi s-au adunat în Marele Teatru ca să ceară pedepsirea creştinilor. 
Cîţiva ucenici ai lui Pavel au fost arestaţi -iar el oprit să meargă în Templu 
să le ţină răzvrătiţilor o cuvîntare. După ce răsculaţii s-au răcorit strigînd 
lozinci („Mare e Artemisa a Efesienilor"), unul din arhonţi a putut să-i 
liniştească, eliberînd pe creştini (care nu călcaseră legea). Dar Pavel a 
părăsit în curînd Efesul. 

în ce constă exagerarea? Tocmai în afirmaţia că Demetrius şi-a 
justificat răzmeriţa prin faptul că pierduse clienţii, deci veniturile. Ştim 
că acest cult al Artemisei a durat mult timp chiar şi în epoca creştină, 
fiind pînă la urmă interzis de împărat (Teudosius cel Mare), că Artemisa 
era iubită şi respectată. Chiar dacă în Efes crescuse numărul creştinilor, 
principalii clienţi ai argintarului erau pelerinii sosiţi din alte părţi, pe 
unde probabil pe atunci nici nu se auzise de lisus H ristos. într-un oraş 
de 250 de mii de locuitori, cei cîteva zeci de creştini nici măcar nu erau 
băgaţi în seamă! Nu putem decît să ne întrebăm ce a făcut Pavel de a 
stîrnit mînia locuitorilor. Probabil nu a făcut un act de blasfemie la adresa 

Artemisei şi a Templului ei, altfel ar fi fost linşat sau ucis de autorităţi, dar 
ce? Ştim (din Fapte chiar) că biserica din Efes nu a avut nimic de suferit, 
că pe timpul cînd Pavel a trecut înapoi în drum spre Ierusalim ea avea 
presbiteri care au refuzat să se întîlnească cu apostolul - dar se pare că 
nici chiar enoriaşii nu prea voiau să-l revadă pe apostol. E clar că lui Pavel 
i-a fost teamă să reintre în cetate. 

Vizita la situl Efesului durează pe puţin 3 ore. E bine să sosiţi ori 
foarte devreme, ori spre seară, pentru că la prînz e foarte cald şi locul e 
plin de turişti. Cînd am fost eu am numărat nu mai puţin de 16 autobuze 
- numai în parchingul de sus! De obicei e atît de multă lume încît nici 
poze nu poţi să faci... 



* * * 



Scrisoarea către Cetatea Efesului (în realitate către „îngerul Bisericii 
din Efes"), este următoarea: 

„lată ce zice Cel ce ţine cele şapte stele în mîna dreaptă şi Cel ce 
umblă prin mijlocul celor şapte sfeşnice de aur: 

„Ştiu faptele tale, osteneala ta şi răbdarea ta, şi că nu poţi suferi pe 
cei răi, că ai pus la încercare pe cei ce zic că sunt apostoli şi nu sunt, şi 
i-ai găsit mincinoşi. Ştiu că ai răbdare, că ai suferit din pricina Numelui 
Meu, şi că nu ai obosit. 

Dar ce am împotriva ta este că ţi-ai părăsit dragostea dintîi. Aduţi 
dar aminte de unde ai căzut; pocăieşte-te şi întoarce-te la faptele tale 
dintîi. Altfel, voi veni la tine şi-ţi voi lua sfeşnicul din locul lui, dacă nu 
te pocăieşti. 

Ai însă lucrul acesta bun: că urăşti faptele Nicolaiţilor, pe care şi eu 
le urăsc. 

Cine are urechi să asculte ce zice Bisericilor Duhul: „Celui ce va birui, 
îi voi da să mănînce din pomul vieţii care este în raiul lui Dumnezeu." 

Ştim din Fapte că nu Pavel este întemeietorul bisericii creştine din 
Efes. Nici ucenicii lui, Priscilla şi Aquila. Faptele nu spune cine a înfiinţat 
această biserică - tradiţia o atribuie lui loan fiul lui Zevedei. Chiar dacă 

autorul Apokalipsei nu este acel loan, este lesne de înţeles că „prima 
dragoste" nu este evanghelia lui Pavel. E posibil ca prin „apostolii 
mincinoşi" să se facă referire tocmai la el. Totuşi, spre sfîrşitul primului 
secol - începutul secolului al doilea, bisericile deja majoritar ne-iudaice 
începuseră să treacă la evanghelia lui Pavel. E mai mult decît probabil ca 
autorul Apokalipsei, iudeu creştin în tradiţia bisericii din Ierusalim (cei ce 
ulterior s-au numit ebioniţi) să fi cerut bisericii din Efes să se întoarcă la 
tradiţia creştină lăsată de lisus şi primii lui apostoli. Astfel de sugestii pot 
fi întîlnite şi în scrisorile către celelalte biserici. 

Începînd cu Irineu în tratatul lui împotriva ereziilor, s-a încercat să 
se explice cine sunt Nicolaiţii amintiţi în Apocalipsă. Unii au presupus că 
se referă la un anumit diacon (sau episcop) din Samaria, apropiat al lui 
Simon Magus. Traducerea cuvîntului grecesc (pe atunci nu se foloseau 
iniţiale capitale) ar fi „cei ce se ridică deasupra poporului" - implicîndu- 
se: nu prin Duh (har). E posibil ca autorul să aibă în vedere noua castă 
preoţească ce începuse să apară în Biserică - lisus nu a lăsat „preoţi", ci 
s-a ridicat împotriva lor! Chiar şi primii lideri ai bisericii nu erau preoţi. 
Episcopos înseamnă „slujitor", iar diakon „cel ce serveşte la masă". 
Bătrînii (presbiterii) aveau funcţie administrativă doar, le era interzis să 
ţină predici (iar în Timotei presbiterii sunt egali cu episcopii). Singurii 
care aveau dreptul să spună Cuvîntul lui Dumnezeu, Evanghelia, erau 
apostolii, „trimişii", care la început erau itineranţi. Multe lucruri s-au 
schimbat în biserica lui Hristos... 



Cosmopolitana Smyrnă 



D in anumite motive pe care cu greu mi le pot explica acum, nu m-am 
putut îmbia să vizitez temeinic oraşul Izmir. Este al treilea ca mărime 
în Turcia, după Istanbul şi Ankara, cu mai bine de 2.5 milioane de locuitori. 
Un oraş modern, în multe privinţe european. Prin bulevardele largi, 
mărginite cu palmieri groşi şi înalţi, bănuiesc că seamănă mult cu vreun 
oraş din sudul Franţei. Dar m-am simţit străin acolo şi am preferat să 

plec spre alte destinaţii, iar la întoarcere (am avut bilet retur din Istanbul 
către Izmir) am preferat să-mi prelungesc şederea în Selcuk. 

Smyrna este un foarte vechi oraş - dar mult prea puţine lucruri s-au 
păstrat. în urma Primului Război Mondial, cînd Turcia se afla printre 
statele care pierduseră războiul. Grecia a atacat-o pentru a-şi recuceri 
Asia Mică. Afirmau grecii că acela este pămînt grecesc, fusese locuit de 
greci mai bine de trei milenii... Au debarcat la Smyrna şi în cîteva luni au 
cucerit mare parte din Anatolia. Au fost opriţi la Ankara de către Ataturk, 
şi în alte cîteva luni erau aruncaţi în mare. Dar în 1921, armata greacă 
în retragere a distrus multe oraşe locuite în mare parte de populaţie 
greacă. Manissa şi mai ales Smyrna au fost printre ele. Au dinamitat 
oraşul şi, ajutaţi şi de incendiul izbucnit, au distrus mai bine de 80% din 
clădiri... De aceea acum Izmir este un oraş modern, cu mult prea puţine 
urme ale istoriei multi-milenare. 

Se pare că a fost locuit încă de la 3000 ÎHr, din perioada bronzului, 
alături de Efes şi Troia-lllium. Probabil Popoarele Mării au distrus 
localitatea pe la 1200 dar prin 1100 au sosit Eolienii, care au înfiinţat o 
cetate în fundul golfului, acolo unde azi e cartierul Beyrakli. Pe la 1000 a 
fost cucerit de lonieni, care au transformat Smyrna într-una din cele mai 
importante cetăţi ale Ligii. Se afirmă că aici s-a născut marele Homer 
(alţii susţin că s-a născut în Chios - şi alte aproape o duzină de locuri...). 
Dar pe la 600 a fost distrusă de Lydieni şi a rămas aşa pînă cînd Alexandru 
a pus bazele unei noi cetăţi. De data asta, generalul lui Alexandru, 
Lisymachus, a construit-o pe muntele Pagus (azi, Kadifekale), întărind-o 
cu ziduri greu de cucerit. Zidurile stau şi acum în picioare, după ce au 
fost reparate de bizantini, apoi de selgiucizi, apoi de otomani... 

De pe Muntele Pagus, cetatea s-a lărgit spre ţărmul Egeei. Acum 
acolo se află cea mai veche parte a oraşului - Konak. S-au păstrat o mică 
moschee, decorată cu faianţă de Kutahya, Turnul cu ceas (emblema 
oraşului) - construit însă la începututl sec. 20, şi cîteva coloane din 
colonada Agorei romane. Casele din bazar şi de sub munte păstrează 
însă caracterul otoman din secolul trecut. Tot în Konak se află Muzeul de 
Arheologie - poate cel mai interesant loc de vizitat în Izmir. 

După elenişti au sosit romanii, apoi bizantinii, apoi arabii, genovezii, 
selgiucizii, mongolii lui Tamerlan, cruciaţii, otomanii... Suleyman a 
declarat Smyrna oraş deschis comerţului cu europenii, prin primul 

contract comercial dintre Turcia şi un monarh european (Francisc I al 
Franţei). Smyrna a devenit un oraş cosmopolit locuit de turci, arabi, 
greci, italieni, germani, francezi, spanioli, evrei, armeni... A căpătat un 
caracter tot mai pronunţat european, fiind numită de turci „Smyrna cea 
ghiaură". Şi pe urmă a venit focul... 

Cred că ceea ce m-a făcut să renunţ la a o mai vizita a fost dificultatea 
de a te orienta în ea. Deşi principalele străzi (numite „cordoane") aleargă 
paralel cu malul mării din Alsancak, la Golf, pînă în Konak, faptul că au 
sensuri unice iar mulţimea de cercuri giratorii au o mulţime de ieşiri în 
direcţii complet necunoscute (marcate în turceşte), face un turist care 
nu cunoaşte oraşul şi conduce o maşina închiriată (fără gps) să se învîrtă 
la nesfîrşit fără a ajunge undeva. Circulaţia este haotică şi a găsi un loc 
de parcare pare la fel de imposibil ca şi în Istanbul. Dacă nu aveţi un 
GPS, NU închiriaţi o maşină în Izmir! E mult mai simplu să luaţi un tren la 
Basmane, să vă cazaţi la una din pensiunile ieftine de peste drum de gară 
şi să bateţi cu pasul cordoanele şi faleza. între Konak şi Piaţa Republicii, 
Centrul „modern", sunt vreo 3 km. Pe Kadifekale puteţi ajunge luînd din 
Konak un autobuz - dar încercaţi să fiţi acolo la apus, cînd muezinii fac 
chemarea de seară şi soarele se ascunde în apele Egeei. 

Pavel a trecut măcar o dată prin Smyrna, în a treia călătorie în drum 
spre Troas şi Macedonia. Poate şi pe parcursul celor trei ani cît a locuit 
în Efes - din Efes la Smyrna sunt cam 80 km, 2 zile de mers. Dacă el a 
vizitat, într-adevăr, Pergamum, Thiatyra, Sardis - aşa precum bănuiesc 
eu -, Smyrna nu putea lipsi. Dar poate că şi-a trimis ucenicii, doar. 



* * * 



lisus trimite, în Apocalipsă, o scrisoare „îngerului Bisericii din 
Smyrna". Ea zice: 

„lată ce zice Cel dintîi şi Cel de pe urmă, Cel ce a murit şi a înviat: 
„Ştiu necazul tău şi sărăcia ta (dar eşti bogat), şi batjocurile din 
partea celor ce zic că sunt iudei şi nu sunt, ci sunt o sinagogă a Satanei. 
Nu te teme nicidecum de ce ai să suferi, lată că diavolul o să arunce în 
temniţă pe unii din voi, ca să vă încerce. Şi veţi avea un necaz de zece 
zile. Fii credincios pînă la moarte, şi-ţi voi da cununa vieţii. 

Cine are urechi de auzit să asculte ce zice Bisericilor Duhul: „Cel ce 
va birui, nicidecum nu va fi vătămat de a doua moarte." 

E greu de zis care a fost necazul cel „de zece zile". Nici ce suferinţe au 
suferit iudeii (creştini) din Smyrna. Cert este că ei se confruntau cu cei 
„care zic că sunt ludei, dar nu sunt". Oare asta nu seamănă cu Pavel? El 
în mai toate scrisorile a subliniat naţionalitatea lui de Evreu (din neamul 
lui Beniamin), dar a cerut să se renunţe la Lege, la Torah, pentru un nou 
legămînt prin lisus. Poporul lui D-zeu, în învăţătura lui, nu erau iudeii, ci 
noii creştini. Şi, deci, aceştia puteau mînca orice carne ne-kosher, fără a 
păcătui - lucru de scîrbă pentru un evreu. 0 evanghelie diferită de cea 
spusă de creştinii lui lacob cel Drept, fratele lui lisus, capul Bisericii din 
Ierusalim. 

Dar din cele ce Pavel le-ar fi putut vedea în Smyrna, nimic nu mai 
este. Coloanele, lucind albe sub dealul Cetăţii, sunt mult mai tîrzii, pe 
cînd Pavel stătea el însuşi îm faţa Scaunului de Judecată... 



Impresionantul Pergam 

N u e uşor să vizitezi Pergamul. Este în afara şoselei care leagă 
Canakale de Izmir, de cele mai multe ori autobuzele nu pătrund în 
oraş ci lasă călătorii la bifurcaţie. De acolo sunt însă trei kilometri pînă la 
marginea oraşului, plus alţi trei pînă în Centru! Nu se organizează tururi 
- şi mă întreb de ce, Pergamul fiind unul din cele mai interesante situri 
arheologice ale loniei! 

Chiar ajuns în Bergama, numele oraşului de azi (peste 50 mii loc), 
e greu de vizitat. Cele cîteva hoteluri şi pensiuni sunt grupate în jurul 
Centrului, tot acolo este Autogara şi Muzeul. Autobuzele fac curse 
regulate nu la Izmir, 80km spre sud, ci spre staţiunea Ayvalik (50km, ferry 
spre insula grecească Lesbos) şi Dikili (30km). Din Centru, Asklepionul 
este la 2km, iar Akropolis la 6km. Urcuşul la Akropolis este unul pentru 
oamenii mai tineri şi deloc sedentari... 

Pergam, una din cele Şapte Cetăţi din Apocalipsă, îmi era cunoscută 
mai ales datorită „pergamentului". Neputînd avea acces la papirusul 
egiptean din momentul în care Biblioteca din Pergam a început să 
o concureze pe cea din Alexandria, întreprinzătorii localnici au găsit 
o cale să facă un material pe care se putea scrie din ceea ce aveau în 
abundenţă: piei de miei şi iezi. Argăsite, tăbăcite, subţiate, acestea 
au devenit „pergamente", material pe care s-a scris timp de mai bine 
de 1500 de ani, pînă a fost înlocuit cu hîrtia. Adică, mult timp după ce 
papirusul încetase să mai fie folosit. 

îmi mai era cunoscut de la o vizită la Berlin - acolo am fost şi la 
Muzeul numit Pergamon, unde era reconstituit Altarul lui Zeus. Acel 
Altar fusese construit pentru a comemora victoria pergamezilorîn lupta 
cu celţii - cu „galii", cum erau numiţi în epocă. Aceşti gali au fost fixaţi 
în centrul Anatoliei, dînd numele provinciei Galatia. Dar nu am ştiut nici 
atunci prea multe despre Cetatea a cărei oaste îi învinsese pe gali - cei ce 
au fost cumpăraţi de marea Romă ca să fie lăsată în pace. Nu e de mirare 
că pe friză era înfăţişată lupta zeilor cu giganţii! 

Vizitînd ruinele Pergamului, am aflat mai multe. Este una din cele 
mai uimitoare cetăţi antice şi, chiar dacă în ruine, este impresionantă 
chiar şi acum. Acropola Pergamului poate fi comparată doar cu cea a 
Athenei. Este un site care nu trebuie ratat; doar Efesul şi Hierapolisul îi 
pot sta alături. 

Cum ziceam, nu este uşor să vizitezi ruinele Pergamului. Acropola 
este situată pe un deal abrupt, la şase kilometri de oraş. Nu trebuie 
mers pe drumul îngust, şerpuitor, care ocoleşte dealul pentru a ajunge la 
poarta Acropolei, deasupra văii Rîului Selinus (acum acolo este un baraj 
şi un lac), ci se poate sui poteca pieptişă care duce din marginea oraşului, 
prin Terasa de Jos, pînă la cea de Sus. (Acum este instalat un teleferic.) 
Acropola este acolo, sus, înconjurată de ziduri elenistice. Coloanele de 
marmură albă a Templului lui Traian pot fi văzute de jos, din oraş, de la 
Asklepion, ba chiar şi din cîmpie. în limba anatoliană, pergam înseamnă 
„cetate, întăritură, acropolă". Aşa se numea şi acropola Troiei (ştim din 
lliada). 

Cetatea a fost întemeiată pe timpul Troiei, dar distrusă de invazia 
popoarelor mării, lonienii au reîntemeiat-o, dar a fost din nou distrusă. 

poate de perşi pe timpul răscoalei cetăţilor ioniene. în urma cuceririi 
macedoniene, a fost construită o nouă cetate. Dezvoltarea ei a avut loc 
datorită unui accident al istoriei. Pornind la război cu Seleucizii, regele 
Lisimachos al Traciei (care în acel moment stăpînea de la Dunăre în 
Peloponez şi jumătate din Asia Mică, şi-a lăsat tezaurul în cetatea greu 
de cucerit a Pergamului,sub paza unui servitor credincios, eunucul 
Philetaros. Nu ştim dacă acesta i-ar fi înşelat încrederea, dar Lisimachus 
a fost ucis pe cîmpul de luptă în 281 ÎHr. Văzîndu-se dintr-o dată cel mai 
bogat om din Asia, Philetaros s-a declarat rege al Pergamului, a angajat 
oşteni şi a pornit la cucerirea regiunilor înconjurătoare. La moarte, l-a 
lăsat urmaş pe Eumenes I, un nepot (cel care i-a învins pe gali) şi acesta, 
ca şi urmaşii lui Attalus I şi Attalus II au dus puterea regatului din Egee 
pînă în centrul Anatoliei. Aliaţi cu noua putere apărută în zonă. Roma, 
au cucerit mai toată Asia Mică. Dar, lipsit de urmaşi, regele Attalus III şi-a 
lăsat regatul moştenire Romei. Probabil bine a făcut, Pergamul nu ar fi 
rămas multă vreme independent, ochii hrăpăreţi ai Romei priveau deja 
cu jind la frumoasa cetate. 

Dar Pergamul a avut noroc, în această epocă de expansiune politică 
şi teritorială, de un mare constructor: Eumenos al ll-lea. Acesta a făcut 
ceea ce urma să facă Augustus cu Roma: găsind o cetate din lut şi piatră, 
a lăsat una din marmură. Pe timpul lui s-au construit cele mai multe 
lucruri frumoase, şi doar lăcomia oamenilor a lipsit Acropola de ce 
era mai frumos. El a construit un Templu Athenei î n Acropolă, unul lui 
Dionyssos şi unul Demetrei - pe acestea coborîndu-le pe terasa de jos, 
pînă atunci nelocuită. în Acropola şi-a construit palatul. Altarul lui Zeus 
şi Biblioteca, dar şi un Arsenal. Şi mai ales Teatrul, cel mai uimitor teatru 
văzut de mine, săpat în întregime direct în coasta abruptă a muntelui; 
de acolo, priveliştea deasupra cîmpiei pînă departe, la coloanele albe ale 
Asklepionului, este de necrezut. în secolele următoare aceste construcţii 
au fost reparate, iar Traian a construit, chiar deasupra Bibliotecii, un 
mare Templu al Romei şi al împăratului. Acum aceasta este cea mai 
impresionantă ruină rămasă. 

La poalele muntelui este marea ruină a Bisericii (numită „Roşie", 
datorită cărămizilor). Ruina este şi ea impresionantă; o moschee a fost 
construită într-o capelă laterală a nartexului, doar. Oraşul, numit azi 

Bergama, care acum numără peste 60 de mii de locuitori, este mai mult 
lung decît întins, fiind construit de-a lungul străzii principale, lungă de 
mai bine de 3 km. Cînd am fost eu, trecea prin reparaţii masive, fiind 
pavată cu marmură şi bazalt, cu insule cu flori şi palmieri. Cine îl va 
vizita în anii viitori va putea rămîne cu plăcere peste noapte în el. Vizita 
ruinelor, inclusiv a Asklepionului, ia cel puţin o zi. 

Asklepionul este şi el în afara oraşului, spre vest, dar mult mai 
aproape: doar la 2km (3 din Centru). Intrarea se face pe o Cale Sacră, 
largă, mărginită de coloane din marmură. Complexul este construit 
rectangular. în partea estică era Centrul de Primire şi Templul lui 
Asklepios. Spre nord era Biblioteca, Colonada şi Teatrul. în Vest erau băi 
şi toalete, iar spre sud alte coloane (acum e un şanţ adînc de 3m, rămas în 
urma săpăturilor, şi un şir frumos de chiparoşi). în colţ este interesantul 
Templu al lui Telephorus. în el se pare că erau paturi pe care dormeau 
(adormiţi cu ierburi?) bolnavii. în vis le apărea Zeul şi pe baza visului, 
preoţii medici prescriau medicamente. Acestea erau homeopatice - 
cultul lui Asklepios căuta vindecarea prin intermediul plantelor, dar şi 
al exerciţiilor fizice, linişte, pace, odihnă, teatru, muzică, băi, aer curat... 
Cam la ce se încearcă astăzi să se revină! De la acest Templu ducea un 
culoar subteran al cărui scop nu a fost înţeles. în mijlocul patrulaterului, 
în direcţia de mers a tunelului, era Fîntîna Sacră. De la Asklepion se pot 
vedea, lucind în soare, coloanele de marmură de pe Acropolă. 



* * * 



în Fapte nu se pomeneşte nimic despre vizita lui Pavel în această 
cetate. E greu de crezut că, trăind trei ani în Efes, să nu fi dat o fugă şi 
pînă la marea cetate, cea care se bucurase de tot atîta faimă ca şi Efesul, 
Smyrna sau Miletul. A şi trecut pe aproape, în drum spre Troas. A oprit 
la Smyrna, poate şi la Phocea - de ce nu la Pergamon? Dar eu cred că 
sigur a trecut pe acolo - dacă nu el, atunci ucenicii lui. Ascultaţi ce spune 
Scrisoarea către îngerul cetăţii Pergamului: 

„lată ce zice Cel ce are sabia ascuţită cu două tăişuri: 

Ştiu unde locuieşti: acolo unde este scaunul de domnie al Satanei. 
Tu ţii Numele Meu şi n-ai lepădat credinţa Mea nici chiar în zilele acelea 

cînd Antipa, marturul meu, a fost ucis la voi, acolo unde locuieşte 
Satana. 

Dar am ceva împotriva ta. Tu ai acolo nişte oameni cari ţin de 
învăţătura lui Balaam, care a învăţat pe Balac să pună piatră de 
poticnire înaintea copiilor lui Israel, ca să mănînce din lucrurile jertfite 
idolilor şi să se dedea la curvie. 

Tot aşa, şi tu ai cîţiva cari, deasemenea, ţin învăţătura Nicolaiţilor, 
pe care eu o urăsc. Pocăieşte-te dar. Altfel, voi veni la tine curînd şi 
Mă voi război cu ei cu sabia gurii Mele. Cine are urechi să asculte ce 
zice Bisericilor Duhul: „Celuice va birui, îi voi da să mănînce din mana 
ascunsă, şi-i voi da o piatră albă; şi pe piatră este scris un Nume nou, 
pe care nu-l ştie nimeni decît acela care îl primeşte." 

Este interesantă referirea la „să mănînce lucrurile închinate idolilor", 
piatra de piedică pe care „Balaam" a pus-o l-a porunca regelui „Balan". 
Ceea ceîntîlnim aici este unul din pesherurile pe care iudeii de la Qumran 
le foloseau în scrierile lor. Deci, cine era acel „Balaam" la care face referire 
autorul Apocalipsei? Acest îndemn la consumul cărnii închinate idolilor 
a fost unul din punctele cheie ale învăţăturii lui Pavel. Pentru el, Pavel 
s-a certat cu Petru şi cu Barnaba. A atins acest subiect în multe epistole. 
Să fie Balaam Pavel? Să existe în Pergam ucenici care îi duc învăţătura 
mai departe? Iar Nicolaiţii să fie noul tip de preoţi organizaţi pe principii 
pauline? Dacă autorul Apocalipsei este „Israelian" - iudeo-creştin după 
învăţătura lui lacob din Ierusalim (şi a lui lisus), aşa cum bănuiesc, atunci 
răspunsul este: Da, Pavel a lăsat o urmă în Pergam. 



Patriarhala Thiatyra 

P e drumul care pleacă din Bergama pentru a ajunge în Sardis, tăind 
dealuri molcome şi lunci bogate, se află mica localitate Aksaray. 
Avînd vreo 50 de mii de locuitori, are caracterul unui tipic oraş de cîmpie. 
Poate cum ar fi vrut Ceauşescu să facă în România, dar nu a reuşit. Pentru 
că Aksaray este un orăşel agrar-comercial, reconstruit pe baza unui grid 

de străzi, cu blocuri moderne (şi foarte puţine case), cu bulevarde largi 
mărginite cu pomi, multe parcuri, străzi pietonale cu băncuţe pe care stau 
mame cu copii în cărucioare sau jucîndu-se - şi un Muzeu de Arheologie 
chiar în centru, un muzeu în aer liber care cuprinde o singură ruină: o 
biserică bizantină de prin secolul VI AD. Din biserică s-au păstrat puţine 
ziduri, masive, din cărămidă, dar parcul e plin de fragmente din arcadele, 
coloanele, grinzile, decoraţiile din marmură albă, acum zăcînd aruncate 
alandala pe sub tufe şi copaci... Thiatyra, Aksaray, este un posibil loc 
de popas între ziua plină a vizitării Pergamului şi un drum matinal spre 
Sardis şi Pamukkale. Aerul patriarhal, liniştit, al oraşului, e greu de uitat. 



* * * 



Nu ştim dacă Pavel a ajuns vreodată pe aceste meleaguri. Poate da, 
în drum, ca şi mine, dinspre Pergam spre Sardis. Thiatyra era o cetate în 
provincia Lydia, aşa că femeia întîlnită de către apostol tocmai în Philippi 
putea fi numită Lydia, mai curînd „lidianca" - deci, o poreclă şi nu un 
nume. Cetatea nu era mare, probabil, şi îşi trăgea bunăstarea din comerţ 
şi agricultură - şi din vopseluri. Se pare că meşteşugarii locali inventaseră 
culoarea de purpură, obţinută din minerale din apropiere, devenind 
vestiţi în întregul imperiu. Pentru că pînă la ei purpura se obţinuse 
printr-un proces complicat şi scump dintr-o moluscă ce trăia în apele 
Tyrului fenician, făcînd ca acea culoare să fie folosită numai de împăraţi, 
regi, senatori, generali - persoane cu adevărat importante şi bogate. Dar 
invenţia celor din Thiatyra a permis ca pînă şi legionarii romani să poarte 
pelerine vopsite purpuriu! 

lisus a scris o scrisoare „îngerului Bisericii din Thiatyra": 

„lată ce zice Fiul lui Dumnezeu, care are ochii ca para focului, şi ale 
cărui picioare sunt ca arama aprinsă: 

Ştiu faptele tale, dragostea ta, credinţa ta, răbdarea ta şi faptele 
tale depe urmă, că sunt mai multe decît cele dinţii. 

Dar iată ce am împotriva ta: tu laşi ca lezabela, femeia aceea care 
se zice proorociţă, să înveţe şi să amăgească robii Mei, să se dedea la 
curvie şi să mănînce din lucrurile jertfite idolilor, l-am dat vreme să se 
pocăiască, dar nu vrea să se pocăiască de curvia ei! lată că o să o arunc 

bolnavă în pat; şi celor care preacurvesc cu ea, am să le trimit un necaz 
mare, dacă nu se vor pocăi de faptele lor. Voi lovi cu moartea pe copiii 
ei. Şi toate Bisericile vor ştii că Eu sunt Cel ce cercetez rărunchii şi inima: 
şi voi răsplăti fiecăruia din voi după faptele lui. 

Vouă însă, tututor celorlalţi din Thiatyra, care nu aveţi învăţătura 
aceasta şi nu aţi cunoscut „adîncimile Satanei", cum le numesc ei, vă 
spun: nu pun peste voi altă greutate. Numai ţineţi cu tărie ce aveţi, 
pînă voi veni. Celui ce va birui şi celui ce va păzi pînă la sfîrşit lucrările 
Mele, îi voi da stăpînire peste Neamuri. Le va cîrmui cu toiag de fer şi le 
va zdrobi ca pe nişte vase de lut, cum am primit şi Eu putere de la Tatăl 
Meu. Şi-i voi da Luceafărul de dimineaţă." 

Cine are să asculte ce zice Bisericilor Duhul." 

0 scrisoare mai lungă decît celalalte, şi mai greu de înţeles. Cine este 
acea „lezabela", pesher care aminteşte de Jezebel, nevasta lui Ahab, 
cea care a adus în Israel închinarea la baali, tăind preoţii lui Jahve? Prin 
faptul că îndeamnă la consum de carne de la temple păgîne, dar şi prin 
reguli de puritate sexuală respinse de Iudeii creştini, poate fi bănuită a fi 
una din ucenicii lui Pavel. Dar cuvintele puse în ghilimele - au cunoscut 
„adîncimile Satanei" -, ne pot face să bănuim că ucenicii „lezabelei" ar 
putea fi nişte gnostici în formare. în urma primirii evangheliei lui Pavel, 
mulţi convertiţi au pornit pe un drum criticat chiar de apostol. învăţaţi că 
nu au obligaţia să respecte poruncile Torei, ei au început să nu respecte 
nici o lege morală. Ziceau ei că pentru a te pocăi, trebuie să cunoşti 
păcatul. Să cobori în „adîncimile lui Satan", cu alte cuvinte. Să te cunoşti 
mai bine şi să te poţi învinge. Poate că într-adevăr „copiii" proorociţei 
false din Thiatyra sunt nişte foşti ucenici ai lui Pavel căzuţi spre gnosticism 
- una din primele menţionări ale „ereziei", care experimentau „pe pielea 
lor" păcatul... 



Bicefalul Sardis 

Ş oseaua merge spre Răsărit, pe valea darnică a unui rîu, Gadiz Cayi 
(fostul Hermus). Valea e generoasă, verdele culturilor contrastează 

cu brunurile munţilor care se văd pe ambele părţi, la cîţiva kilometri, 
afumaţi de depărtare. La un moment dat culmile de pe dreapta, dinspre 
sud, încep să se apropie şi treci pe lîngă o săgeată maro pe care scrie cu 
litere albe: Sardis. Pornind spre dreapta, spre munţii ajunşi destul de 
aproape acum, intri într-un sat tipic turcesc otoman: Sartmustafa. Case 
din piatră şi lut, înconjurate de ziduri din piatră (aslar) fără tencuială, 
pînă la brîu, vopsite cu var, care nu ascund nimic. Ici şi colo, capre, unele 
cu iezi după ele, ridicate în două picioare pe împrejmuiri, ciugulesc din 
frunzele tufelor. Femei cu basmale şi şalvari se opresc din munca lor şi 
privesc la maşina străină. Probabil sunt învăţate cu această privelişte. 

Dincolo de sat este intrarea la muzeul în aer liber: Templul lui 
Artemisa. Coloanele albe, restaurate, lucesc pe fundalul munţilor care 
aici au coborît pînă în sit. Valea continuă între dealuri, spre sud, acum 
cu loturi de culturi. Dincolo de ruinele Templului, alte ruine, mai curînd 
pietre împrăştiate: o biserică bizantină. în Turcia sunt multe astfel de 
locuri, îmbibate de un spirit sfînt. Loc unde oamenii au simţit ceva inefabil 
şi s-au îndemnat să construiască temple, altare şi biserici şi, la urmă, 
moschei, poate. Printre pietre, maci de un roşu aprins, atît de diferiţi 
de macii canadieni pali şi de o mare diversitate de culori, de la galben 
şi oranj pînă la bleu deschis şi mov... Sub o copertină se fac săpături, la 
adăpost de soare şi ploi. 

Ieşind din site şi îndreptîndu-te spre nord, trecînd din nou prin sat, 
ajungi la şosea. Acolo au apărut nişte dughene care servesc ceai, cafea şi 
pide. Peste drum, începe cel de-al doilea sat al Sardisului: Sartmahmut. 
Nu este nici un semn - dacă nu aş fi citit ghidul, aş fi pornit la dreapta, 
pe şosea, spre Pamukkale. Cum treci de sat, spre est, înspre mica gară 
ce se zăreşte la vreun kilometru, sunt restul ruinelor. Doar aşa îţi dai 
seama că Sardis a fost o cetate mare, întinsă. Ceea ce se păstrează este 
dintr-o perioadă destul de tîrzie, bizantină. O Cale de Marmură lungă de 
mai bine de un kilometru, mărginită de ateliere şi magazine. Multe din 
ele au aparţinut evreilor, care se pare că au avut o comunitate extrem 
de numeroasă şi puternică. Sinagoga păstrată este una din cele mai 
mari şi mai frumoase sinagogi din Asia Mică. Se păstrează şi urmele unui 
gymnasium. 

Nu prea mulţi au auzit de Sardis. Mai mulţi au auzit de regele care a 
domnit acolo: Croessus. Cel mai bogat om al antichităţii, zic legendele. 

Din Sardis stăpînea regatul Lydiei şi, prin regat, întreaga zonă a Asiei 
Mici de la Egee pînă în nord, în Bithynia, spre sud în munţii Lyciei şi spre 
răsărit în Frygia şi Pamfilia. Cetatea, devenită capitala Lydiei încă de pe la 
799 ÎHr, era bogată, pe valea fertilă a rîului Hermus, pe drumul comercial 
care lega Smyrna (la doar 80 km spre vest) de Syria, Persia şi India, un 
centru al industriei de lînă şi cu munţi bogaţi în aur, carnelian (sardinos, 
în gr) şi materiale de construcţii doar la o aruncătură de piatră. 

Dar Croessus era bogat mai ales datorită invenţiei tatălui său: 
moneda. La Sardis s-au folosit prima dată monedele, „banii". Pînă atunci 
oamenii făceau troc în produse (şi obiceiul a continuat sute de ani). în 
alte părţi ale lumii au apărut „bani" în paralel, deşi în alte vremuri: scoici, 
de exemplu, sau, ca în Boemia precreştină, eşarfe. Sau, în unele locuri, 
pieile de vită - astfel că deseori primele monede au avut chiar forma 
unei liliputane piei de vacă argăsită... Dar regii lydieni au fost primii în 
„oikumene" (lumea cunoscută - de greci) care au folosit, ca echivalent 
al bogăţiilor din tezaur, monede din metal: aur, argint, aramă. Cum să nu 
crezi că regele (respectiv, Croessus) e cel mai bogat, dacă numai în punga 
de la brîu (ca pe atunci nu aveau buzunare) purta o comoară? 

Dar s-a dovedit că bogăţiile, chiar în aur, nu sunt adevărate bogăţii. 
Nu l-au salvat de la sfîrşitul neaşteptat şi deloc dorit: Perşii, conduşi de 
Cyrus I cel Mare, au cucerit Lydia şi Sardisul. Iar Croessus, refuzînd ideea 
de a fi sclav, după ce fusese cel mai bogat om al Oikumenei, a făcut un 
rug din toate bogăţiile lui şi s-a aruncat deasupra, arzînd cu ele - dacă tot 
nu le putea lua cu el, dincolo... 

Cetatea a fost locuită în continuare de lydieni; persanii i-au lăsat 
în pace, dîndu-le un satrap. A venit Alexandru şi a cucerit cetatea fără 
luptă şi i-a dat elenismul. Au venit apoi pergamezii şi romanii -şi romanii 
au fost cei ce au refăcut cetatea în urma cutremului din 17 AD, cînd a 
fost rasă. Tot ce se mai poate vedea azi la Sarmis e din acea perioadă 
ori mult mai recentă. Şi s-a dovedit că printre locuitori au fost mulţi 
iudei, synagoga era una din cele mai mari şi mai decorate din Imperiu. 
E una din principalele ruine în sit. Ca şi strada mărginită de colonade 
şi cu canalizare pe centru, mărginită de magazine şi ateliere (mai toate 
bizantine) - multe din ele ale evreilor, ca magazinul de vopseluri al lui 
Jakub, sau atelierul altui Jakub, prezbiter al synagogii... 

Nu se ştie dacă Pavel a trecut prin cetate. Dacă a făcut, cumva, turul 
prin cetăţile Asiei, trecînd prin Smyrna, Pergamum, Thiatyra în drum 
spre Laodykeia, sigur a trecut şi prin Sardis. Dar poate aici au ajuns 
doar ucenici de-ai lui. Ca cei care au dus altă învăţătură decît cea de la 
început, amintiţi în scrisoarea lui lisus către „îngerul Bisericii din Sardis", 
în Apocalipsă: 

„lată ce zice Cel ce are cele şapte Duhuri ale lui Dumnezeu şi cele 
şapte stele: 

„Ştiu faptele tale, că îţi merge numele că trăieşti, dar eşti mort. 
Vegheză şi întăreşte ce rămîne, care e pe moarte, căci n-am găsit 
faptele tale desăvîrşite în faţa Dumnezeului Meu. Adu-ţi aminte dar 
cum ai primit şi auzit! Ţine, şi pocăieşte-te! Dacă nu veghezi, voi veni 
ca un hoţ, şi nu vei şti în care ceas voi veni peste tine. 

Totuşi ai în Sardis cîteva nume, care nu şi-au mînjit hainele. Ei vor 
umbla împreună cu Mine, îmbrăcaţi în alb, pentru că sunt vrednici. Cel 
ce va birui va fi îmbrăcat astfel în haine albe. Nu-i voi şterge nicidecum 
numele din cartea vieţii, şi voi mărturisi numele lui în faţa Tatălui Meu 
şi înainte îngerilor Lui." 

Cine are urechi de auzit, să asculte ce zice Bisericilor Duhul." 

Dacă presupunerile mele sunt adevărate, se pare că iudeii, prozeliţii 
şi gentilii din Sardis au primit învăţătura creştină de la iudei creştini 
din Ierusalim - adevăraţii apostoli. în urmă, a apărut în cetate noul 
creştinism, cel paulin, adresat mai ales Neamurilor, astfel că biserica a 
devenit „moartă"... Oricum, deşi synagoga evreiască a înflorit şi rezistat 
pînă tîrziu în perioada bizantină, urmele creştine sunt tîrzii, după sec 
5 - este totuşi pomenit un episcop al Sardisului (Melito) prin sec. 2. 
Ruinele creştine apar în alt loc - la poalele muntelui, dincolo de ruinele 
Templului, probabil pe atunci interzis deja de către împăraţii bizantini. 

Nemuritoarea Philadelphia 

C etatea „Dragostei de frate" a fost construită de regele Pergamului 
Attalus II pentru fratele lui, Eumenes. Dar cetatea a fost iarăşi şi iarăşi 
„întemeiată", fiind situată pe o linie de falie şi fiind distrusă, periodic, de 
cutremure. Locuitorii preferau, de aceea, să locuiască în case simple, din 
lemn, în afara cetăţii. 

De ce locuiau totuşi, aici? Mai ales pentru vii. Dealurile, cu orientare 
spre sud-vest, erau cît se poate de roditoare, iar vinul din regiune era 
vestit (şi vîndut) pînă la Roma. Nu e de mirare că principalul zeu local 
era Bachus, alături de Athena, zeiţa culturii de măslini. împăraţii romani 
apreciau producţia micului orăşel, astfel că au scos tot timpul bani din 
pungă pentru a-l reconstrui. Mai întîi, Tiberius, după marele cutremur 
din 17 AD (cînd, l-a numit Neo-Caesarea, apoi Vespasian, care i-a zis 
Flavia (după numele soţiei), apoi Diocletianus... Pentru că a rezistat 
creştinismului pînă tîrziu, a fost numit „mica Athena". Acum poartă 
numele de Alaşehir (oraşul alb). 

A fost construit pe valea rîului Cogamus, afluent din stingă a rîului 
Hermus, pe drumul comercial care lega Smyrna prin Sardis de Laodykeia 
şi, mai departe, de Attaleia şi Cilicia. „Drumul Susei", cum era numit de 
persani. Via Sebaste, cum i-au zis romanii... Azi, oraşul seamănă foarte 
mult cu Akhisar (Thyathira): un oraş agro-comercial, cu grid de străzi pe 
coasta dealurilor deasupra văii largi, cu un parc central. Singura ruină 
demnă de vizitat este cea a bisericii bizantine din sec. 5-6, cu adevărat 
impresionantă, deşi nu se păstrează decît cîteva coloane. 



* * * 



Iarăşi, nu se ştie dacă Pavel a trecut pe aici. Poate vreun ucenic de- 
al lui să fi dus învăţătura creştină (paulină) în orăşelul care respecta 
atît de mult zeii păgîni. Scrisoarea lui lisus către „îngerul bisericii din 
Philadelphia" zice: 

„lată ce zice Celce este Sfînt, Cel adevărat, Celce ţine cheia lui 
David, Celce deschide şi nimeni nu va închide, Celce închide şi nimeni 
nu va deschide: 

„Ştiu faptele tale: iată ţi-am pus o uşă deschisă pe care nimeni 
nu o poate închide, căci ai puţină putere şi ai păzit Cuvîntul Meu, şi 
n-ai tăgăduit Numele Meu. lată că îţi dau din ceice sunt în sinagoga 
Satanei, care zic că sunt iudei şi nu sunt, ci mint; iată că îi voi face să 
vină să se închine la picioarele tale şi să ştie că te-am iubit. 

Fiindcă ai păzit cuvîntul răbdării Mele, te voi păzi şi eu de ceasul 
încercării, care o să vină peste lumea întreagă ca să încerce pe locuitorii 
pămîntului. Eu vin curînd. Păstrează ce ai, ca nimeni să nu îţi ia cununa. 
Pe celce va birui îl voi face un stîlp în Templul Dumnezeului Meu, şi 
nu va mai ieşi afară din el. Voi scrie pe el Numele Dumnezeului Meu 
şi numele cetăţii Dumnezeului Meu, noul Ierusalim, care are să se 
pogoare din cer dela Dumnezeul Meu, şi Numele Meu cel nou." 

Cine are urechi, să asculte ce zice Bisericilor Duhul." 

Din nou, referinţa la cei ce se dau iudei, fără a fi. Aceste cuvinte 
ne face să înţelegem că cei din Philadelphia, care păstrează „Numele", 
deşi puţini şi slabi, sunt adevăraţii iudei - deşi creştini. Prorocirea nu 
s-a împlinit. Iudeii creştini s-au trecut, aşa cum s-au trecut şi cei paulini. 
Acum oraşul este cît se poate de musulman. 



Adormita Laodykea 

L aodiceia nu mai există. E singura din cele Şapte cetăţi pe care nu am 
putut-o vizita. Am plecat din Pamukkale devreme, avînd drum lung de 
făcut în acea zi, cu multe situri de vizitat. Cînd am ajuns la situl Laodiceii, 
nu departe de Pamukkale în drum spre Denizli, la 3 km de satul Korucuk, 
era puţin după şase jumătate dimineaţa. Am luat de bune cele scrise în 
ghid: că locul poate fi vizitat oricînd, nefiind păzit. Acum este înconjurat 
cu gard, cu o poartă încuiată, şi se poate vizita doar între 8am - 6pm. Aşa 
că am plecat mai departe, după cîteva poze ale împrejurimilor. 

Tot ghidul zice că nu sunt multe lucruri de văzut. Urmele unui stadion, 
din care s-au luat mai toate pietrele (pentru construirea căii ferate) şi 
ruinele a două teatre. Totuşi, se poate vedea că Laodykea a fost o cetate 
mare, ruinele fiind răspîndite pe o mare arie. Tot ce am putut admira a 
fost frumoasa perspectivă care se deschidea de pe dealul sitului, spre 
munţii din est şi sud. 



* * * 



lisus a scris „îngerului din Laodykea" următoarele: 

„lată ce zice Celce este Amin, Marturul credincios şi adevărat, 
începutul zidirii lui Dumnezeu: 

„Ştiu faptele tale: că nu eşti nici rece nici în clocot. O, dacă ai fi 
rece sau în clocot! Dar dacă eşti căldicel, nici rece nici în clocot, am să 
te vărs din gura Mea. Pentru că zici: „Sunt bogat, m-am îmbogăţit şi 
nu duc lipsă de nimic", şi nu ştii că eşti ticălos, nenorocit, sărac, orb 
şi gol, te sfătuiesc să cumperi de la mine aur curăţit prin foc, ca să te 
îmbogăţeşti; şi haine albe, ca să te îmbraci cu ele şi să nu ţi se vadă 
ruşinea goliciunii tale; şi doftorie pentru ochi, ca să îţi ungi ochii şi să 
vezi. 

Eu mustru şi pedepsesc pe toţi aceia, pe cari-i iubesc. Fii plin de 
rîvnă, dar, şi pocăieşte-te! lată Eu stau la uşă, şi bat. Dacă aude cineva 
glasul Meu şi deschide uşa, voi intra la el, voi cina cu el şi el cu Mine. 
Celui ce va birui, îi voi da să şadă cu Mine pe scaunul Meu de domnie, 
după cum şi Eu am biruit şi am şezut cu Tatăl Meu pe scaunul Lui de 
domnie. 

Cine are urechi, să asculte ce zice Bisericilor Duhul." 

Din aceste rînduri e greu să înţelegem exact sensul scrisorii. Probabil 
e o critică la lipsa de „zel", concept important pentru iudeii creştini (şi 
esenieni). Pavel, în scrisoarea lui către Coloseni (apocrifă), aminteşte de 
Laodiceia şi de „Nimfa şi biserica din casa lui." Spune şi ca scrisoarea să 
fie citită în biserica din Laodiceia, precum şi scrisoarea ce va veni din 
Laodiceia să fie citită în biserica din Colosse. Colosse era o cetate la vreo 
20km est de Laodykea, pe drumul spre Apollonia şi Attaleia. Acum situl 

nu are nimic de vizitat, nefiind făcute săpături arheologice. 

Nu este cunoscut să fi fost trimisă vreo scrisoare către Laodykea, dar 
se poate bănui că Pavel a trecut prin cetate în drum spre Efes, în a treia 
călătorie. De asemenea, se înţelege din Colosseni că evanghelia a fost 
dusă în cetate, ca şi la Colosse şi Hierapolis (cetatea din Pamukkale), 
de către Epafras, originar din Colosse - deci Pavel nu s-a oprit să 
propovăduiască. Se dă de înţeles că va trece prin zonă şi Marc, „vărul 
lui Barnaba" - probabil loan Marcu, cel ce a pornit cu apostolul în prima 
lui călătorie - părăsindu-l însă la Perge. 0 altă scrisoare adresată către 
coloseni este cea către Philimon. în ambele scrisori adresate colosenilor, 
Pavel atinge subiectul relaţiei dintre stăpîni şi sclavi. 



IV. Călătoriile misionarului Pavel 



Prima călătorie apostolicească 

C el numit de către creştinii ortodocşi şi catolici „Sfîntul Paul" (Pavel, 
la români) se pare că a existat ca persoană istorică, nu este doar o 
tradiţie legendară. Din cele patrusprezece scrisori atribuite lui în Noul 
Testament, se pare că cel puţin şase (cele două către Corinthieni, cele 
două către Thesalonicieni, cea către Romani şi cea către Galatieni) 
aparţin aceluiaşi autor - care se putea numi Paul. Tradiţia îi dă un rol 
însemnat în răspîndirea religiei creştine către „neamuri" şi, mai tîrziu, 
cînd faima lui a devenit tot mai mare, tot mai multe „colonii" (biserici) 
creştine l-au afirmat drept întemeietor. Acest lucru le dădea o poleială 
de vechime, de sfinţenie. Fenomenul nu era nou, nenumărate cetăţi îşi 
afirmau drept întemeietor unul din eroii greci, semizei sau luptători la 
Troia... 

Faptele Apostolilor, o carte programatică, avînt drept scop mai 
puţin istoria reală, cît cea apologetică a lărgirii treptate, „prin voia lui 
Dumnezeu", a Bisericii lui Hristos - de la Ierusalim în întreaga ludee. 

apoi în Orientul Mijlociu, apoi în Europa şi mai departe, „pînă la capătul 
pămîntului", prezintă o succesiune de acţiuni misionare pe această 
linie. Astfel, după ce Petrus (Keffa) a dus „evanghelia" din Ierusalim în 
teritoriile apropiate, a venit rîndul lui Pavel să o ducă mai departe. Şi 
autorul Faptelor, fie el chiar „Lucas", a fost un admirator al lui Pavel! într- 
atît de mult încît respinge tradiţia că de fapt Petre ar fi dus creştinismul 
la Roma - aşa cum afirmă alţi „istorici" creştini. El scria în perioada în 
care faima lui Paul, deşi puţin importantă în primele decenii, căpătase 
statură - către sfirşitul primului veac. 

Faptele ne prezintă, deci, chiar în detaliu, călătoriile misionare ale 
lui Pavel în Anatolia şi în provinciile romane Macedonia şi Ahaia, pînă 
la Roma. Eu am pornit pe urmele acestor călătorii - cel puţin în parte. 
Pentru că ar putea constitui o vacanţă de o lună numai străbaterea miilor 
de kilometri bătuţi cu piciorul de Pavel şi tovarăşii lui în cele trei călătorii 
prin Asia Mică. 

Prima călătorie, care ar fi avut loc prin anii 48-49 AD, s-a desfăşurat 
pe traseul Antiohia ap Orontes - Seleukeia Pieria - Salamis (pe insula 
Cypros) - Patmos (idem) - Perge -Antiocheia Pisidiei - Iconium - Lystra 
- Derbe - Lystra - Iconium - Antiocheia Pisidiei - Attalia - Seleukeia 
Pieria -Antiocheia ap Orontes. Tovarăşi ai lui Pavel au fost Joseph (Jese) 
Barnaba, care a avut rolul de lider, cel puţin în prima parte a călătoriei, 
şi, pînă la Perge, loan Mark. în cursul acestei călătorii Pavel nu numai 
că-şi schimbă numele (din Saul în Paulus), dar începe propovăduirea 
Evangheliei către neamuri. Pînă la întoarcerea în Antiohia îşi formează 
învăţătura proprie, diferită de cea tradiţională, iudeo-creştină (a bisericii 
din Ierusalim, „iudaizanţii lui lacob"), afirmă că evanghelia lui este 
singura adevărată (aşa cum susţine în scrisoarea către Galateni, datată 
imediat după această perioadă de către unii exegeţi) ca venind direct de 
la lisus, şi îşi atribuie rolul de „apostol al neamurilor" ca venind nu prin 
recunoaşterea „oamenilor", ci direct de la lisus în urma viziunii avute pe 
drumul Damascului. Ulterior va susţine că a fost dus în al treilea Cer... 

A doua călătorie are loc, conform Faptelor, în urma primului 
„sinod" de la Ierusalim, prin anii 51-54. De data asta pleacă la drum cu 
Silas (Silvanus?), în urma răcirii prieteniei cu Barnaba care, ca şi Petru, 
acceptase forma „iudaizată" a creştinismului. Apostolul a călătorit pe 
traseul (probabil) Antiocheia - Tarsus - Derbe - Lystra - Iconium - 

Antiocheia Pisidiei - (Frygia) - (Mysia) - Alexandria Troas - Nea polis - 
Philippi - Thesalonika - Beroia -Athena - Corinth - Cenchrea -Ephesus 

- Cesarea Maritima (a Iudeii) - Ierusalim. 

Mare parte a traseului este vagă, aşa cum e prezentată în Fapte. 
Pavel se pare că nu este hotărît de drumul pe care să-l urmeze, de 
multe ori este întors din drum de „sfîntul duh" - sau, dimpotrivă, pornit 
într-o anumită direcţie de către acesta (spre Macedonia). Călătoria spre 
„Galatia" (sudul provinciei Galatia, unde se aflau cetăţile primei călătorii 
Derbe, Lystra, Iconium şi Antiohia Pisidiei, a fost făcută „să întărească în 
credinţă" pe membrii bisericilor înfiinţate de el în urmă cu doi-trei ani 

- şi cărora le trimisese scrisoarea să le ceară să reziste „tulburătorilor" 
sosiţi de la Ierusalim. Ca în multe alte locuri în N.T., versiunea din 
scrisori este diferită, chiar greu de împăcat cu cea prezentată în Fapte. 
Mai mult, chiar actele lui Pavel par a fi inconsistente. în ciuda scrisorii 
dure adresate Galatenilor (ei de fapt nici nu se recunoşteau Galateni, 
ci erau Pisidieni, Lakonieni, Paphlagoni...), Pavel se pare că mare lucru 
prin cetăţile respective nu a făcut. A luat cu el un singur tovarăş, pe 
Thimoteus din Lystra - pe care, cu mîna lui, l-a „tăiat împrejur"! (deşi 
în scrisoare se împotrivea acestui obicei „jidovesc") De fapt, se pare 
că urmele arheologice găsite pînă în acest moment indică o prezenţă 
extrem de scăzută a creştinilor în zonă, pînă după Constantin... 

Pornirea către Macedonia şi Grecia s-a datorat mai ales lui Lukas, 
medic originar din Philippi parese, şi mai puţin „visului". în Macedonia 
a avut un succes parţial, deşi statornic - biserica din Macedonia a 
fost singura care i-a rămas credincioasă şi i-a trimis bani de cîte ori a 
cerut. Biserica întemeiată la Corinth a fost mereu pornită să accepte 
alţi „apostoli", nu odată ajungînd la certuri aprinse cu Paul. Se poate 
spune că rolul lui în Corinth a crescut abia spre sfîrşitul primului secol, 
atunci cînd presbiterul (episcop?) de Roma, Clemens, a încercat să aducă 
Biserica Corinthiană sub ascultarea Romei. Cu ajutorul scrisorilor lui 
Pavel, biserica din Corinth a reuşit să-şi păstreze independenţa. 

în această călătorie, Ephesus a fost doar un popas în voiajul pe 
corabie. Pavel nu s-a oprit, de data asta, în cetate, ci a pornit direct spre 
ludea. în urma lui au rămas Priscilla şi Aquila, tovarăşii lui din Corinth şi 
din prima parte a voiajului pe corabia plecată din Cenchrea. Se pare că 
rolul lor era cel de a pregăti terenul pentru întoarcerea lui Pavel - care 

va avea loc în următorul an. 

A treia călătorie a avut loc între 54-58. A pornit din nou prin sudul 
Galatiei-dar de data asta s-a dus direct spre Ephesus. Traseul probabil al 
călătoriei a fost Antiocheia ap Orontes - Tarsus-Sud Galatia -Apolonia 
- Apamea - Laodykeia - Thralles - Ephesus - Smyrna - Alexandria 
Troas - Macedonia - Corinth - înapoi pe uscat la Philippi - Alexandria 
Troas - Assos - pe corabie la Chios - Samos - Miletus - Patara - Tyr - 
Ptolemais - Cesarea Maritima - Ierusalim. La întoarcerea la Ierusalim îl 
aşteptau întemniţarea de 3 ani la Cesarea şi drumul (final?) spre Roma. 

Faptele Apostolilor nu prea vorbeşte despre drumul apostolului pînă 
în cetatea Efesului, decît că a trecut prin „Galatia şi Frygia" (şi, de fapt, 
prin mare parte din provincia Asia). în Efes a stat doi ani jumătate, pînă 
la „răscoala lui Dimitrie, argintarul", cînd a plecat în Macedonia şi apoi 
în Corinth. Acolo a stat cîteva luni şi s-a întors tot pe uscat. La Efes nu a 
dorit să mai ajungă, „să nuîntîrzie pe drum", zice Faptele- dar la Miletus 
a trimis după „prezbiterii bisericii din Efes", pierzînd timp îndoit. Mai că 
am zice că alte motive îl împiedicau să oprească în marea cetate... Şi 
istoria prezentată în Fapte ne arată că el nu a mai ajunsîn Efes niciodată, 
că de fapt a mai pus doar de două ori piciorul pe pămîntul Asiei, în Mirha 
şi Knidos, în drumul pe corabie spre Roma. 

în călătoria mea am trecut prin mai toate locurile în care Pavel a 
făcut (sau poate nu) popas. Nu am ajuns în Alexandria Troiei, în Assos, 
în Knidos, Mirha, şi nici pe porţiunile drumului roman din „Frygia" şi 
„Mysia". Poate o altă vacanţă în Turcia mă va duce şi pe acolo. 



Anthioch ap Orontes 

C etatea a fost întemeiată de regele 5e/ei//cos/„Nicator" (învingătorul), 
prieten din copilărie şi general de-al lui Alexandru. La împărţirea 
teritoriului ocupat de acesta, la moartea lui înainte de vreme, Seleukos 
a moştenit Asia - mai precis. Siria, Mesopotamia şi Persia, din Marea 

Mediterană pînă la Indus şi părţile Afgane. A avut lupte cu ceilalţi 
diadohi, astfel că a avut puţin cîştig în Asia Mică şi în sud, în Palestina, 
unde stăpînea Ptolemeus I „Soter". La început a avut capitala la Babilon, 
dar a simţit nevoia să se mute mai spre lumea greacă. A construit portul 
Seleuceia, intenţionînd să îl tranforme în cetate, dar, temîndu-se de 
atacuri de pe mare, a întemeiat Antioch, numită astfel după tatăl său, şi 
acolo şi-a mutat capitala. 

Antiohia a fost construită în anul 300 pe malul rîului Orontes, între 
rîu şi munţii Staurin (spre Nord) şi Silpius (500m, spre sud). Pe Silpius 
s-a ridicat fortăreaţa, iar zidurile (întărite mai tîrziu de bizantini, sub 
Justinian) înconjurau aria dintre rîu şi poalele munţilor. Cetatea a fost 
cucerită mai întîi de arabi, apoi de cruciaţi în 1098, după un asediu de 
peste 8 luni. 

Cetatea a crescut repede, atingînd înainte de sfîrşitul erei peste 
jumătate de milion de locuitori. Era la capătul lungului drum al „mătăsii" 
care străbătea întreaga Asie pentru a aduce produse din Orient pe piaţa 
Occidentală. De asemenea, era un important punct pe drumul care lega 
Asia Mică de Palestina şi Egipt - fie prin Siria (Damasc), fie direct spre 
sud, prin Phoenicia, pe malul mării. 

încă de la început Antioch a avut toate construcţiile tipice unei 
localităţi elenistice: Agora, Bouleterion, Gymnasium, Stadion, Teatru, 
Hipodrom... Străzile erau după un grid tipic, cu strada principală cu 
colonadă între porţile Beroia (la nord-est) şi Daphne (la sud-vest). 

Cetatea a fost locuită de populaţia băştinaşă, likieni, sirieni, 
pisidieni, paflagonieni, puternic elenizaţi, dar şi ciprioţi şi cretani. Avea 
o importantă comunitate de evrei - întrecută în acel moment ca număr 
doar de cele din ludea şi Alexandria Egiptului. în rîndul acestora au 
apărut primii creştini, dacă e să credem cele scrise în Fapte. 

Conform Faptelor, la Antioch s-au refugiat mulţi dintre „eleni" 
- evreii ce vorbeau koine şi trăiseră în lumea elenă. Erau tovarăşi 
ai lui Stephanos, primul martir, şi se refugiaseră în Antioch de frica 
persecuţiilor. Aici au format o colonie (biserică), în care au acceptat şi 
pătrunderea „neamurilor". Cap peste ea a fost pus Barnaba, care l-a 
chemat să-i fie ajutor pe Pavel din Tars. Aşa a început cariera de apostol 
a celui mai însemnat apostol al bisericii creştine. 

Pavel a plecat în toate călătoriile lui din Antioch şi aproape de 

fiecare dată s-a întors tot aici. (Excepţie: din a treia călătorie s-a întors la 
Ierusalim, prin Cesarea, iar spre Roma a plecat direct din Cesarea.) Totuşi, 
din scrisorile lui putem înţelege că la un moment dat între el şi biserica 
din Antioch au apărut disensiuni - mai ales că între timp venise acolo 
Petru, ca lider al bisericii. De fapt, cetatea (şi oraşul de azi) păstrează o 
tradiţie legată de Petru, nu de Pavel. Cea mai veche „biserică" (catedrală) 
din oraş, într-o grotă, este numită după Petru. Totuşi, biserica datează 
numai din secolul V, deşi tradiţia afirmă că grota ar fi aparţinut Sf. Lukas. 
Faţada de acum a fost construită de cruciaţi. 

Antioch a fost al doilea oraş ca mărime al imperiului bizantin, de 
aceea împăraţii romani - în special Justinian - s-au ocupat cu întărirea 
şi înfrumuseţarea lui. A fost baza de pornire a campaniilor romane şi 
bizantine spre Parţia şi imperiul Sasanid. Dar cutremurele care bîntuie 
zona au lăsat puţine urme ale gloriei trecute. în sec. 8 a fost cucerit de 
arabi, astfel că localitatea a avut, pînă în secolul 20, o populaţie majoritar 
arabă. încă mulţi din locuitorii Antakyei vorbesc araba (siriană), iar 
oraşul mai este cunoscut ca Hatay. în acest moment are peste 150 de 
mii de locuitori. 

Mai tot ce este de văzut în oraş se află în Centru. Aici rîul Asi, fostul 
Orontes (canalizat acum) este încălecat de podul Bana, construit de 
romani în sec. 3. Lîngă pod este Muzeul. Pe partea estică, spre munte, 
este pitorescul bazar. Interesant este faptul că deseori pot fi văzuţi 
meşteşugari lucrînd în aramă, fier, piele - direct în faţa turiştilor. A fost 
primul loc unde am văzut bureţi de mare (autentici!) atîrnaţi deasupra 
unor tarabe. Atrăgeau atenţia mai ales prin mirosul pestilenţial (pînă să 
se usuce suficient...) Tot în zona respectivă se găsesc pensiunile - mai 
scumpe decîtîn alte localităţi, darfoarte bine dotate. Preţul la cele cîteva 
hoteluri (cu multe stele...) este de cîteva ori mai mare. 

Antakya este un oraş destul de dificil de vizitat de turistul cu puţin 
timp la dispoziţie, fiind situat departe de celelalte puncte de interes ale 
Asiei Mici. Este vizitat mai ales de cei ce şi-au propus să viziteze partea 
de est a Anatoliei, pentru că este la sute de kilometri de destinaţiile 
principale ale turiştilor. Chiar luînd un avion de la Izmir pentru Adana 
(salvînd astfel o zi pe tren), din Adana autobuzul face cam 3-5 ore pînă în 
oraşul situat aproape de graniţa cu Siria (nu departe de Alep). Şi totuşi, 
în scopul documentării, trebuia să pornesc din acest loc, ca şi Pavel. 

Dar nu pot spune că regret vizita la Antakya, oraşul are un obiectiv 
cu adevărat de marcă: Muzeul. în el pot fi admirate cele mai frumoase 
mozaicuri romane din Turcia - probabil, din lume! Primele patru săli 
ale muzeului expun mozaicuri extrem de bine păstrate, de o calitate 
deosebită, descoperite în oraş şi la vilele din împrejurimi (mai ales spre 
cartierul Daphne). De asemenea, muzeul păstrează artefacturi din epoca 
brozului, dintr-o localitate de prin sec. 8 ÎHr, ca şi numeroase statui, 
monezi, ceramică elenistică şi romană... 

Oraşul poate fi vizitat într-o zi, dar cu dificultate - mai ales avînd în 
vedere timpul risipit pentru a ajunge în el. Sosind în Adana dimineaţa, 
am reuşit să ajung în Antakya abia pe la ora 4PM. Autogara modernă se 
află la marginea oraşului, dar sunt curse de mini-autobuze cu o frecvenţă 
destul de mare. Lăsat în piaţa centrală, alături de Poştă, trebuie să treci 
podul şi să cauţi o pensiune în preajma bazarului-cum ziceam, hotelurile 
de pe Ataturk sunt scumpe. Pînă se rezolvă cazarea, nu rămîne timp 
pentru prea multe lucruri, poate o vizită prin bazar şi apoi, pe seară, una 
în Crîngul lui Daphne (care acum e un parc). Din „fericire", autobuzele 
pleacă din Antakya spre Adana după amiază, aşa că dimineaţa rămîne 
timp să se viziteze Muzeul şi Grota lui Petru (dar pentru a se vizita şi 
Seleuceia ad Pieria e nevoie de o întreagă dimineaţă!). Ajuns în Adana 
în jurul orei 4-5, rămîne ceva timp să se viziteze oraşul (care nu are prea 
multe obiective de vizitat: cel mult podul roman şi Marea Moschee - 
una din cele mai mari din lume). Mai toate autobuzele pleacă spre seară 
în diferite direcţii; la fel şi trenul de Ankara. 

Daphne 

T radiţia spune că în acest loc nimfa Dafne s-a transformat în copac 
(laur, dafin) pentru a scăpa de „atenţiile" necerute ale lui Apollo. în 
crîngul nimfei s-a construit un sanctuar, vestit în epoca greacă-romană. 
Preotesele de la templul lui Apollo nu semănau deloc patroanei lor, fiind 
hierodule (prostituate sacre). Frumuseţea crîngului, a izvoarelor, a atras 
mulţi locuitori să îşi construiască vilele în zonă (numită azi Harbiye). 
Multe din aceste vile au avut mozaicuri - pe care azi le putem admira în 
Muzeu. 

Seleucia ad Pieria 

M icul sat Cevlik e tot ce a mai rămas din extrem de activul port 
al cetăţii Antioch, aflat la 34 km distanţă spre est. Orontes era 
navigabil pînă la Antioch (Ptolemizii au cucerit o dată cetatea printr-un 
atac surpriză cu vasele de-a lungul rîului), dar rîul s-a colmatat în timp. 
Ca şi portul, de altfel, în ciuda faptului că Vespasian şi Titus au încercat 
să abată apele unui pîrîu care se vărsa în port. Tunelul se păstrează şi 
azi - fiind singura atracţie a locului (care nu mai păstrează mai nimic din 
vechiul port. Totuşi, din acest port a pornit Pavel în prima lui călătorie, 
spre Cipru. Aici a fost cantonată, în primul sec. AD, flota romană de 
Răsărit. Acum e mai degrabă o staţiune ce atrage cetăţenii sirieni (la 
Samandag) - un loc cu nisip fin (şi, probabil de aceea, cu apa destul 
de tulbure mai tot timpul). Nu departe se ridică muntele Musa Dag 
(Muntele lui Moise) - locul unde s-a desfăşurat lupta eroică, timp de 
40 de zile, a refugiaţilor armeni în romanul scriitorului german Franz 
Werfel. Accesul la ruine e dificil, autobuzele vin doar pînă în staţiune, de 
acolo mai e o distanţă de vreo 6 km... 



Porţile Pergei 

A l doilea stop pe pămîntul Asiei în timpul primei călătorii misionare 
a lui Pavel a fost Perge. Apostolii făcuseră un popas pe insula Creta, 
vizitînd cetăţile Salamis şi Paphos, dar din Paphos au luat o corabie 
direct către Perge. Bibliştii presupun că proconsulul din Creta, Sergius 
Paulus, în faţa căruia apostolul avusese un succes limitat, avea rubedenii 
în Antiochia Pisidiei şi acest fapt l-a pornit pe Pavel în acea direcţie. Mai 
presupun că întîmplarea a făcut ca în acel moment să plece o corabie 
către portul Pergei, şi nu către Attalia, marele port al timpului, aflat nu 
departe de Perge, pe coastă. Totuşi, drumul spre Pisidia pornea mai 
curînd de la Perge, pe Via Sebaste, un drum roman care unea Pergamul 

de Side, traversînd toată Asia Mică. 

Nu se ştie cît a stat Pavel în Perge. Cei care caută să atribuie 
apostolului multe activităţi misionare, presupun că a stat „măcar cîteva 
zile" (scrierea apocrifică „Faptele lui Barnabas" pomeneşte de două luni) 
-din moment ce a avut timp să se certe cu loan Marc. Se mai presupune 
că unul din motivele pentru care Pavel a pornit spre înălţimile Pisidiei a 
fost că a avut un atac de malarie, locuind în cetatea din cîmpia aluvionară 
a /Cestros-ului. 

Totuşi, nu există nici o dovadă că în Perge s-ar fi înfiinţat vreo biserică 
creştină. De fapt, cele două biserici din Perge sunt mult mai tîrzii, din 
epoca bizantină. în plus, spre deosebire de celelalte cazuri, Pavel la 
întoarcere nu mai trece deloc prin Perge, ci se duce direct la Attalia, 
de unde se suie pe o corabie. Dacă ar fi predicat în cetate, cu rezultate 
pozitive sau nu, ar fi trecut din nou pe drumul de întoarcere. Totuşi, nu 
sunt puţine neconcordanţele între cele afirmate de Lukas în Fapte şi cele 
amintite de Pavel în scrisori... 

în acel timp, Perge avea două porturi - nici unul în oraş. De fapt, 
Perge, atunci, ca şi acum, era departe de malul mării (atunci la 12 km), la 
poalele munţilor Taurus în cîmpia Paflagoniei, în lunca rîului Kestrus (azi 
Aksu). Rîul, lipsit de deltă, era navigabil pînă aproape de cetate, astfel că 
cheiul era la o distanţă de 4 km de poarta vestică. Un al doilea port era la 
Meghydus, la 10 km (lîngă Lara) pe drumul spre Attalia. 

Oricum, drumul spre nord, spre Pisidia, pornea de la aceste două 
porturi; intrarea în cetatea Pergei ar fi fost un ocol nejustificat. Dacă totuşi 
Pavel a vizitat cetatea, puţine din construcţiile care acum sunt ruine ar fi 
fost văzute de el. în primul rînd ar fi zărit Palestra lui Cornutus, construită 
chiar lîngă poartă, dedicată împăratului Claudius. Centrul cetăţii fusese 
deja mutat jos, în cîmpie, şi cele două turnuri a căror urme reprezintă 
efigia Pergei, existau (poate cu stricăciuni în urma marelui cutremur 
din 17 AD). Poate că poarta sudică începuse deja să fie construită de 
romani. Sus pe Acropolă, o suprafaţă plată pe vîrful dealului nu prea 
înalt (60m), exista Templul Artemisei, unul din cele mai vestite din zonă 
(amintit de Strabo), iar la poalele lui, vechiul teatru elenistic. Probabil 
lunga stradă mărginită cu o colonadă dublă exista deja, iar pe mijlocul ei 
e posibil să fi existat canalul care ducea apă de la fîntîna de pe acropolă 
în noua Agora, din spatele porţii cu cele două turnuri. Acolo exista o a 

doua fîntînă, mărită pe timpul lui Hadrian (şi, deci, inexistentă pe timpul 
lui Pavel). Statuile de zei ce o împodobeau, ca şi a donatoarei, Plancia 
Magna , şi ale împăraţilor (Marc Aurelius şi Faustina) se găsesc în Muzeul 
din Antalya. 

Tot în Muzeu se află fragmente din friza lui Neptun, ce împodobea 
noul teatru roman, aflat în afara zidurilor la sud de cetate, deasupra 
marelui stadion elenistic (aflat în stare bună). în acest moment se fac 
lucrări de restaurare a teatrului. în partea dreaptă a Porţii (deci, pe stînga 
cînd intri) se află ruinele unor imense băi romane cu hipocaust (canale 
cu aburi, sub pardoseli), de asemenea ulterioare perioadei cînd Pavel a 
bătut aceşti coclauri. Urmele celor două biserici sunt bizantine. De fapt, 
bizantinii au neglijat cetatea, rîul Kestros începuse să se colmateze şi 
prin sec. al Vll-lea cetatea a fost definitiv părăsită. 

Perge nu este o destinaţie în sine, deşi la intersecţia la şosea se 
găsesc cîteva pensiuni şi restaurante. Situl se poate vizita în relativ scurt 
timp (cca 2-3 ore), dar e păcat să fie ocolit. Se poate vizita înscriindu-te 
într-un tur organizat de una din sutele de agenţii din Antalya sau Side, 
sau chiar Alanya. Se recomnandă cuplarea vizitei la Perge cu o vizită la 
Aspendos, mai spre Side, şi Selge, cetatea din munţi. Dacă se pleacă 
din Alanya, turul cuprinde şi o vizită la Side. Din păcate, situl cu ruinele 
cetăţii Termessos nu este cuprins în tururi. 



Antiocheia ad Pisidis 



U nul din marile mistere ale N.T., respectiv Faptele Apostolilor, este 
călătoria lui Pavel către Antiohia Pisidiei. Nu se ştie precis care urma 
să fie destinaţia, respectiv itinerariul primei călătorii misionare. Faptele 
spune că „Duhul Sfînt" i-a pus deoparte (pe Barnaba şi pe Saul) şi aceştia 
doi au primit misiunea de la biserica din Antiohia. S-au dus direct în Creta 
(de unde era originar Barnaba) şi au străbătut insula între Salamina şi 
Paphos, „intrînd în sinagogile iudeilor" şi predicînd. în Paphos, însă, au 
fost chemaţi de dregătorul roman al insulei, consulul Sergius Paulus, „un 

om învăţat" care a vrut să audă cuvîntul lui Dumnezeu. Faptele zice că 
acesta „a crezut" - prin asta implicîndu-se convertirea lui la creştinism. 

Nu încerc să contrazic această afirmaţie pentru că nu avem nici o altă 
informaţie în afara Bibliei care să o susţină (sau infirme). Numai că, din 
anumite motive, în acest moment misiunea celor doi (şi a „slujitorului 
loan") pare să se schimbe. Cei trei iau o corabie direct către Perge şi 
de acolo Saul şi Barnaba „urmează drumul înainte", după ce loan Marc 
îi părăsise. Tot din acest moment autorul Faptelor („Lukas") începe să 
vorbească despre „Pavel şi însoţitorii lui" - care or fi fiind aceştia -, 
Barnaba devenind o figură neimportantă a grupului. Din aceste puţine 
cuvinte putem înţelege că destinaţia lor era în acest moment Antiohia, 
Perge fiind pur şi simplu locul unde au acostat (aşa cum Seleucia a fost 
locul unde s-au îmbarcat la plecare). Asta mă face să cred că Pavel poate 
nici nu s-a oprit la Perge. 

Bibliştii dau două explicaţii pentru plecarea spre Pisidia, Frigia şi 
Galatia. Prima se leagă de o eventuală boală de care ar fi suferit Pavel, 
poate malarie, şi care, la sosirea lui în cîmpia litorală umedă a Pamfiliei 
ar fi izbucnit din nou. De aceea s-a grăbit către înălţimile muntoase, reci 
şi uscate, ale regiunilor amintite. Această presupunere se bazează pe 
scrisorile lui Pavel care aminteşte de o anumită „suferinţă a trupului" 
(alţii presupun că a avut epilepsie). A doua presupunere este că, în 
urma convertirii lui Sergius Paulus, acesta i-a trimis să ducă evanghelia 
la rudele lui din Antiohia. Cum vom vedea, nici această presupunere nu 
este susţinută de fapte. 

Drumul dintre Perge şi Antiohia este necunoscut. în acel timp, 
cel mai bătut drum era Via Sebaste, construit de Cornutus Aruntius 
Aquila în 6 ÎHr, numit aşa în cinstea împăratului (sebaste = augustus). 
El lega Pergam, prin Smyrna, Sardis, Philadelphia, Laodicea, Apolonia, 
Sagalassos, Perge şi Aspendos, de Side. Făcea un ocol prin vestul lacului 
Lamnia (azi Egirdir) şi munţii Taurus Pisidieni, dar era preferat datorită 
cetăţilor numeroase, locurilor de popas şi siguranţei oferite de trupele 
romane staţionate în diferite locuri. Totuşi, din anumite motive (cel mai 
probabil pentru a arăta hotărîrea lui Pavel să facă apostolat chiar trecînd 
prin prăpăstii şi răgălii...), se oferă o altă posibilitate: un drum direct, prin 
Pednelissos, Adada şi Melos, pe o potecă folosită mai ales de pedeştri 
sau cei călare pe cai/catîri. Din Melos poteca devenea cărare şi străbătea 

munţii prin locuri uneori extrem de dificile. în plus, în acel moment zona 
era puţin sigură, deseori muntenii pisidieni atacau călătorii. Singura 
garnizoană mai apropiată era tocmai la Antiohia! Azi acest drum este 
străbătut de ciobanii turci în primăvară, cînd urcă turmele la munte - 
şi de turiştii care vor să meargă „pe urmele lui Pavel". în multe locuri 
cărarea are diferite amenajări recente, ca: podeţe, lanţuri, scări... La 
un moment dat se coboară pe malul lacului Egirdir şi ultima porţiune 
este străbătută cu barca. Niciunde nu se afirmă că Pavel ar fi călătorit pe 
lac... Rămîne întrebarea: ce l-ar fi făcut pe Pavel să străbată acest drum 
sălbatic, 200 de leghe din Perge, timp de cel puţin trei săptămîni, pe 
drumuri dificile şi periculoase? Doar pounca Sfîntului Duh? 

Antiohia Pisidiei nu era totuşi în Pisidia, ci în sudul Frigiei. Numele ei 
era „ad Pisidis" şi însemna „aproape de (către, înspre) Pisidia" - pentru a 
o identifica dintre celelalte 14 cetăţi întemeiate de Seleukos I şi urmaşul 
lui, Antiohus I „Soter" (Salvatorul). Regii Seleucizi au cucerit cu greu şi 
vremelnic parte din Asia Mică, inclusiv Pisidia şi sudul Frigiei - teritorii 
pierdute mai târziu în urma războiului cu romanii. Aceştia au dat zona 
Pergamului, pînă în Pamfilia, dar, după dispariţia regatului pergamez, 
romanii au înfiinţat aici un regat clientelar pisidian. 

Pisidienii erau un popor anatolian înrudit cu luvienii şi hitiţii. 
Datorită sărăciei zonei, se ocupau mai ales cu păstoritul. Se pare că au 
participat alături de persani la războiul împotriva Eladei - aşa ne spune 
Herodot. Se mai ocupau cu tâlhăria, drumurile în regiunea lor nefiind 
niciodată sigure. Ultimul rege pisidian (Amyntas - 37-25 ÎHr) a fost ucis 
într-o ambuscadă a muntenilor pisidieni. Odată cu venirea lui Augustus 
la puterea imperiului, vremea lor a trecut. Consulul Quirinus (cel cu 
recensămîntul în timpul Nativităţii) a „pacificat" munţii: bărbaţii care nu 
au murit în luptă, au fost vînduţi ca sclavi. Într-atît de „pacificată" a 
fost regiunea încît August a trebuit să înfiinţeze colonii, împroprietărind 
veterani romani. La o generaţie după evenimente, limba vorbită în 
regiune era latina vulgară! 

Antiohia era construită pe coasta unui munte la nord de lac, aproape 
de pîrîul Anthius (azi Yalvac Cayi) care se varsă în lac lîngă satul de pescari 
Yolvoc. Nu se păstrează urmele fostei cetăţi elenistice, tot ce a rămas 
sunt ruine romane şi bizantine. Intrarea în cetate era în partea vestică. 

printr-o poartă-arc de triumf dedicată lui Hadrian şi nevestei acestuia. 
Sabina. De aici o stradă principală (decumanus maximus) pornea spre 
sud-est, intersectînd perpendicular o altă stradă principală (cordo 
maximus). Mai toată viaţa cetăţii avea loc aici, pe cele două artere, 
mărginite parţial cu coloane. La nord de decumanus era Teatrul, poate 
elenistic la bază dar lărgit de romani. Imediat, la nord de intersecţie, pe 
dreapta, era „piaţa centrală", de fapt o stradă lărgită (platea), mărginită 
cu magazine şi ateliere, poate şi coloane. Prima parte a pieţii se numea 
Tiberia Platea, a doua Augusta Platea. Accesul între cele două era 
printr-o poartă monumentală (propilee) dedicată lui August, împodobită 
cu basoreliefuri. Era înălţată prin 12 trepte în trei serii, cu coloane şi 
fîntîni. Platea din spate, chiar la poalele muntelui, sub Acropolă, era 
mărginită de stoa (colonadă dublă pe două etaje, cu acoperiş), iar în 
partea dinspre stîncă avea un templu dedicat lui August şi Zeiţei Roma. 

La capătul nord-estic al cordo-ului, acolo unde în mod normal ar fi 
trebuit să fie o poartă, era o fîntînă monumentală (nymphaeum) care 
colecta apa adusă de un apeduct. în dreapta ei, chiar sub zid, erau nişte 
terme şi o palestră. Se păstrează de asemenea urmele unui stadion, 
singura clădire în afara zidurilor, şi două biserici bizantine, din sec. 4-6, 
una numită „a sfîntului Pavel". 

Faptele prezintă munca misionară a apostolului în cetate ca un 
model (se va repeta în alte cetăţi). Sosit în colonie, el prezintă o predică 
în sinagogă, în primul Sabat. în ea vorbeşte despre Vestea cea Bună 
(evanghelie): Fiul lui Dumnezeu, omul lisus, este Mesia (Unsul) promis 
de profeţi! Deşi răstignit la instigaţia evreilor din Ierusalim, el a adus 
salvarea atît evreilor cît şi „temătorilor de Dumnezeu". Prin aceştia se 
înţeleg cei din „neamuri" (goim) care sunt curioşi să afle mai multe 
despre un zeu unic, dar nu au acceptat legămîntul (circumcizia). E de 
presupus că ei frecventau slujbele din sinagogă, alături de iudei, aşa 
se înţelege cel puţin din Fapte. Cartea prezintă predica drept una de 
mare succes: Pavel a fost invitat să predice din nou în Sabatul următor... 
Totuşi, această situaţie mai este întîl nită şi în alte ocazii; iudeii permiteau 
discursul liber în sinagogă, îşi luau totuşi o perioadă (o săptămînă) în 
care să gîndească problema. Nu însemna deloc că ar fi acceptat ideile lui 
Pavel. în săptămînă care se scurge, spune Faptele, Pavel a continuat să 
vorbească cu „neamurile" (de presupus, cei temători de Dumnezeu?), 

astfel că mulţi au acceptat învăţătura lui. Atît de mulţi încît iudeii au 
devenit geloşi şi, apelînd la legăturile lor („femeile cucernice cu vază" şi 
„fruntaşii cetăţii"), i-au alungat pe Pavel şi pe tovarăşii lui. 

Acum, acest lucru este destul de greu deînţeles. Presupunerea multor 
analişti creştini este că Pavel venise în Antiohia în urma îndemnurilor 
lui Sergius Paulus. Putem crede că Pavel avea în mînă chiar o scrisoare 
de recomandare din partea acestuia. Atunci, de ce s-a dus la iudei şi 
nu la rudele lui Paulus? Iar, în urma conflictului, de ce aceste rude (în 
mod cert printre ei se numărau femei de vază şi fruntaşi ai cetăţii; doar 
Sergius era consul!) nu au ţinut partea apostolului, ci a iudeilor? De fapt, 
chiar existenţa iudeilor nu este deloc certă. Care ar fi motivul ca mai 
mulţi evrei, o comunitate întreagă (comunitate = sinagogă) să ajungă 
tocmai pe aceste meleaguri pierdute în lume? Trebuie să amintesc că 
deocamdată nu a fost descoperită nici o inscripţie, decoraţie sau ruină 
care să ateste prezenţa evreilor din cetate. 

în plus, după părerea mea, chiar Faptele aduce mărturie că cele 
prezentate anterior (înclusiv înfiinţarea unei biserici în cetate „şi în toată 
ţara") să nu aibă temei real. în momentul în care Pavel părăseşte cetatea, 
acesta îşi scurtură încălţările, conform îndemnului lui lisus, pentru că 
localnicii au respins evanghelia. Ori, dacă ar fi existat o biserică creştină, 
oricît de puţini membri ar fi avut ea, gestul de respingere a cetăţii nu- 
şi mai avea sens. Dimpotrivă, noii creştini ar fi trebuit să ţină partea 
apostolilor. în acel moment nu putea fi vorba despre opresiuni la adresa 
noii religii. 

în afara faptului că a fost una din localităţile vizitate de Pavel, situl 
nu oferă mai nimic unui turist. Se păstrează ruinele plateii lui August şi 
urmele templului, ca şi ale bisericii lui Pavel. Altfel, locul e departe de 
alte obiective interesante - la cca 100 km N-V de Konya. Fără o maşină 
închiriată, e greu de ajuns la ruine. 

Iconium, peste Timp 

I conium - azi marele oraş turc Konya -, este la cca 3-4 zile de mers 
(pe jos) spre S-E din Antiohia Pisidiei. Din Antiohia spre Iconium erau 
posibile două drumuri în epocă: trecînd munţii Sultan spre N-E se 
ieşea după mai mulţi kilometri în Calea Ciliciană, drum existent încă de 
pe timpul frigienilor şi al perşilor, care lega Efesul de Tars. Dar o cale 
mult mai comodă era o derivaţie a Căii Sebaste care venea dinspre 
Apolonia, Apamea şi Neapolis şi ducea spre Iconium, ocolind pe la nord 
lacul Lamnia şi Munţii Pisidiei. La un moment dat, la circa o zi înainte 
de cetatea Iconiumului, o derivaţie ducea direct spre sud, spre Lystra. 
Probabil că Pavel a urmat acest drum. 

Ajuns în Iconium, s-au repetat acţiunile din Antiohia: Pavel s-a dus 
în primul Sabath la sinagogă şi şi-a spus discursul despre lisus „astfel 
că un mare număr de Evrei şi temători de Dumnezeu au crezut". în 
general, termenul „au crezut" are sens că s-au creştinat - ori, nu este 
deloc sigur că aşa s-a întîmplat în Iconium. Evreii au cerut timp de o 
săptămînă pentru a se gîndi la cele spuse, dîndu-i întîlnire lui Pavel în 
sabatul următor. Din nou, asta nu are deloc înţelesul de „a crede", ci mai 
curînd o practică curentă în sinagogi unde oricine (evreu) avea dreptul să 
comenteze asupra Scripturilor. Dacă blasfemia era prea evidentă, evreii 
nu aveau nevoie să gîndească răspunsul, acesta era evident: uciderea cu 
pietre a blasfemiatorului. 

Faptele continuă să spună că între timp Pavel s-a întîlnit cu „temătorii 
de Dumnezeu" şi a convertit pe mulţi. Aceşti „temători de Dumnezeu" 
erau, în epocă, simpatizanţi ai religiei monoteiste care se apropiaseră 
de Iudaism fără a-l fi acceptat ca credinţă. Dacă acceptau, trebuiau să 
se circumcizeze - ceea ce mulţi din „neamuri" nu erau gata să o facă. 
Sunt cercetători creştini care afimă că tocmai de aceea Pavel a continuat 
să se ducă mai întîi la sinagogi, deşi nu era bine primit de evrei: să se 
întîlnească cu aceşti „temători" pregătiţi pentur o credinţă monoteistă, 
dar nu pentru iudaism. 

Oricum, ca şi la Antiohia, lucrurile devin încordate. Evreii, zice 
Faptele, văzînd succesul lui Pavel, au prins pică pe el şi au apelat la 
autorităţi, intenţionînd să-l ucidă cu pietre. Această afirmaţie e greu 

de dovedit; autorităţile (romane) aveau un alt fel de-ai pedepsi pe cei 
ce creau frămîntări în cetate. De obicei închisoarea, bătaia, eventual 
tăierea capului. Uciderea cu pietre era o pedeapsă specific evreiască şi 
se practica numai în caz de blasfemie, de încălcare gravă a Legii iudaice 
-în care autorităţile (romane) şi Neamurile nu aveau nici un interes. E 
greu de crezut că puterea evreilorîn Iconium era foarte mare... 

Oricum, cei doi (şi ce însoţitori a mai avut) au fugit din cetate, aflînd 
ce intenţionau să facă evreii. 

Cît timp au stat în cetate? Faptele spune că „au rămas destulă vreme", 
poate cîteva săptămîni, poate cîteva luni. De aici Pavel şi însoţitorii lui au 
plecat spre Lystra. Oricum, apostolul a revenit de cîteva ori în cetate: 
prima dată la întoarcere, după cîteva săptămîni, apoi de fiecare dată 
în drum spre Asia, în a doua şi a treia călătorie a sa. în nici unul din 
acele prilejuri nu se mai aminteşte de împotriviri din partea evreilor; dar 
nici de vreo biserică creştină. în 2Timotei (care nu e scrisă de Pavel) se 
aminteşte că în trei locuri (Antiohia, Iconium şi Lystra) Pavel a întîmpinat 
necazuri - dar probabil doar la prima vizită. Ulterior nu se cunoaşte 
nimic despre creştinii din zonă. Nu există urme de biserici sau inscripţii 
creştine, decît din timpul bizantinilor, de prin secolele VI-VII. 

Chiar şi Scrisoarea către Galateni nu este sigur că se adresează 
bisericilor respective. Antiohia făcea parte din Frygia, pe cînd Iconium, 
Lystra şi Derbe erau cetăţi lykaone.într-adevăr, administrativ ele fuseseră 
ulterior adăugate provinciei romane Galatia - dar locuitorii cetăţilor nu 
se considerau deloc galateni. E ca şi cînd am trimite o scrisoare unui 
palestinian din Israel şi ne-am adresa lui cu „evreule"... Nu se ştie precis 
cui a fost adresată scrisoarea, dar cei ce au adăugat-o Canonului i-au dat 
titlul de „către Galatieni" reflectînd vremea cînd au făcut-o. 



* * * 



Deşi importanţa cetăţii nu este prea mare pentru creştinism, dincolo 
de amintirea ei printre primele cetăţi unde s-a înfiinţat o biserică, 
Iconium are o mare importanţă pentru turci. 

Oraş foarte vechi, este situat doar la 50 km de Chatal Hoyuk, poate 
cea mai veche localitate din lume. Pe dealul din centrul oraşului, Alaettin, 
s-au descoperit urme din perioada aramei (3500 ÎHr). Hitiţii îl numeau 

Ikanuwa, dar pe timpul lui Pavel se numea Claudiconium (după colonia 
înfiinţată acolo de Claudius, Colonia Julia Augusta Iconium). Nu ştim cît 
de mult a fost distrusă de arabi, dar sultanii selgiucizi, după ce au cucerit 
Anatolia, au acordat mare importanţă oraşului. După dezmembrarea 
Marelui Seljuk, Sultanii de Rum au folosit Iconium, numit acum Konya, 
drept capitală, între 1100-1300. Cele mai importante clădiri din oraş 
(care acum are peste 1 milion locuitori) datează din acea perioadă. 

Mai mult, învăţătura Mavlevi (dervişii rotitori) are centrul în oraş. 
Celaleddin Rumi, iniţiatorul credinţei, numit Mevlana (Sfîntul), a trăit în 
Konya şi a avut suportul sultanilor selgiucizi. Acum, „muzeul" Mevlana, 
de fapt un adevărat complex, este centrul mişcării ce, nu numai că a 
supravieţuit opt veacuri, dar are o recrudescenţă în zilele noastre. Deşi 
islamică, credinţa are o respiraţie universalistă, insistînd asupra faptului 
că în ochii lui Dumnezeu (Allah) toţi suntem egali: femei şi bărbaţi, stăpîni 
şi sclavi, musulmani şi „necredincioşi". Credinţa prezintă un mesaj de 
pace între oameni, de dragoste, de înţelegere, insistîndu-se asupra 
cunoaşterii de sine, a meditaţiei - nu foarte diferită de creştinism. Din 
păcate, cei mai mulţi sunt atraşi de aspectul exterior al credinţei, de 
„dansul" dervişilor rotitori (sema) - care are o semnificaţie de rit. De fapt, 
ei sunt „călugări" şi la ei rotirea are un rol de meditaţie şi o simbolistică 
deosebită. Nu se cere credincioşilor să se rotească... în rit, şi muzica are 
un rol particular, fiind interpretată numai cu instrumente tradiţionale 
şi avînd o sonoritate aparte, de muzică sălbatică a călăreţilor din stepe. 
Tot pe aceeaşi muzică s-au pus multe din cele 25 de mii de poeme scrise 
de Rumi, alături de versete din Koran. Chiar şi azi sunt mulţi artişti care 
compun şi interpretează muzică „suffi", Mavlevi. 

Complexul Mevlana e situat la circa 2 km est de centrul oraşului - 
care este dealul Alaettin. Constă din Muzeu (fosta medresă - seminar), 
chilii, morminte (turbaşi), un cimitir şi o fîntînă de spălare rituală. Alături 
e marea moschee construită de Selim cel Crunt, Selymaniye Camii. în 
Muzeu, cu pereţii bogat ormamentaţi cu caligrafie arabă scrisă cu aur 
pe plăci de faianţă, sunt coşciugele a zeci, poate sute de lideri ai sectei, 
începînd cu Mevlana. De asemenea, printre exponate sunt instrumente 
vechi, covoare, korane, vase de cult, obiecte ce aparţinuseră lui 
Mevlana... Muzeul este permanent plin, întrucît este zilnic vizitat de mii 
de credincioşi şi turişti. Credinţa Mavlevi este deosebit de atrăgătoare 

pentru femeile musulmane, care găsesc în ea un mai mare respect faţă 
de femeie decît în islamismul tradiţional. 

Alte obicetive deosebite de vizitatîn Konya sunt medresele. Construite 
pe timpul sultanilor selgiucizi, ele sunt instituţi laice: seminare. în unele 
se preda religie (islamică), pregătindu-se viitorii imami, dar şi se învăţau 
copiii să scrie şi să citească - din ei ridicîndu-se funcţionarii de stat. în 
altele se predau însă diferite meserii, chiar medicina (care era tot o 
meserie). Cele mai importante sunt Marele Karatay şi Ince Medrese. în 
arhitectura selgiucă, clădirea era simplu decorată la exterior-dar poarta, 
respectiv turnul, şi interiorul erau decorate deosebit de bogat. Poarta de 
la Marele Karatay este un exemplu stălucit al artei turce selgiucide. în 
acest moment, aici e Muzeul ceramicii. Ince Medrese, nu departe, îşi ia 
numele de la Minaretul „subţire", bogat decorat cu faianţă colorată. în 
el azi este un muzeu al sculpturii şi gravurii în lemn şi piatră. Cele mai 
multe tradiţionale, folosind elemente stilizate sau caligrafie arabă, dar 
sunt cîteva exemple de gravuri figurative, neobişnuite în arta islamică 
(Koranul interzice prezentarea unei figuri „căreia nu îi poţi da viaţă"). 

Nu departe, spre sud, este o altă medresă, Sircale Medrese 
(Seminarul Cristalin) - numit aşa datorită plăcilor de faianţă albastră 
care îl decorează. în el este un muzeu al monumentelor funerare (pietre 
de căpătîi) turceşti. Iniţial se pare că a fost o basilică creştină (Sfinţii 
Petru şi Pavel?), dar s-au păstrat doar poarta şi galeriile exterioare 
(cu etaj). Acoperişul e căzut, astfel că muzeul este în „aer liber"... în 
sfîrşit. Complexul Sahib Ata Kulyese are o medresă deosebit de frumos 
decorată cu faianţă albastră şi verde, în care sunt depozitate coşciugele 
(de asemenea acoperite cu faianţă) a cîtorva sultani selgiucizi, inclusiv 
Alaettin Keykubat I, cel mai important dintre ei. Muzeul de Arheologie, 
extrem de interesant, se află într-o clădire a Complexului, ca şi un mic 
Muzeu Etnografic (închis cînd am vizitat eu oraşul). 

Tot de interes sunt şi moscheile. Pe lîngă Selymaniye, alte moschei 
de vizitat sunt Iplikci Camii (cea mai veche), Şerafettin Camii (cea mai 
mare)-ambeleîn Konak, piaţa centrală dintre dealul Alaettin şi Mevlana, 
şi Azizye Camii, în Bazar (chiar la sud de Konak). Pe deal este Alaettin 
Camii, construcţie tipic selgiucidă, cu poartă frumos ornată şi o pădure 
de stîlpi din marmură, amintind de Alhambra. în jurul moscheii, de fapt 
tot dealul, este un mare şi frumos parc (aici am putut bea sirop cu sifon. 

aşa cum se bea în ţară pe vremuri: extrem de rece, înţepător la limbă, 
aromat...). în partea de nord a Parcului sunt singurele ruine selgiucide, 
un zid din fosta vilă a sultanului Kilic Arslan. De asemena, oraşul e plin de 
case vechi, tipic turceşti (selgiucide şi otomane) 

Una peste alta, Konya este un oraş frumos în care turistul merită să 
stea măcar o noapte. Sunt multe pensiuni ieftine şi cafenele-bufete cu 
mîncare ieftină şi bună. închiriind o maşină, se pot vizita cetăţile „biblice" 
din împrejurimi (Antiohia şi Lystra, poate şi Karaman-Laranda) într-o zi - 
deci fiind necesare două cazări. Sosind la prînz dinspre Cappadocia, am 
vizitat oraşul (cam pe fugă), a doua zi am închiriat o maşină şi am vizitat 
siturile propuse (inclusiv Catal Hoyuk - dar nu Derbe, care este doar un 
deal nesăpat, 150km est de Konya) şi spre seară am plecat spre Antalya. 
Dar cred că era bine să mai fi stat o zi... 



Lystra, un deal 

C etatea Lystrei se afla la vreo 50 km sud-vestde Iconium. Nu s-ar fi ştiut 
unde anume, dacă nu s-ar fi descoperit o piatră cu dedicaţie (aflată 
azi în Muzeul din Konya) pe care apare numele „Lustra". în apropierea 
satului Hatunsaray („Palatul Sultanei") se găseşte un „mount" (deal cu 
ruine) în care nici un hîrleţ de arheolog nu s-a înfipt încă. 

în mod normal, 50km (30 mile) se străbăteau într-o zi de marş forţat. 
Nu ştim însă la ce oră au părăsit Pavel şi Barnaba Iconium, deci e posibil 
ca ei să fi dormit o noapte pe drum şi să fi intrat în cetate înainte de 
amiază. Acolo are imediat loc întîmplarea amintită în Fapte : Pavel, 
văzînd un „olog din naştere, care nu umblase niciodată", care îl asculta 
„şi avea credinţă", i-a poruncit să se scoale şi să meargă. Şi ologul a mers! 
Asta a avut un efect neaşteptat, comic pentru cititori: locuitorii cetăţii 
au început să se închine celor doi ca unor zei, crezînd că Barnaba este 
Jupiter iar Pavel, Mercur, mesagerul zeilor. Preoţii se pregăteau să le 
aducă jertfe de ghirlande şi boi în Templul lui Zeus (şi August?) care se 
afla lîngă porţi - cînd cei doi şi-au rupt veşmintele (semn de mare groază 
în faţa blasfemiei), refuzînd „cinstea"... 

Poate că Faptele are în vedere o poveste-tradiţie locală în Lycaonia: 
se povesteşte că aici Zeus şi Hermes, după ce au fost alungaţi de 
locuitori, au tras peste noapte la bătrînii Baucis şi Philemon, care le-au 
oferit să împartă din puţinul avut. Drept răsplată, Zeus le-a poruncit să 
urce pe muntele din preajmă. Cînd au ajuns în vîrf, au văzut întreg ţinutul 
inundat („potopul"). Casa lor a fost transformată în templu, în care cei 
doi au slujit ca preoţi pînă la moarte. Povestea ne este spusă de Ovidiu 
în Metamorfoze. 

Oricum, întîmplarea cu ologul are rostul doar de a-i atribui lui Pavel 
o „minune". Nu numai că este copiată după „minunile" lui lisus, dar nu 
are sens. Chiar dacă Pavel avea puterea de a alunga „dracii" (vindecînd 
boala), un om care nu a mers niciodată nu va putea merge imediat! 
Trebuie mai întîi să înveţe să meargă. Asta o ştie oricine. Chiar şi un atlet, 
dacă stă în pat luni de zile în urma unui accident, are nevoie de săptămîni 
să reînveţe să meargă. Pur şi simplu muşchii „uită" mecanismul mersului. 

Dar lucrurile se derulează cumva similar ca în celelalte două cetăţi. 
Cînd să apuce Pavel să încreştineze nişte oameni, s-a trezit cu o delegaţie 
de ludei din Antiohia şi Iconium, care a stârnit populaţia. Cei care doar 
cu o clipă mai înainte erau gata să li se închine ca unor zei, au aruncat cu 
pietre în Pavel! Acest fapt este iarăşi greu de crezut. Din Antiohia este 
drum de 150 km, mai bine de 5 zile de mers. Ce i-a făcut pe ludei să îl 
urmărească pe Pavel? Doar „gelozia"? Avuseseră interes să-l vadă plecat 
din cetatea lor, dar e greu de crezut că şi-au părăsit familiile şi afacerile 
ş-au pornit pe coclauri în urmărirea lui Pavel... 

Mai mult, e greu de presupus că, atunci cînd Pavel a fugit din Iconium, 
a lăsat vorbă că poate fi găsit în Lystra. De fapt, este o creştere dramatică 
a acţiunii: la Antiohia au fost alungaţi, la Iconium ameninţaţi de ucidere 
cu pietre, la Lystra chiar bătuţi cu pietre. De Barnaba se pare că nu s-au 
atins. Iarăşi, Neamurile din Lystra, care nu erau evrei, sunt prezentaţi 
aplicînd o pedeapsă specific evreiască (sau permiţînd Iudeilor să o aplice 
unor vizitatori străini). Pavel, tîrît afară din cetate (crezut mort) se pare 
că nu a avut mult de suferit. Mai mult, se pare că s-a întors fără probleme 
în cetate şi a plecat abia a doua zi dimineaţă. Oare cei din cetate nu l-au 
văzut pe „mort" întorcîndu-se? Nu le-a păsat? l-a orbit „îngerul"? Ei, 
asta este adevărata „minune", nu cea cu ologul! 

Se pare totuşi că cei doi nu au plecat chiar imediat. Faptele vorbeşte 

mai tîrziu că în Lystra au fost totuşi cîţiva care au crezut, mai ales o femeie 
numită Eunice, evreică măritată cu un grec, al cărei fiu, Timotei, va fi luat 
de Pavel ca ucenic în a doua călătorie, cînd a revenit în Lystra. Sau poate 
că ea a devenit creştină doar la întoarcerea lui Pavel din Derbe? Faptele 
nu spune nimic. Putem doar înţelege că Pavel nu şi-a temut deloc viaţa 
în Lystra. Poate că, toată întîmplarea descrisă în Fapte porneşte de la 
fragmentul din 2 Corinthieni, în care scrie „o dată am fost împroşcat cu 
pietre". Dar poate este o exagerare - în aceeaşi frază Pavel spune că „o 
noapte şi o zi am fost pe fundul mării"... 

în legătură cu Timotei întîlnim un alt fapt curios. înainte să fi plecat 
în a doua călătorie, deci cu cîteva luni înainte de a-l lua ucenic pe tînărul 
din Lystra, Pavel scrisese scrisoarea către Galateni'in care tuna şi fulgera 
împotriva „tăierii împrejur". Zicea el că a accepta acest obicei e ca şi 
cînd l-ai respinge pe lisus! Şi ce face el, înainte să plece cu Timotei mai 
departe? îl taie împrejur. Asta, zice Faptele, „din pricina Iudeilor care 
erau în acele locuri, căci toţi ştiau că tatăl lui (a lui Timotei) era Grec." 
Adică, Pavel ar fi încălcat propria Evanghelie doar pentru că „Iudeii din 
acele părţi" îl ştiau pe Timotei fiu de grec? Şi ce dacă? Pavel avea de gînd 
să plece la mii de kilometri de „acele locuri". Să viziteze şi să înfiinţeze 
biserici după propria lui evanghelie, în care tăierea împrejur nu-şi avea 
locul. 

Dar Fapte/e spune în continuare că,îndrumul lui, Pavel„învăţa pe fraţi 
să păzească hotărîrile apostolilor şi presbiterilor din Ierusalim." Poate că 
hotărîrile Adunării de la Ierusalim au fost altele decît cele menţionate 
în Fapte (şi scrisori)? Că de fapt se cerea Neamurilor să facă legămînt cu 
Dumnezeu prin circumciziune - iar Pavel trebuise să se supună acestei 
hotărîri? Azi e greu de ştiut ce s-a hotărît la Ierusalim în 49 AD, tot ce 
ştim e prezentat (probabil partinic) de Pavel şi de autorul Faptelor, în 
mod evident unul din ucenicii lui. 

Vizita la Lystra (Flatunsaray) nu se justifică, decît dacă, aşa cum a fost 
în cazul meu, faci o călătorie de documentare. Poate că lucrurile se vor 
schimba în deceniile viitoare, dacă vreun arheolog va găsi fonduri să facă 
săpături la Lystra. 

Şi, bineînţewles, dacă vrei să treci prin Catal Huyuk, cea mai veche 
localitate omenească, aflată între Konya şi Lystra, cumva lateral. Deşi 
vezi mai multe artifacte în muzee... 

Nevizitabilul Derbe 



P lecînd dimineaţa din Lystra, cei doi călători au pornit spre Derbe. De 
ce această localitate? Probabil nimeni nu poate răspunde la această 
întrebare. Mult mai importantă era Laranda, o colonie romană aflată 
doar la vreo trei zile de Lystra (probabil chiar au trecut prin această 
cetate) - care a devenit localitatea Karaman de azi. Oraş de graniţă între 
Imperiu şi statul clientelar Comagene, era mult mai important decît 
adormitul orăşel de provincie, Derbe; probabil nu mai mare decît un sat 
întărit. Ca şi în cazul Lystrei, localizarea lui (la Kerti Hoyuk, lîngă satul 
Ekinozu) s-a făcut pe baza unei inscripţii acum păstrată în Muzeul din 
Konya. Mai există o piatră de mormînt a episcopului Mihail „din Derbe" 
(sec. 5), în Muzeul din Karaman. 

Oricum, după 4-5 zile de mers pe un drum nepavat, cei doi ajung 
în singura cetate unde nu au fost persecutaţi. în scrisoarea 2 Timotei, 
atribuită lui Pavel (deşi datează din sec II AD), Derbe nu este amintită 
printre cetăţile unde a avut de suferit. Fapte spune doar că au propovăduit 
şi „au făcut mulţi discipoli", după care s-au întors la Lystra, Iconium şi 
Antiohia. De ce s-au dus la Derbe, de ce s-au întors? 

O posibilitate ar fi ca ei să fi intenţionat să treacă munţii Taurus 
spre Cilicia - care în acel punct al călătoriei era foarte aproape. Pînă 
la Poarta Ciliciană mai erau doar cîteva zile de mers. Este adevărat, în 
timpul iernii munţii deveneau dificil de străbătut, uneori căderi masive 
de zăpadă opreau circulaţia caravanelor - dar pedeştrii nu întîmpinau 
aceste probleme. Pornind din Laranda era, de asemena, un drum care 
ducea direct, în cîteva zile, la Silifke, pe malul Mediteranei. Era cel mai 
natural drum de urmat - spre Cilicia, spre Tars, direct spre Syria -, dar 
Pavel nu l-a luat. în schimb s-a întors pe drumul bătut, prin cetăţile unde 
avusese neplăceri, cu perspectiva de a străbate munţii Pisidiei, mult mai 
dificili decît cei din Cilicia Aspră. Un ocol de alte multe luni. De ce? 

Bineînţeles, dincolo de a se afirma că aşa i-a poruncit Duhul Sfînt, 
e posibil ca apostolul, ştiind că se întoarce la Antiohia Siriei fără nici 

un rezultat, să mai fi făcut o încercare. Poate pe drum a învăţat ceva: 
că nu trebuie să se adreseze evreilor, care sunt mult prea credincioşi 
tradiţiei lor religioase, mult prea geloşi să împartă cinstea de „popor 
sfînt" cu Neamurile - ci să se adreseze direct Neamurilor, dar în primul 
rînd prozeliţilor. în afara Iudeii ei erau de departe mai numeroşi, şi 
poate că era nevoie de o altă stratagemă. Poate această lecţie învăţată 
pe propria-i piele a aplicat-o prima dată la Derbe - unde poate nici nu 
exista sinagogă. Şi un oarece succes printre Neamuri să-i fi dezvăluit 
calea pe care o avea de urmat. Aşa că, s-a întors în cetăţile prin care 
trecuse (şi unde probabil avusese dificultăţi cu evreii, care i-au refuzat 
„evanghelia", dar nu violenţe din partea lor), de data asta adresîndu-se 
direct Neamurilor şi, mai ales, celor „temători de Dumnezeu". Probabil 
aceasta este explicaţia „geloziei" iudeilor, furiei lor: Pavel le „fura" 
prozeliţii. Ştia că aceştia sunt atraşi de ideea unui Unic Dumnezeu şi de 
speranţa unei vieţi viitoare - fără a accepta însă toate interdicţiile Legii. 

Dacă e adevărat că între timp venise iarna, e posibil ca el să fi rămas 
în cele trei cetăţi cîteva luni, pînă spre primăvară, şi abia atunci să fi 
străbătut din nou Munţii Pisidiei. Avînd însă în vedere că Faptele trece 
repede peste această parte, precum şi rezultatele relativ modeste, Pavel 
să se fi oprit puţine zile în fiecare, „întărind sufletele ucenicilor", apoi de 
la Antiohia să fi urmat drumul prin Apolonia, ferit de zăpadă. Oricum, 
acum, la întoarcere. Faptele spune că a vestit Cuvîntul în Perge, de unde 
s-a dus la Attalia şi de acolo au luat corabie spre Antiohia (Siriei). Nici în 
Attalia, nici în Perge nu se pomeneşte să fi existat vreo biserică creştină 
în urma vizitei lui Pavel. 

în urma acestei călătorii se presupune că a scris Scrisoarea către 
Galateni. Scopul scrisorii a fost mai ales să-i avertizeze pe creştinii nou 
convertiţi împotriva oamenilor „care îi tulbură" cu o evanghelie diferită 
de cea spusă de Pavel. Astfel că în ea, apostolul îşi justifică poziţia, 
misiunea, care „nu vine de la oameni", precum şi evanghelia primită 
direct de la Domnul („prin cunoaşterea Mîntuitorului"). 

Cine să fie „tulburătorii"? Cel mai probabil sunt Creştinii evrei de 
la Ierusalim, cei din biserica lui lacob „fratele lui lisus". Se pare că, din 
anumite motive (nu le discut aici), Pavel a fost primit cu greu - dacă 
a fost primit vreodată! - printre apostoli. Astfel că el vorbeşte ironic 
despre „stîlpii bisericii" şi afirmă că a fost făcut apostol de lisus (dacă nu 

chiar de Dumnezeu, fiind pus deoparte încă de la naştere!), şi nu prin 
punere de mînă, aşa cum erau toţi ceilalţi apostoli. în plus, el aducea 
o revoluţie în creştinismul primar, adresîndu-se mai ales Neamurilor. 
Şi infirmînd prescripţiile Legii (mai ales cele legate de circumciziune, 
mîncarea „necurată" şi „preacurvie" - în realitate, de carnea de animale 
jertfite zeilor păgîni la temple şi de prostituţia religioasă). Ştia că prin 
impunerea acestor reguli, îndepărtează mulţi din potenţialii creştini. 

Pe de altă parte, în ciuda scrisorii, afirmaţiile „tulburătorilor" aveau 
oarece temei. Ei susţineau că Pavel este inconsistent în predicile lui. Am 
văzut că a tăiat împrejur pe Timotei - deşi scrisese cu putere împotriva 
acestui lucru. Cu altă ocazie se arată versatil („cu evreii sunt evreu, cu 
creştinii sunt creştin"). Cei din biserica din Corinth îl acuză exact de acest 
lucru. în sfîrşit, ajuns în faţa Soborului (Sanhedrinului din Ierusalim), el 
se afirmă Fariseu! Şi astea în ciuda faptului că în Galateni spune „chiar 
dacă noi înşine sau un înger din cer ar veni să vă spună o altă Evanghelie, 
diferită de aceea pe care v-am propovăduit-o noi, să fie Anatema". 

Derbe nu este o destinaţie. Dacă drumul (în caz că aveţi închiriată 
o maşină pe timpul vacanţei în Turcia) vă duce pe acolo, e OK, altfel, un 
ocol din Konya (sau sosind din Capadocia) nu are sens. Tot ce se poate 
vedea lîngă micul sat de turci este un deal de nisip... 



Antalya - o destinaţie în sine 

/V 

I n cazul Attaleii (azi Antalya, peste 1.5 mii. locuitori), spre deosebire de 
multe alte cetăţi, se ştie precis cînd a fost întemeiat. După ce regele 
seleucid Antiohus al III - lea a pierdut bătălia de la Magnesia (176 ÎHr), 
a trebuit să renunţe la toată Anatolia în faţa romanilor. Aceştia însă au 
dat teritoriile aliatului lor, Pergam, care a ocupat Anatolia din Asia pînă 
în munţii Taurus, în Pamfilia. Pe cînd regele Attalus II asedia cetatea 
Selge, în munţi, avea nevoie de un port, însă cetăţile Perge şi Side nu i-au 
deschis porţile, astfel că a trebuit să îşi facă propriul port. Aşa a apărut 
Attaleia în 158 ÎHr pe malul nordic al marelui golf natural (numit azi „al 

Antalyei"), într-un loc unde exista un mic golf la picioarele falezei (azi. 
Portul de Iahturi, Marina sau Portul Roman). 

Pe timpul lui Pavel, Attaleia era deja cel mai mare port al regiunii, 
profitînd de faptul că Perge îşi avea docurile departe de oraş şi rîul 
începuse să se colmateze. De asemenea, lungul drum din Pergam la Side 
se scurtase, terminîndu-se acum la Attaleia. în plus, cetatea profita din 
plin de cîmpia mănoasă a Pamfiliei, care o înconjura. 

Cînd au moştenit regatul Pergam, romanii au primit şi cetatea, astfel 
că au dezvoltat portul construind noi docuri de piatră - care se păstrează 
şi azi. Mulţi împăraţi au vizitat locul, dar urme au rămas mai ales de pe 
timpul lui Hadrian (117-138 AD). După ce o vreme a stat sub bizantini, 
cetatea a căzut în mîinile turcilor, sultanii selgiucizi de Rum (de la Konya) 
făcînd din Antalya al doilea oraş al imperiului lor, principala lor ieşire la 
mare. După o scurtă perioadă în care a fost în mîna unor bey şi apoi a 
cavalerilor de Malta (pe atunci avînd baza pe insula Rodos), cetatea a 
devenit otomană, în prezent fiind cel mai important oraş din Mediterana 
Centrală a Turciei. 

în afară de port, nu se cunosc alte ruine pe care le-ar fi putut 
vedea Pavel în scurtul lui popas în Attaleia. Probabil el nu a apucat să 
propovăduiască aici, nu se ştie nimic despre o biserică locală, ci a luat 
prima corabie care pleca spre Seleucia ad Peiria, portul Antiohiei Siriei. 
Nu a mai pus niciodată piciorul în această cetate, nici nu mai este 
vreodată pomenită în Biblie. 



* * * 



Totuşi, Antalya este o destinaţie în sine. Este una din „staţiunile" 
oferite românilor, alături de Kusadaşi. E drept, plajele pe care le oferă nu 
sunt deosebit de bune, acoperite cu pietricele şi nu nisip. Au privelişti 
spectaculoase spre Munţii Beyului (Beydagi) şi spre oraş (mai ales cea 
vestică, Konyaalti). Este însă un oraş interesant de vizitat şi în mijlocul 
unei regiuni pline de situri demne de văzut. 

Antalya are două lucruri care nu trebuie scăpate: Kaleici (oraşul 
vechi - „Cartierul din Fortăreaţă") şi Muzeul de Arheologie. Muzeul este 
interesant pentru multele obiecte din mai toate perioadele (chiar dacă 
Attaleia nu este foarte veche, urme de locuire în împrejurimi datează 

încă din paleolitic). E vestit mai ales prin colecţia de statui elenistice 
(din perioada romană), aduse de la Perge. Sala Zeilor poate sta oricînd 
alături de sălile celor mai mari muzee de arheologie din lume! Mai sunt 
frumoase obiecte din perioada romană (mai ales capete de marmură, 
extrem de expresive), bizantină, continuînd pînă la arta otomană (în 
secţia etnografică). 

Kaleici este inima oraşului. Piaţa din sus de fortăreaţă, avînd clădiri 
mai importante precum Turnul cu ciubuce (Yivli Minare), cărămiziu 
(fostele cahle din faianţă colorată care îl acoperea au căzut) - simbolul 
Antalyei, Turnul cu Ceas, Turnul fortăreţei (Kale) -toate din perioada 
selgiucidă, ca şi mormintele de alături (turbaşi) -, precum şi vechea 
moschee otomană Tekeli Mehmet Paşa, formează „Centrul Antalyei. 
Spre vest. Piaţa se continuă cu frumosul parc Ataturk, cu multe terase 
atîrnate pe buza falezei, deasupra golfului, cu vedere asupra Portului 
Roman. în spatele ei, spre nord, este Bazarul. Coborînd străduţe şi/sau 
trepte spre sud şi vest, se poate ajunge în Port, un loc mereu plin de 
oameni — atît localnici cît şi turişti. Cele cîteva restaurante servesc mereu 
peşte proaspăt prins - dar sunt cele mai scumpe! Alături, tot la baza 
falezei, este singura plajă care merită să fie amintită: cu nisip fin, apă 
curată şi adîncă, stînci de pe care se poate plonja în apă... Din păcate, 
e foarte mică şi se ocupă repede. Intrarea se face printr-un restaurant 
plătind locul (8TL), pe criteriul „primul sosit, primul servit". Nu se vînd 
decît cîte locuri sunt pe şezlonguri, ca la teatru... 

Spre est de Kaleici - piaţa centrală, se întinde strada Republicii 
(Cumkuriet), o stradă cu două sensuri despărţite de palmieri înalţi şi 
groşi, avînd pe ambele laturi magazine moderne, restaurante, bănci, 
oficii, hoteluri... Nu departe este piaţa de fructe, acolo unde Ataturk 
Caddesi porneşte spre sud. Pe Ataturk Ca., la cîteva zeci de metri, se 
află al doilea simbol al Antalyei, Poarta lui Hadrian (de fapt, un arc de 
triumf monumental construit cu ocazia vizitei împăratului în cetate, în 
130 AD). De-o parte şi alta a Porţii sunt două turnuri, unul roman (spre 
sud), celălalt selgiucid. Poarta a fost încorporată în zid, astfel că a fost 
descoperită abia în 1956, la un cutremur! Acum se coboară trepte de-o 
parte şi de alta a porţii: terenul s-a înălţat din acele timpuri mai bine de 
doi metri. 

Prin Poartă se intră direct în inima cartierului vechi, Kaleici. De aici 

începe un labirint de străduţe înguste, mărginite de case în arhitectura 
tipic turcească. Declarată zonă de patrimoniu, este interzis să se 
construiască clădiri noi, ci se renovează cele vechi. Multe din ele au 
devenit pensiuni, restaurante, magazine de covoare... Unele sunt chiar 
frumoase, cu piscine - aşa numitele „buticuri". Preţul unei camere este 
relativ mic, între 20-50TL, şi e mult mai interesant decît să te cazezi la 
un hotel modern. Cele mai multe au acum toate utilităţile (duş, aer 
condiţionat, TV color cu satelit) şi deseori serveşte micul dejun în preţ. 
în acest moment, multe din străduţe se renovează de asemenea, fiind 
pavate cu plăci de bazalt sau marmură, cu rigole (acoperite) pe mijloc, 
să preia apa ploilor - probabil iarna, că eu nu am apucat ploaie în Turcia 
timp de lună, cu excepţia unei averse în Selcuk! 

Nu departe de Poartă se poate vedea o ruină interesantă, Korkut 
Cami şi Turnul Scurt (Kesik Minare). Iniţial un templu roman, a fost 
transformat în biserică în sec. 6 AD. Apoi, distrusă de arabi, a fost 
reconstruită de turci ca moschee. Cavalerii de Malta, cînd au cucerit 
zona (pe la 1360) au transformat-o din nou în basilică - dar Korkut, fiul 
lui Beyazid II, a renovat-o ca moschee, care a funcţionat pînă în 1896, 
cînd a fost distrusă de un incendiu (împreună cu partea superioară, de 
lemn, a turnului). Acum ruinele sunt încuiate în dosul unei porţi din fier 
forjat, cu un lacăt cît o căciulă, dar se pot vedea (şi fotografia) ruinele - 
inclusiv cele romane, din marmură. 

în ultima vreme, o linie de tramvai nou-construită leagă Kaleici de 
Muzeu, vreo 2 km. Plaja Konyaalti se află chiar sub Muzeu, coborînd un 
drum în serpentină. Din acest loc, spre vest, se întind, pînă la noul port 
(aflat la vreo 4 km vest), un lanţ de hoteluri. Alte plaje, mai bune şi mai 
nisipoase sunt situate spre est de oraş, numite în general Lara Coast, 
în general un lanţ aproape neîntrerupt de resorturi cu multe stele, 
oll inclusive, destinaţia principală a turistiştilor est-europeni (inclusiv 
români). Practic, de la Lara (4-5 km de Antalya), prin Lara Kundu, Belek 
pănă la Side - 60 km de Antalya, staţiunile se ţin lanţ. La Belek este situat 
cel mai mare şi vestit teren de golf (profesionist) din Turcia. 

Restaurantele sunt scumpe în jurul Portului, dar, intrînd în inima 
Kaleici, poţi întîlni bufete şi restaurante ieftine - cu cît mai departe de 
Port, cu atît mai ieftine. Aveţi numai grijă să aibă preţul afişat, că altfel 
vă jupoaie! Antalya nu are mîncăruri tradiţionale specifice, mai peste 

tot baza este kebabul, dar are totuşi ceva specific: gemurile. Sunt vestite 
în întreaga Turcie, făcute din diferite fructe şi deosebit de aromate. 
De asemenea, în unele restaurante se serveşte un fel de ,dip', picant, 
aromat, hibes, pe bază de ulei de ricin. 

Antalya poate constitui o foarte bună bază de pornire în diferite 
excursii în împrejurimi. în primul rînd, sunt tururile cu vase organizate 
chiar din Port, în Golful Antalyei şi pînă spre sud, la Side şi Alanya. Pe 
urmă, sunt tururi la cele două cascade din zonă: Dudek şi Kunşurlu. Dar 
mai interesante sunt tururile (rare) organizate la Termessos, spre vest, 
şi cetăţile din est de oraş, Perge, Aspendos, Selge şi Side. Despre ele 
voi vorbi în altă parte. Pentru un sejur la mare aş recomanda însă Side, 
Alanya sau Phaselis-Kemer-Olympia, poate chiar Patara, dincolo de Koş 
şi Kalkan. Mai ales Side, care are o plajă minunată şi multe obiective 
arheologice ca să devină ea însăşi bază turistică. Este situată relativ 
aproape de Antalya (şi celalalte obiective turistice din regiune). 



V. Popasuri în Anatolia 



A cesta a fost ultimul popasîn Prima călătorie a apostolului neamurilor. 

Pavel a statîn Attaleia pînă as-a putut urca pe o corabie spre Antiohia. 
Eu am poposit mai mukt: periplul pe urmele apostolului se terminase. 
Urmau zilele de vacanţă... 

Drumul spre cetăţile amintite în Noul Testament, fie cele din Apocalipsă, 
fie cele din Fapte, m-a dus şi spre alte locuri frumoase pe care,spre 
bucuria mea le-am vizitat. Nefiind nici cetate „biblică", nici destinaţi e de 
vacanţă, le-am pus în acest capitol „intermezzo". 



Un loc de tabără: Selcuk 



S ingura localitate din Turcia pe care am vizitat-o de două ori, în afară 
de Istanbul, a fost Selcuk. Nu neaparat pentru că-mi stătea în drum, 
că am folosit aeroportul din apropiere, ci pentru că în această localitate 
micuţă (cca 27.000 loc) m-am simţit foarte bine. 

Orăşelul se află la vreo 80 km sud de Izmir. Aeroportul Izmirului, 

Adnan Menderes, se află între cele două localităţi, mai aproape de 
Izmir, dar o cale ferată cu trenuri destul de dese are una din staţii chiar 
la aeroport, iar şoseaua Izmir-Selcuk trece prin faţa aeroportului, la circa 
1 km. Fără discuţie, Izmirul este mare, al treilea oraş al Turciei, peste 
2,5 milioane, o metropolă cosmopolită cu un pronunţat aer european 
(poreclit încă de otomani „oraşul ghiaurilor"). Totuşi, cine a cunoscut 
Selcuk, va alege aproape inevitabil să şi-l facă bază. De ce oare? 

în primul rînd, pentru aşezare. Este localizat în mijlocul unei cîmpii 
aproape rotunde, înconjurată de dealuri şi munţi. Clima este relativ 
uscată, plouă extrem de rar - dar temperaturile nu se ridică des la peste 
30 de grade, aşa cum se întîmplă mai peste tot în Anatolia pe timpul 
verii. Irigaţiile transformă cîmpia în grădină verde, produsele găsindu-şi 
uşor calea la piaţa locală. Centrul orăşelului este relativ mic şi prietenos, 
cu alei şi străduţe pietonale acoperite cu bazalt şi marmură, jardiniere şi 
felinare şi un amestec de restaurante tradiţionale turceşti şi cosmopolite. 
Se poate chiar bea vin la unele din ele! Şi multe au spectacole „live", 
cu muzică folclorică turcească, dervişi - sau de discotecă, nu neapărat 
extrem de gălăgioasă. Baia turcească este relativ ieftină (o treime din 
cît se plăteşte în alte locuri) şi pensiunile cu camere renovate, gresie, 
aer condiţionat, baie personală şi mic dejun, printre cele mai ieftine în 
Turcia. 

în al doilea rînd, are cîteva obiective demne de vizitat chiar în 
apropierea Centrului. Este dealul central, Ayasoluk, pe care se înalţă 
ruinele basilicii Sf. loan, care a fost a doua ca mărime în Imperiul 
Bizantin (şi în lume, pînă cînd a fost părăsită) şi zidurile bine păstrate 
ale cetăţii construite de Justinian şi refăcute de otomani. Basilica se 
găseşte pe prima terasă şi are, ca punct de interes, mormîntul „Sf. loan 
Evanghelistul", o placă de marmură cu patru stîlpi la colţuri. Dar sunt 
relativ bine păstrate părţi din ziduri şi numeroase coloane, care au fost 
scoase de la templul Artemisei şi refolosite aici. Intrarea se face printr-o 
masivă poartă bizantină, parte a fostelor fortificaţii construite de 
Justinian. Castelul, din vîrful dealului, este foarte bine păstrat, inclusiv 
cele vreo 15 turnuri. De aici se poate vedea o panoramă a oraşului şi a 
cîmpiei înconjurătoare, ca şi spre vest, spre ruinele Efesului şi mare. La 
poalele dealului, spre sud-vest, se ridică minaretele moscheii Isa Bey 
Cami, în stilul de tranziţie selgiucid-otoman. (pe la 1300). La picioarele 

lui se termina în antichitate generosul golf al Efesului. Acum, plaja se află 
la circa 7 km spre vest. 

Al doilea obiectiv ca importanţă este Muzeul. Aflat în partea sudică a 
Centrului, este excelent! Mai tot ce s-a descoperit la Efes şi nu s-a cărat 
la Istanbul (sau marile muzee ale lumii), se poate vedea aici. Inclusiv 
micile osuare ale „celor şapte adormiţi"... Pe undeva, vizitarea Muzeului 
(Efesului) poate fi tot atît de interesantă ca şi vizitarea ruinelor fostei 
cetăţi. 

în plus, mai sunt lucruri de văzut. Ruinele fostului viaduct bizantin 
trec chiar prin Centru, se păstrează cîteva picioare - în vîrful cărora 
berzele îşi fac cuib în fiecare primăvară. Tot în centru este un interesant 
grup statuar monumental al „devenirii Turciei", din marmură, piatră şi 
bronz... în plus, cîteva turbesi (mausolee/morminte) şi o capelă bizantină 
îngropată pe jumătate în pămînt (datorită ridicării terenului în mileniul şi 
mai bine trecut, de la construirea ei). 

Desigur, principalul punct de atracţie al zonei, cel care a pus Selcuk 
pe harta turistică a Turciei, este faptul că fosta cetate antică, Ephesus, se 
află chiar la marginea oraşului. La doar 1 km de Centru, pe drumul spre 
„Ephes", se aflăArtemisium, locul unde pînăîn sec. V s-a înălţat poate cel 
mai faimos templu al antichităţii, cel al Artemisei („al lui Venus", cum îi 
ziceau romanii). Acum se mai păstrează doar cîteva coloane, descoperite 
în mlaştina din groapa fostului templu, care au fost ridicate în picioare 
pentru a sugera măreţia apusă. Mai toate coloanele au fost folosite la 
construirea basilicii Sf. loan Evanghelistul, aflată la vreo 2 km spre nord. 

Şoseaua (care leagă de fapt Selcuk de staţiunea-oraş Kusadasi) trece, 
după alţi 3 km, prin faţa Muzeului în aer liber Ephes. Intrarea este la 
circa 300m pe stînga. Din şosea se observă parte din construcţii (mai 
ales teatrul) şi ruinele din valea dintre cele două dealuri. Trebuie amintit 
că pe locul unde trece azi şoseaua (şi a micului aeroport utilitar) pe 
vremuri băteau apele mării! Fostul port era chiar unde acum începe 
pista aeroportului. 

Mergînd în continuare pe şosea (fără a o lua spre stînga, spre 
Kusadasi) se ajunge la Mare: plaja Pamucak. Este acoperită cu nisip nu 
foarte fin, de culoare închisă, şi prezintă o frumoasă panoramă spre 
dealurile care închid golful. Porţiunea de plajă chiar din faţa şoselei nu 
este întreţinută, dar spre sud se poate ajunge la cele cîteva resorturi 

private (cu un mall şi un water-park). în general, locurile în hoteluri sunt 
rezervate cu un an înainte de agenţii din Olanda, Germania şi alte state 
din Uniunea Europeană (inclusiv România). 

Un alt punct de interes este Meryemana, presupusa casă a Fecioarei 
Maria. Ea se află sus în munţi, la sud de oraş. Pornind din Centru pe 
şoseaua care duce spre sud (spre Aydin), se face la dreapta imediat după 
ieşirea din oraş. în scurt timp trecem pe lîngă intrarea spre Grota celor 
Şapte Adormiţi. Legenda spune că şapte tineri creştini s-au refugiat în 
această grotă pe timpul persecuţiilor (nu se dau amănunte). Un cutremur 
a închis intrarea în grotă, astfel că urmăritorii nu i-au mai putut prinde. 
Cei şapte au adormit şi s-au trezit... după cîteva sute de ani! între timp 
creştinismul devenise religie de stat. Cînd au murit (de-a binelea...), au 
fost înmormîntaţi în firide săpate în pereţii grotei, puşi în nişte osuare. 
Osuarele sunt expuse la muzeul din oraş (sunt, desigur, bizantine). Grota 
este o ruină în care nu se pot vedea decît firidele... 

Drumul asfaltat trece în continuare chiar prin faţa porţii de sus 
a cetăţii Ephesus. Cetatea poate fi deci, vizitată, fie pornind de jos şi 
suind dealul, fie de sus şi coborînd pînă la platoul de jos. Dacă ai propria 
maşină, nu contează - oricum trebuie să te întorci să-ţi iei maşina. Cei ce 
sosesc în tur sunt depuşi, de obicei, la intrarea de sus şi apoi luaţi de la 
ieşirea de jos. în jurul intrării, în ambele locuri, sunt zecile de tarabe cu 
suveniruri, apă rece şi covoare turceşti... 

Din acest loc, şoseaua porneşte pe o pantă pronunţată, pe serpentine 
pe coasta muntelui, apoi prin păduri de pin, pînă sus, circa 5 km din 
acest loc (7 km din Selcuk). (în acest loc a fost instalată o statuie a Maicii 
Domnului.) Se pot folosi taxiuri (relativ scumpe - dar folosite în grup 
devin rezonabile...) Unele autocare urcă şi ele pînă acolo (am aflat de 
la o româncă ce a stat la Kusadasi şi a vizitat Efesul). Sus nu sunt prea 
multe de vizitat -dar e un loc fantastic pentru un picnic în timpul amiezii 
fierbinţi. Este un loc verde, odihnitor, răcoros... Principala ruină este 
fundaţia unei bisericuţe (capele) în stil bizantin, considerată a fi fundaţia 
casei în care şi-ar fi trăit ultimii ani din viaţă Maica Domnului. Dacă 
cunoşti totuşi oarece arhitectură, suficient să recunoşti stilul ruinei, ţi se 
răspunde că da, a fost construită de bizantini „pe locul casei". Dar numai 
dacă spui ceva - altfel eşti lăsat să crezi ce vrei... 

Descoperirea ei a fost o „minune": o nemţoaică mistică a „visat" 

prin sec XIX, în patentatul stil al Sfintei Elena, locul, şi, săpîndu-se, s-a 
descoperit! 0 tăbliţă de marmură afirmă că Papa loan Paul II s-a arătat 
suficient de mulţumit de „minune" pentru a o declara „autentică". 
Papii sunt infailibili... Amintesc că un alt papă, un Pius de data asta, 
recunoaşte că placa de marmură de la Basilică este a mormîntului Sf. 
loan Evanghelistul. Nu departe de ruină este o mică mînăstire catolică. 
Nu am înţeles dacă e de maici, pentru că am văzut două maici şi un 
călugăr... Mînăstirea nu se poate vizita. (Notă: lucrurile s-au mai 
schimbat; mănăstirea a fost transformată într-un mic muzeu.) Sub acest 
complex este o fîntînă cu trei ţuţuroaie (nu funcţionează toate trei; apa 
este minunată I) şi un perete cu „plîngeri" - mii de bileţele cu cereri către 
Sf. Fecioară. 

Un ultim obiectiv este satul Sirince (se pronunţă Siringe), aflat în 
munţi la circa 8 km est de oraş. Drumul urcă pe serpentine abrupte 
printre vii şi livezi. Cei circa 800-1000 loc ai satului se ocupă, pe lîngă 
agricultură, cu facerea vinului „pentru turişti". Pus în sticle de comandă 
specială, vinul este deseori amestecat cu fructe de pădure din zonă - şi, 
deci, foarte bun, aromat, în general considerat „desert". Mai tot satul 
este transformat în bazar, avînd şi multe restaurante şi cafenele - dar 
puţine pensiuni. Majoritatea turiştilor sosesc pe seară, cînd panorama 
apusului căzînd peste cîmpia Efesului este de neuitat! Cu un ceai sau 
pahar de vin şi cu mîncare tradiţională turcească (nu tocmai scumpă), e 
un mod plăcut să petreci seara - pînă la ultimul autobuz! 

Desigur, un bilet pentru Kusadasi cumpărat din România are un preţ 
extrem de convenabil, care reduce costul unei vacanţe pe cont propriu 
în zonă la circa jumătate, poate chiar o treime. Kusadasi nu are cele 
mai bune plaje din lume, nici măcar din Turcia - chiar şi Pamucak, lîngă 
Selcuk, e mai bună! E o staţiune gălăgioasă, aglomerată, scumpă - în 
multe privinţe seamănă cu Mamaia. Se organizează excursii zilnice la 
cetăţile din împrejurimi (şi chiar la Pamukale). Dar, recomand vizitarea, 
zilnic chiar, a Selcukului. Minibuze (dolmuş) străbat cei 15 km în cîteva 
minute şi sunt foarte dese (şi ieftine). Chiar avînd baza în Kusadasi, 
în Selcuk se pot face mult mai multe lucruri plăcute - chiar şi plajă la 
Pamucak. 

Castelul de Bumbac al Hierapolisului 



D esgur, aş fi ajuns acolo oricum, vizitînd Loodykeia. Aceasta se află 
la cîteva minute cu maşina de Pamukkale (în turceşte = Castelul de 
Bumbac), chiar pe drumul ce leagă principalul oraş din zonă, Denizli, şi 
faimoasa localitate. Pentru că nu e măcar o agenţie de turism în Turcia, 
alegeţi ce oraş doriţi, care să nu aibă măcar un afiş publicitar pe care 
scrie, cu litere de-o şchioapă, „Pamukkale". în plus, una din cele mai 
active companii de transport cu autobuze poartă acelaşi nume. Turiştilor 
străini, indiferent ce zonă din Turcia vizitează, le sunt oferite excursii, 
măcar de-o zi, la Pamukkale. Şi cine se înscrie la ele nu are decît de 
cîştigat! 

Inaginea de pe postere este într-adevăr spectaculoasă, cu travertinul 
alb ca neaua adus în prim plan, cu cerul albastru şi bazinele încă mai 
albastre, deseori cu oameni umblînd printre ele... Nu mai sunt de 
actualitate, acum nimeni nu mai are voie să umble pe unde vrea el, cu 
atît mai puţin să se scufundeîn acele minunăţii albastre (cu apă termală). 
Se constatase că trecerea mulţimii (şi e mulţime I în fiecare zi sunt mii 
de oameni care viziteză situl) dăuna dezvoltării travertinului. Travertinul 
este un mineral pe bază de calciu, care, în stare naturală, se află dizolvat 
în apa termală. Ajuns la suprafaţă, sub acţiunea aerului, se depune, 
rezultînd o rocă de o albeaţă strălucitoare care seamănă mai curînd cu 
zăpada şi cu marmura, decît cu roca de calcar... Tălpile oamenilor făcea 
ca stratul nou, superficial, să fie împiedicat să se depună şi era dus 
de izvoare la vale, sub formă de nisip sau pietricele. Aşa că s-au făcut 
„poteci" pe unde turiştilor le este permisă circulaţia, pentru o vreme. De 
data asta au un rol pozitiv: travertinul tinde să dezvolte nişte alge care 
trăiesc în apa termală şi înnegresc roca. Trecerea turiştilor face ca acest 
strat de alge să fie dus la vale... Aşa că autorităţile au grijă să mute tot 
timpul „poteca", şi zonele de scurgere a apei, astfel ca travertinul format, 
alb, să rămînă fără trecere de ape termale - dar şi de turişti. Nu e uşor să 
întreţii o „minune" naturală; s-au convins şi turcii. 




Ittidcjine din Penţiukkclle 

Tot ei au mai făcut ceva care e posibil numai într-o lume liberă, 
democratică (şi deloc în România, unde, de atîta libertate, mai nimeni 
nu mai respectă legile): au mutat cele cîteva hoteluri înfiinţate de 
antreprenori (au şi turcii de-ăştia) chiar sus, pe platou, printre izvoare 
termale, ruine şi travertin, care adăposteau sute de turişti, dar distrugeau 
minunea. Aşa că ele au fost demolate şi mutate jos în sat. Pentru că sus 
se bucurau de prezenţa apei termale în propriile lor piscine, guvernul a 
tras conducte cu apă termală la fiecare hotel. Cine stă în ele se poate 
bucura de efectul benefic al apelor. 

Satul Pamukkale e situat la poalele falezei albe şi cuprinde, probabil, 
vreo 6 mii loc. în afară de hoteluri şi pensiuni (mai toate la şosea), nu 
prea e nimic de văzut. Dar, din el, porneşte poteca ce străbate travertinul 
pentru a se ajunge sus, pe platou (în circa 30 min - 2km). Pe platou 
se găseşte a doua mare atracţie a sitului: Hierapolis. Staţiunea a fost 
înfiinţată de regele Pergamului Eumenes II (şi numită după soţia lui, 
Hiera). Lumea a început să fie atrasă nu atît de frumuseţea teraselor de 
travertin, cît de apele calde tămăduioare, astfel că pe timpul romanilor 
cetatea a avut o mare dezvoltare. Multe clădiri (temple, terme, teatrul, 
porţi, colonade, agora) datează din acea perioadă. Tradiţia că aici 
a evanghelizat Apostolul Filip (şi nu diaconul, cel ce a evanghelizat în 
Samaria şi ludea), cît şi faptul că „Hirerapole" este amintit în scrisorile 
lui Pavel, a făcut ca cetatea să fie importantă şi pe timpul bizantinilor 
(pînă prin secolul VI). Ei au construit aşa-numitul Martyrium, basilica 
octogonală a Sf. Filip (după tradiţie, ucis de populaţia instigată de 
filosofi prin răstignire de un copac), ca şi alte cîteva biserici şi un palat 
episcopal. Necropola locală (sunt, de fapt, două) este cea mai mare din 
Anatolia, cu numeroase sarcofage, morminte tip „casă", monumente, şi 
este „ocupată" de greci, romani şi creştini. Cetatea a fost de cîteva ori 
reconstruită după cutremure puternice, dar nu după cel din 1334, cînd 
locuitorii au preferat să se mute în vale. 

Probabil centrul resortului era, cum este şi azi, bazinul „sacru" roman, 
tranformatîntermae. Estedeschisvizitatorilor(la un preţ piperat: 18TLpe 
toată ziua!), dar mulţi consideră că merită. Apa este caldă (nu fierbinte), 
limpede ca cleştarul (de aceea are nuanţe sinilii); numeroase fragmente 
de coloană romană zac pe fundul bazinului neregulat, înconjurat de 
arbuşti cu foliaj şi flori luxuriante şi cu destulă pajişte să îi acomodeze pe 

cei ce vor să facă plajă (nu neapărat în şezlonguri). Numeroase bufete 
au grijă să scuture buzunarele turiştilor... Pînă cînd hotelul a fost mutat, 
baia era privată, acum e deschisă publicului. în acelaşi complex este 
Muzeul Hierapolis. Alte locuri de interes sunt Teatrul roman, foarte bine 
conservat (de fapt, aici are loc în fiecare an, la sfîrşitul lui mai-începutul 
lui iunie, festivalul naţional de muzică şi dans folcloric), aleea largă cu 
coloane (platea) şi Poarta-Arc de triumf a lui Domiţian, Templul lui 
Apollo, al lui Pluto, necropola... 

în partea de nord a sitului, la 5km, se află satul Karahayit, unde apa 
termală conţine fier şi sulf, astfel că micile terase/cascade de travertin 
au o frumoasă culoare roşie cu nuanţe galben-portocalii. Apele au un 
efect terapeutic încă mai bun decît cele de la Hierapolis, dar tind să 
„vopsească" pielea celor care le folosesc. Băile sunt bazine în interiorul 
hotelurilor, multe cu baze de tratament. 

E greu să eviţi vizitarea Pamukkale şi, practic, nu ai avea de ce. Mai 
mult, recomand petrecerea măcar a unei nopţi aici, dacă e posibil, pentru 
a se beneficia de băile termale fie sus, în termele romane (deschise pînă 
la 11 pm), fie în piscinele hotelurilor din zonă. Desigur, cele mai multe 
tururi organizate din staţiunile turistice sunt de o zi, deseori incluzînd şi 
vizitarea altor obiective turistice. 

Principalul oraş din zonă, Denizli, aflat la 19km de Pamukkale, peste 
250 mii loc, nu are nimic interesant de văzut. Este un oraş agrar-industrial 
cu o dezvoltare explozivă în ultimele două decenii. Latura lui turistică 
este ca şi nulă, e greu de imaginat că vreun turist va prefera să se cazeze 
în Denizli cînd o poate face la picioarele falezei de travertin, în hoteluri 
cu baze de tratament, deseori mai ieftine decît cele din marele oraş... 



Dalba Aphrodisias 

C redeţi că numele cetăţii este legat de Aphrodite? Aţi ghicit. Doar că 
cea celebrată aici, în mijlocul Asiei Mici, nu este acea zeiţă născută 
din spuma mării la Paphos, în Cypru, care a luat mai apoi numele roman 

de Venus, ci o zeiţă anatoliană veche de cînd lumea, a fecundităţii şi 
naturii. Mai degrabă o Dea Mater, o Cybele, o Gaea... înrudită cu zeiţa cu 
multe ţîţe din Efes. 

Acropola cetăţii antice a fost construită pe un deal, desigur. Abia 
săpăturile recente au dovedit că acel deal este de fapt un mount, o colină 
care indică o locuire de milenii. Spaţiul a fost locuit de prin mileniul V 
ÎHr! Şi cultul zeiţei fecundităţii al cărui nume nu s-a păstrat a început tot 
atunci. O dezvoltare deosebită a fost notată la apariţia bronzului, pe la 
2800-2200 ÎHr (mult timp s-a crezut că atunci a fost fondată cetatea - dar 
deja acropola a fost ridicată pe o colină existentă!) Mai tîrziu, odată cu 
sosirea grecilor, templul construit aici Aphroditei (pe la 800 ÎHr) a devenit 
un loc de pelerinaj vestit în toată lumea greacă (şi apoi romană) timp 
de mai bine de 1000 de ani. Pînă cînd bizantinii au modificat Templul, 
transformîndu-l în basilică şi punînd alături un palat episcopal (în sec IV, 
probabil pe timpul lui Teudosie cel Mare). Moment în care cetatea şi-a 
pierdut definitiv din importanţă, astfel că, după distrugerea produsă de 
arabi, dar mai ales de ostile lui Timur Lenk, cetatea avea să fie părăsită. 

Acum vreo sută de ani a apărut un sat turcesc, construit exact 
deasupra ruinelor. Şansa sitului a fost că în anii 50 să aibă loc un puternic 
cutremur care a ras satul. Oamenii l-au reconstruit cîteva sute de metri 
mai încolo - permiţînd astfel săpăturile arheologice iniţiate de un turc, 
Kenan Erim, profesor la Universitatea din New York. La moartea lui, a fost 
înmormîntatîn interiorul site-ului. Dar de atunci surprizele nu încetează, 
iar turiştii şi-au făcut din site o destinaţie de prim ordin. 

Surprizele au venit aproape imediat după începerea săpăturilor. S-a 
descoperit un stadion - unul din cele mai bine păstrate în întreaga lume 
greacă. Lui i s-au alăturat o poartă monumentală la intrarea în Templu 
(Tetratlon) - frumos reconstruită, urmele Templului (16 coloane au fost 
re-înălţate), un Odeon (excelent păstrat). Palatul episcopal (în ruini, ca 
şi Băile lui Hadrian şi Portico-ul lui Tiberiu) La sud de Agora (care acum 
e un tăpşan înierbat) s-a dezgolit Teatrul elenistic - dar lărgit de romani 
ca să permită lupte de gladiatori -, de asemena foarte bine păstrat. 

Dar cea mai importantă descoperire datează din ultimul deceniu: 
Sebasteion, Templul lui August, pe locul unde o mlaştină părea să 
indice că nimic de interes nu poate fi ascuns. Templul era la capătul unei 
„platea" (stradă largă) mărginită de şiruri duble de coloane, pe două 

nivele, cu statui şi plăci cu basorelief. Păşind pe acea platea lungă de o 
sută de metri înspre Templu, sub privirile statuilor ce priveau de la etajul 
superior, trebuie să fi foat cu adevărat impresionant pentru pelerinul 
antic! 

Multe din aceste statui se păstrează în Muzeul excelent, aflat 
imediat după intrare. La Aphrodisias se formase în sec l-ll AD o şcoală 
vestită de sculptură, care profita de carierele de marmură din vecinătate 
(una cu marmură albă, strălucitoare, cealaltă cu o marmură vestită în 
antichitate, de culoare gri-albăstruie). Se credea că multele sculpturi 
care nu-şi aveau rostul erau comenzi pentru construcţii în întreaga Asie, 
poate chiar Roma (erau, pe lîngă statui de zei, portrete de împăraţi, 
senatori, guvernatori...) 

Satul Gayre se află la 40km sud de şoseaua Denizli-Afyon, pornind 
din oraşul Nazili (peste 100 mii loc). Mult mai aproape este orăşelul 
Karacasu, la doar 13 km, aflat la intersecţia cu drumul care duce peste 
munte direct la Denizli. Zona are puţine locuri de cazare sau restaurante, 
majoritatea turiştilor sosind aici cu autobuze-tururi. De obicei este inclusă 
în tururi de o zi care pornesc de la Kusadasi (sau Izmir) spre Pamukkale, 
inclunzînd uneori şi vizite scurte la siturile de la Nyssa şi Thralles (Afyon). 



Pe-un picior de plai... 

P riene este un interesant loc de vizitat. De obicei, este inclus în turul 
care duce turiştii din Kusadasi, Selcuk, Bodrum, Marmaris, sau chiar 
Denizli-Pamukkale, la „cele trei cetăţi", Priene-Milet-Didyma. Şi într- 
adevar, e păcat să ajungi în zonă fără să le vezi. 

Priene a fost construit pe malul golfului în care se vărsa Meandrul, 
care pe atunci curgea nu departe de poalele muntelui Mykale. Astfel, 
cetatea profita de acropola formidabilă a muntelui, cu o cădere aproape 
vericală de peste 200 m, portul la Egee şi valea Meandrului, devenind 
una din cele mai importante cetăţi a Ligii loniene - de fapt, locul unde 
Consiliul celor 12 cetăţi ale Ligii se întrunea anual. Acum rîul curge la 

mai bine de 20 de km sud de ruine, iar marea nu se poate vedea, fiind la 
peste 14 km spre vest. De sus, de pe dealul pe care este situat situl, se 
poate vedea toată cîmpia aluvionară, pînă spre promontoriul Miletului, 
iar Meandrul îşi justifică numele, „meandrînd" prin cîmpie. 

Situl este la cîteva sute de metri, pe un drum îngust, neasfaltat, de 
micul sat Gulubahce. Sat turcesc cu case împrejmuite de grădini bine 
udate şi cultivate cu hărnicie. La o adică, sunt în sat cîteva pensiuni şi 
bufete - deşi nu prea văd cine ar opri aici peste noapte. Oraşele mai 
mari Soke (14km), Aydin (70), Kusadaşi (55) - sau, spre sud, Altînkum- 
Yenihisar (40km), oferă multe pensiuni, hoteluri, restaurante - şi viaţă 
de noapte... 

Peretele aproape vertical al muntelui Mykale cade pînă la Templul 
Demetrei - din care au rămas doar cîteva coloane (reconstituite) - 
şi urmele cetăţii bizantine. Zidurile elenistice (refăcute de bizantini) 
ocolesc muntele şi platoul, oprindu-se deasupra rîpii aproape imposibil 
de suit dinspre cîmpie. La sud de Templu e teatrul, nu mare (cca 5000 
locuri) dar bine păstrat. Mai la sud de Teatru era zona centrală a cetăţii, 
care cuprindea mica Agora, Templul Athenei, un gymnasium roman, 
Bouleuterion (Casa Consiliului) şi Prytaneum - şi unde mai tîrziu s-a 
costruito biserică bizantină. încă mai la sud era marea Agora, Altarul lui 
Zeus şi Palatul, iar chiar pe buza platformei, stadionul şi gymnasiumul 
elenistic. Lateral, spre vest, era Templul Cybelei şi Alexandrion - Templul 
lui Alexandru (Macedon). Mai exista, spre est, un Altar rotund al zeilor 
egipteni (Isis şi Serapis). Toate acestea pe un grid de străduţe perfect 
perpendiculare între ele, în ciuda terenului denivelat, proiectat de 
arhitectul milesian Hippodamos. 

în general, locul e plin de turişti aduşi cu autocarul - dar cînd am 
ajuns eu acolo, în zori de zi (veneam direct de la Pamukkale, de unde 
plecasem pe la 6 şi oprisem doar la Laodykeia şi Aphrodisias), am fost 
aproape singur (mai era un cuplu de olandezi însoţiţi de un ghid; poate 
portarul; am înţeles că dacă îi laşi un bacşiş, îţi arată ruinele...). Era 
linişte, doar cîntecul ciocîrliei se auzea deasupra cîmpiei, şi brunurile 
sitului contrastau plăcut cu verdele intens al cîmpiei şi pinilor, verdele 
pal al măslinilor, griul rocilor şi albul marmurei. în ciuda liniştii, nu am 
văzut singurele vieţuitoare ale cetăţii, şerpii şi guşterii, ieşind la soare. 

Misteriosul Milet 



P ărăsind satul Gulubahce, aflat la poalele muntelui pe care se găsesc 
ruinele cetăţii Priene, porneşti spre sud tăind cîmpia mănoasă a 
Meandrului ( Buyuk Menderes în turceşte). Faptul că aici, în Antichitate, 
era golful Egeii, pare de necrezut - cîmpia se întinde la nesfîrşit! Doar în 
spate, abruptul muntelui Mykale îţi arată pînă unde se întindea marea. La 
un moment dat, după vreo 20 km, încep să apară petece de mlaştină şi, 
apoi, albia rîului. Este mărginit de stuf, aşa că doar de pe pod ai o vedere 
a luciului de apă. în continuare, pînă acolo unde drumul spre Miletus 
(bine marcat) se desprinde spre est, cîmpia este plată şi acoperită de 
tufe de ierburi care indică pînza apei la suprafaţă. 

Primul lucru pe care îl vezi cînd ajungi la Milet este Teatrul Mare. 
La început crezi că este un deal, poate cu o rîpă ca şi Mykale deasupra 
cetăţii Priene - dar apoi începi să discerni gradenele. Personal nu am 
văzut un teatru atît de mare - nici măcar un stadion atît de mare! 
Da, sunt stadioane moderne imense, care pot aduna 70-80 de mii de 
spectatori - dar teatrul din Miletus putea aduna 25 de mii pe un sector 
de o treime de cerc! 

Probabil aşa l-a văzut şi Pavel, la sosirea în Port. Spre sfîrşitul celei 
de-a 3-a călătorii, în drum spre Ierusalim, Pavel a făcut un popas în 
marele port al antichităţii. Milet. La acel moment, cetatea avea mai bine 
de o mie de ani vechime, fiind întemeiată de un erou grec ionian - zic 
legendele. Construită pe un promontoriu înconjurat din trei părţi de 
apele Egeei, a avut trei porturi generoase şi bine păzite, devenind cel 
mai mare port grec aş Antichităţii. De aici au plecat în timp nenumărate 
grupuri de colonizatori, care au întemeiat colonii din nord, de pe malul 
Mării Negre, pînă în vest, în Grecia Mare şi Iberia... Printre ele, şi 
Thomisul A fost liderul Ligii loniene, care cuprindea 12 cetăţi greceşti 
din lonia şi era cel mai mare port al Ligii. Dar Meandru, marele rîu care 
probabil a atras, prin lunca lui mănoasă, coloniştii în aceste locuri, s-a 
dovedit a fi blestemul cetăţii. Nestatornic în albia sa, „meandrînd" prin 

luncă, a colmatat pe rînd fiecare port astfel că, după 1400 de ani de 
supremaţie, cetatea a fost părăsită definitiv. Acum există un sat la cîţiva 
kilometri - dar malul mării este la 14 Km! Cîmpia nu este o mlaştină 
doar datorită lucrărilor intense de îndiguire-asanare, care o transformă 
în bărăgan mănos. Cînd a sosit Pavel în Milet, cetatea rămăsese deja la 
doar două porturi... 

E foarte interesant de găsit un răspuns la întrebarea: de ce s-a oprit 
Pavel în Milet? Să reamintim puţin întîm plările celei de-a 3-a călătorii 
misionare. După ce a străbătut toată Anatolia pe jos, din Siria prin Tars, 
Galatia, Pisidia, Pamfilia şi Asia, apostolul a ajuns la Efes, ţinta călătoriei 
lui. Era prin 53-54 AD. în Efes a stat trei ani, înfiinţînd o biserică a lui, 
cu ajutorul celor lăsaţi de el acolo, Priscilla şi Aquila. în acea perioadă 
a avut neplăceri cu biserica întemeiată de el cu cîţiva ani înainte, la 
Corinth, vizitînd-o (dacă luăm de bune afirmaţiile din scrisorile lui către 
Corinthieni, scrise la Efes) de două ori, pe corabie. 

Dar, în urma zaverei argintarilor, Pavel porneşte spre Macedonia, 
mergînd pe jos prin Smyrna şi Troas, apoi pe corabie la Philippi şi apoi, 
din nou pe jos, la Thesalonike. De acolo, dă o fugă de cîteva luni (vreo 
2-3?) la Corinth. Se pare că de data asta ruptura cu biserica din Corinth 
e totală, pornind de la acuzaţia că şi-ar fi însuşit din banii strînşi pentru 
biserica din Ierusalim. Vrînd să plece spre Ierusalim direct de la Corinth, 
nişte „ludei" „îi pun curse" - aşa că el se reîntoarce la Thesalonike. De 
data asta, fiecare biserică trimite colecta prin propriul ei sol, şi nu prin 
Pavel. Nu se ştie dacă asta este la cererea apostolului, pentru a-şi dovedi 
buna credinţă, sau o hotărîre a bisericilor, manifestare a neîncrederii lor. 
Astfel că de la Thesalonike porneşte un grup mai mare de creştini, luînd 
o corabie spre Troas. Dar, din nou, Pavel preferă să meargă pe jos pînă la 
Philippi, de unde ia o corabie (de fapt, de la Neapolis) spre Troas, însoţit 
de data asta de „noi" (poate Lukas?). 

La Troas serbează Ziua Azimilor (ajunul Paştelui), după care ceilalţi 
trimişi pornesc pe o corabie spre Ierusalim - doar Pavel merge din 
nou pe jos, de data asta pînă la Assos, drum de o zi spre sud din Troas, 
„pentru că el trebuia să facă drumul pe jos" (?). în Assos este luat pe 
coabie de ceilalţi. Ne putem întreba: de cine se ferea apostolul? E greu 
de crezut că „Iudeii" din Corinth îl urmăriseră pînă în Thesalonike şi 
Troas, să îi pună „curse"... Dar apoi se întîmplă un lucru şi mai straniu. 

După ce trece pe lîngă Chios şi opreşte peste noapte în Samos, Pavel 
decide să nu oprească la Ephesus „ca să nu piardă timpul în Asia, căci se 
grăbea ca, dacă îi va fi cu putinţă, să fie la Ierusalim de ziua Cincizecimii". 
Avea sens, drumul între Troas şi Ierusalim putea lua, în condiţii extrem 
de nefavorabile (altfel nu dura mai mult de zece zile pe corabie) cincizeci 
de zile, deci un stop la Efes putea întîrzia sosirea la Ierusalim. 

Totuşi, Pavel opreşte în Miletus şi de aici trimite vorbă presbiterilor 
din Efes să vină ei la Milet, să se întîlnească. Acum, distanţa dintre Milet 
şi Efes este de vreo 75 de kilometri, traversînd doi munţi. Dacă solilor 
trimişi de Pavel le-a luat, probabil, două zile, prezbiterilor („bătrînilor") 
din Efes le-a luat pe puţin patru. Cu o zi de pregătire, e posibil ca Pavel să 
fi pierdut o săptămînă aşteptînd în Milet. Asta cînd, dacă oprea în Efes, 
putea chema prezbiterii pe corabie să le spună ce avea să le spună, apoi 
pleca mai departe după cîteva ore. De ce, deci, nu a oprit în Efes? 

Unii cercetători creştini spun că poate s-a ferit să dea ochii cu 
argintarii. Lucrurile nu stau chiar aşa - după răscoală el nu a fost alungat, 
ci a plecat de bună voie. De fapt, autorităţile cetăţii îi ţinuseră partea, 
greu de crezut că avea să se teamă de ceva. Dar poate avea să se teamă 
de creştinii din Efes? Chemîndu-i pe prezbiteri, oameni din anturajul lui, 
la Milet, putea vorbi cu ei fără interferenţe din partea celorlalţi enoriaşi. 
Şi, din discursul care apare în Fapte, se pare că tot scopul chemării lor 
a fost să „îşi ia rămas bun". De fapt Pavel a atins trei subiecte. Primul, 
să le spună despre problemele pe care bănuieşte că le va întîmpina în 
ludea; al doilea: să se justifice, să respingă acuzaţiile care i se aduceau 
(nu se spune precis care, dar se înţelege că nu a rîvnit „la argintul, aurul 
şi hainele nimănui"; şi mai este o frază care nu prea poate fi explicată: că 
e „curat de sîngele tuturor"); şi, al treilea, să îi avertizeze împotriva celor 
care vor încerca să tragă ucenicii de partea lor. 

Aceste prorociri aveau să se împlinească. în ludea avea să-l aştepte 
„lanţuri": după ce a fost judecat în faţa Soborului (e greu de înţeles 
dacă în faţa Sanhedrinului Templului, sau a soborului bisericii creştine 
din Ierusalim) a apelat la ajutorul romanilor şi a fost închis la Cesarea 
doi ani, după care a fost trimis la Roma. Cînd Faptele se încheie, în 62 
AD, el trăieşte încă în domiciliu forţat în Capitala Imperială. Acuzaţiile 
împotriva lui se pare că au fost acceptate la Ierusalim, biserica de acolo 
a refuzat să primească banii adunaţi de Pavel - primind doar cei aduşi 

de trimişii bisericilor. Bisericile înfiinţate de Pavel l-au recunoscut ca 
întemeietor al lor abia mult mai tîrziu, după Războiul Iudeilor, cînd 
importanţa creştinismului iudaic trecuse, iar figura lui Pavel începuse să 
se ridice din nou (mai ales datorită învăţăturii adresate direct gentililor). 
La Efes nu a mai ajuns - decît dacă interpretările unor aluzii din scrisorile 
apocrife (atribuite lui) indică o ultimă vizită în Asia, între eliberarea lui în 
62 şi executaţia lui în 64-66 AD. 

Nu ni se spune dacă în săptămîna cît a stat să aştepte pe prezbiteri 
a ţinut vreo predică. E probabil să se fi ferit să fie văzut. Unii cercetători 
vorbesc despre posibilitatea ca acea corabie pe care se suise la Assos să 
nu fi oprit la Efes, mergînd direct la Milet - dar atunci asta ar fi spus şi 
Faptele. Pe de altă parte, e posibil ca Milet să fi fost destinaţia acesteia, 
aici Pavel ar fi trebuit să debarce - şi să nu fi găsit niciuna care să plece 
mai curînd. Ei se bazează pe faptul că, în final, Pavel a plecat pe o corabie 
la Patara şi acolo s-a transbordat pe alta, spre Tir. Dar, trebuind să 
schimbe corabia în Milet (mai puţin de o zi de navigaţie spre sud), de ce 
nu s-a interesat de o alternativă în Efes, al doilea port ca mărime al Asiei, 
capitala Asiei de fapt? Probabil nu o să aflăm niciodată răspuns la aceste 
întrebări, Pavel şi autorul Faptelor scriind de pe o poziţie partinică... 

Cînd Pavel a ajuns în cetatea Miletului, puţine din clădirile ale căror 
ruine le vedem azi, existau. Unul din porturi este complet acoperit de 
cîmpie. Al doilea, o mlaştină în partea nord-vestică a promontoriului, 
este mărginit de ruinele celor două statui ce marcau intrarea în port, doi 
lei („Portul Leilor") - dar e posibil ca ei să fie mai tîrzii. Marele teatru 
exista, dar era mult mai mic. Acum îl vedem pe cel lărgit de romani - este 
într-adevăr impresionant! - cel mai mare teatru antic păstrat în afara 
Romei (după Coloseum). Mai este stadionul, la sud de teatru, elenistic, 
iar spre sud. Poarta Didymei. Probabil existau şi agorele, în forme 
reduse: Miletul avea trei Agore, două în partea estică (de Nord şi de 
Sud; Bouteulerionulî ntre ele e mai recent) şi unul în vest, lîngă stadion. 
Restul ruinelor reprezintă construcţii ce datează de pe timpul lui Marc 
Aureliu (Băile Faustinei, celelalte terme romane), dar şi din perioada 
bizantină. în zona Muzeului se păstrează ruine din perioada miceniană şi 
chiar minoică. Muzeul nu este prea interesant, mai tot ce era de valoare 
în sit este acum la British Museum... Mai există un caravanserai selgiucid, 
acum transformat în zonă comercială, şi o mică moschee din perioada 

de tranziţie selgiucidă-otomană, cu un interesant portic. 

Miletus nu este o destinaţie în sine, dar merită văzut în turul 
organizat de mai toate agenţiile turistice din zonă, incluzînd, alături de 
Milet, Priene şi Didyma. Acesta durează cel puţin o jumătate de zi (acum 
sunt făcute cam în grabă, fie pentru a se putea organiza două pe zi, fie 
pentru a se opri la vreun magazin de covoare sau ceramică...). Pentru cei 
ce aleg să petreacă un sejur la Altînkum, dincolo de Didyma, o excursie 
la Milet este una scurtă; poate fi făcută chiar şi cu bicicleta. 



Coloanele Dydimei 



D ydima este, de obicei, ultima etapă a turului „celor trei cetăţi": 
Priene, Milet, Dydima. De ce aceste trei şi nu şi altele din zonă, nu 
prea ştiu. Sunt oricum aproape în linie dreaptă, la distanţă relativ scurtă 
una de cealaltă şi pot fi făcute într-o zi. Mai nou, tăind colţurile şi grăbind 
vizitarea, chiar în jumătate de zi, pentru a permite organizarea a două 
tururi pe zi. Şi rămîne chiar timp de vizitare a unui magazin de covoare, 
pielărie sau bijuterii... 

Miletul este la 22 km sud de Priene, iar Dydima (numit de turci 
Didim) la 20 km sud de Milet. în sine, orăşelul Didim nu are multe lucruri 
de arătat - în afară de fabulosul Templu al lui Apollo. Ruinele acestuia 
se află aproximativ în centrul localităţii (care se numea pînă nu de 
mult Yenihisar), orăşel care, în ultimele două decenii, s-a lungit imens, 
înglobînd atît Altînkum, resortul din sud-est, cît şi noile dotări turistice 
(resorturi, hoteluri, marina) ce au apărut la nord-vest - pe mai bine de 
12km. 

Ce se păstrează din fostul Templu e impresionant. Coloanele ce stau 
în picioare (probabil reconstruite) sunt absolut colosale. Dydima nu a 
fost niciodată o cetate - ci un loc de cult. Nu se ştie cînd a fost construit 
primul templu, probabil la sosirea ionienilor, dar el a fost distrus de 
perşi pe timpul răscoale, în 494 ÎHr. Pe timpul lui Alexandru a început 
construcţia celui ce a devenit faimos în toată lumea antică (oikumene) 
şi care, se pare, nu a fost niciodată terminat. Era locul unde preoţii lui 

Apollo făceau oracole pelerinilor - deci, localitatea era locuită doar de 
preoţi. Oracolele erau date pe tăbliţe, în versuri, după ce „profetul" bea 
dintr-un izvor „sfînt". E de bănuit că, într-un fel sau altul, apa „ameţea" 
pe cel ce o bea (poate cu ajutorul unor ierburi?) 

Templul avea 120 de coloane imense - se păstrează doar cîteva şi 
postamentul celorlalte. Atît coloanele, cît mai ales piedestalurile erau 
decorate cu imaginaţie (am fotografiat mai multe, nici una nu se repetă 
în desenul decoraţiei!). O rampă acoperită duce la „cella" - „sfînta 
sfintelor" -, acolo unde se făcea divinaţia şi se afla altarul. O cale cu 
coloane şi statui ducea de la templu la un mic port. Statuile au stat pe 
loc pînă le-au luat englezii, acum majoritatea sunt în lăzi în subsolurile 
British Museum... 



Aspendos 

C etatea era situată chiar pe marginea cîmpiei Paflagoniei, la poalele 
munţilor. Este, deci, cea mai îndepărtată de Antalya şi cea mai 
apropiată de Side. A fost o cetate prosperă, chiar înfloritoare pe timpul 
romanilor (în sec. 2 AD), deşi nu avea ieşire la mare. Se afla însă pe Via 
Sebaste, la o distanţă potrivită de popas între Perge (sau Attalya) şi Side 
(o zi de mers pe jos). Ceea ce îi dăduse importanţă fusese faptul că era 
cetatea de graniţă a regatului Pergamului, locul unde se percepeau taxe 
de la călătorii/negustorii care intrau în regat. 

Principala atracţie este teatrul roman, extrem de bine păstrat. De 
fapt, aproape intact (s-au făcut totuşi deseori lucrări de reparaţie, chiar 
şi pe timpul selgiucizilor). A fost construit pe baza proiectului arhitectului 
Zenon la 162 AD şi are o capacitate de 12 mii de spectatori. Aici au loc 
în fiecare an spectacole de sunet şi lumină, „life" - mai ales Festivalul 
Internaţional de Teatru şi Balet, care ţine o lună (15 iunie - 15 Iulie). 
Repertoriul şi numele prestigioase atrag un număr mare de spectatori, 
nu rareori toate cele 12 mii de locuri fiind vîndute cu mult timp în avans. 
Cei mai mulţi spectatori sunt turişti din Antalya şi Side, aduşi de agenţii 
turistici. Am avut şi eu ocazia să urmăresc un spectacol cu Lucia di 

Lamermoor de Donizetti, costul biletului fiind de 36TL (cu transport cu 
tot). Din păcate, camera digitală era la încărcat, aşa că nu am nici o poză 
de la Aspendos. 

în afară de teatru, sunt puţine lucruri demne de văzut; doar ruinele 
unui apeduct roman cu două niveluri. Oricum, cei duşi la spectacol nu au 
răgazul necesar să viziteze situl. 



Termessos, cetatea şoimilor 



F oarte puţini turişti au auzit de această cetate antică. Nici n-a fost una 
mare, într-o margine a micului regat al Paphlagoniei, deşi cetatea era 
locuită de pisidieni. Numai cei ce se încumetă să urce spre acest cuib 
de vulturi înţeleg de ce Akexadru Macedon a trebuit să treacă pe lîngă 
cetate fără a reuşi s-o cucerească, după ce a fost respins, iar romanii nu 
au încerca vreodată s-o atace. Ei au acceptat-o, în 70 ÎHr drept aliat şi nu 
ca supus. Este una din puţinele, poate unica cetate necucerită vreodată 
de-a lungul existenţei... 

Cetatea a decăzut mai tîrziu datorită proximităţii de marele oraş 
Attaleia şi a faptului că drumurile comercial mergea pe la Perge, şi nu 
pe la poalele muntelui lor, pierzînd unica sursă de venit: vama. Imperiul 
roman era prea puternic pentru a mai permite expediţii de jaf din partea 
muntenilor pisidieni. Dar ceea ce a pus capăt existenţei Termessosului 
au fost cutremurele. 

Este destul de dificil de ajuns la sit. La 27 km de Antalya pe drumul 
spre Denizli, după ce se trece pe lîngă spectaculoasa cascadă Duden (de 
Sus), se face un drum lateral marcat modest (Gullukdagi Mili Park). Dn 
acest punct, alţi 7 km prin pădure de pini ne duce la Poarta lui Hadrian - 
locul de unde porneşte cărarea care urcă la cetate. Este un urcuş abrupt 
de cca 3 km (minim 30 min), în plin soare (e bine să fie făcut dimineaţa, 
chiar dacă aerul este mai răcoros decît în Antalya mai tot timpul zilei). E 
bine să aveţi o sticlă de apă - nu veţi găsi niciun izvor. 

Cînd ajungeţi pe culme - de fapt, o şea între două culmi muntoase, 
prăpăstioase -, daţi de primele ruine. Pe stânga este un gymnazium, în 

faţă ruinele unei străzi cu magazine. Dincolo de ele, este mormîntul lui 
Alcesta. La stînga, pe lîngă gymnasium, se ajunge la „Cosa termessiană" 
(o ruină mai bine păstrată), de unde poteca se bifurcă: o cărare duce 
spre micul templu corinthian (după coloanele rămase) iar cealaltă, 
spre stoa. De fapt, sunt două: a lui Attalos şi a lui Osbaras. Dincolo 
de ultma din ele, este Teatrul. în spatele coloanelor (postamente) ale 
acestei ultime stoa (reamintesc, stradă mărginită cu coloane, unde erau 
amplasate magazinele) este centrul economic şi politic al cetăţii: un 
forum, buleiteronul (sfatul), Herounul (templul Eroului eponim) şi două 
temple: al lui Zeus şi al Artemidei (probabil aceiaşi zeitate anatoliană a 
fecundităţii). Cărarea continuă spre sud, ducînd, după un urcuş încă mai 
abrupt de alţi 3 km, la necropolă. Imaginea mormintelor şi sarcofagelor 
deschise, aruncate parcă în joaă împrejur (de cutremure şi jefuitori de 
morminte) pare desprinsă dintr-o scenă a Zilei Judecăţii de Apoi. De aici, 
priveliştea se deshide generos peste întreaga cîmpie a Antalyei, pînă 
spre mare, dar şi a culmilor muntoase dimprejur. 

Cel mai fantastic obiectiv rămîne Teatrul. Pe lîngă teatrul din Pergam, 
acesta m-a impresionat cel mai mult. Păstrat în stare aproape perfectă, 
este agăţat chiar pe marginea prăpastiei. Nu este foarte mare - probabil 
avea o capacitate de cca 5000 spectatori, dar, aşezat la poalele unui 
abrupt cenuşiu, deasupra unei prăpăstii de cîteva sute de metri, îţi taie 
efectiv respiraţia. 



Un alt tărîm, o altă lume: Cappadocia 

/V 

Î nainte chiar să fi ajuns la Konya, de unde am vizitat cetăţile pomenite 
în Fapte, drumul dinspre Adana m-a dus mai întîi în Capadoccia, 
250 Km est de Konya. Cappadocia este o provincie istorică situată în 
centrul Anatoliei. A avut regi la un moment dat, clienţi romanilor. A fost 
mult timp şi provincie romană. A avut diferite întinderi, ocupînd la un 
moment dat regiunea dintre Malathya în vest. Marea Neagră la nord 
şi Munţii Taurus la est şi sud. A format centrul puterii hitite. Azi, prin 
Cappadocia se înţelege aria dintre Aksaray la vest, Kayseri la est, Nigde 

la sud şi Hacibektaş la nord, cu centrul la Goreme. 

Este o zonă atît de stranie, încît a fost folosită în numeroase filmări 
pentru Star Wars. A spune că peisajul este „lunar" ar fi o limitare. 
Formaţiunile de stîncă sunt unice şi mult mai variate decît cele de pe 
Lună. Totul a pornit acum vreo 10 milioane de ani, odată cu erupţia a 
trei vulcani din zonă (Erciyes Dagi, Guludag şi Melendiz Dagi), situaţi 
în nord-vestul regiunii între Kayseri şi Nigde. Stratul gros de tuf vulcanic 
a acoperit o zonă imensă. De atunci, vîntul şi apele au tot săpat în el - 
rezultatul se poate vedea azi. Pentru că tuful a fost deseori acoperit în 
timp cu straturi de rocă mai dură, multe formaţiuni par nişte ciuperci, cu 
pălării aşezate pe coloane gigantice (aşa numitele „coşuri ale spiritelor") 

- nu foarte diferite de Babele de la noi. Dar Coşurile sunt doar cele mai 
spectaculoase din formaţiuni, multe altele sunt asemănătoare unor 
turnuri de cetate, ziduri, castele... 

De asemenea, vestite sunt „columbarele". Ele aveau rolul de a atrage 
porumbeii sălbatici, care le foloseau de adăpost. Pentru a-i face să intre, 
deseori gaura era vopsită alb şi netezită, să faciliteze intrarea, iar în 
interior erau instalaţi suporţi pe care să stea păsările să cuibărească. De 
ce tot acest interes? Pentru că sutele de păsări făceau o groază de găinaţ 

- pe care călugării din zonă îl adunau şi-l foloseau ca îngrăşămînt natural 
în podgoriile lor, de unde obţineau astfel struguri extrem de dulci. 

Şi asta nu ar fi nimic, dar din cele mai vechi timpuri mîna omului a 
intervenit copios, transformînd locuri interesante în locuri de legendă. 
Mai ales pentru a se apăra, oamenii au început să sape în roca uşor de 
prelucrat, în tuf, construind adăposturi, locuinţe, biserici. Aici se pot 
întîlni vestitele locuinţe „troglodite", subterane, cele de la Kaymakli şi 
Derinkuyu fiind vestite. Mai tîrziu, prin sec VIII-IX, zona a devenit locul 
de refugiu al călugărilor creştini (pe timpul ocupaţiei arabe şi, mai tîrziu, 
turceşti; şi unii şi alţii, musulmani). Au săpat mînăstiri şi bisericii, sau 
simple chilii (e de bănuit că sihastrii au trăit în astfel de chilii săpate în 
stîncă încă de la începutul creştinismului; Sf. Grigore din Nyssa aminteşte 
de ei) şi, prin sec. X, au început să le picteze. Bisericile rupestre şi frescele 
lor sunt patrimoniu internaţional, azi. Pot fi vizitate în Muzeul în aer liber 
Goreme, dar şi la Zelve şi pe Valea llhara. Mînăstirea de la Yaprakhisar, 
alături de oraşele subterane amintite, se alătură formaţiunilor de la Ucisar 
şi Urgup, ca şi din micile localităţi din zonă: Ortahisar, Mustafapaşa, 

Cavuşin, Goreme, Yeni Zelve, Soganli. în partea de nord, în apropiere 
de Avanos (care este un centru vestit de olărit) sunt alte două situri 
Gulşehir şi Hacibektaş (mai puţin interesante). 

Satele şi oraşele din zonă trăiesc din plin momentul. Profitînd de boom- 
ul turistic, mai toată lumea lucrează în această industrie. Majoritatea 
caselor s-au transformat în pensiuni, se construiesc multe hoteluri - mai 
ales folosindu-se, cu permisiunea guvernului, feţele muntoase lîngă care 
sunt amplasate: multe au camere săpate în tuf (spectaculoase, dar în 
general lipsite de instalaţii, greu de realizat în grote...) Restaurantele 
sunt fără număr, majoritatea servind o specialitate a zonei, „tocană 
ciobănească în ulcior". Se prepară cam aşa: într-un ulcior se pun vegetale 
(ceapă, roşii, ardei, un căţel de usturoi), fîşii sau bucăţele de carne (iniţial 
miel sau oaie, azi şi pui sau vită) şi ulei de măsline, poate şi ceva ierburi 
aromate, se astupă bine şi se bagă în jar. Cînd e gata (cam 20 min), 
ulciorul se aduce fierbinte la masă şi i se „taie" (cu sabia, sau un cuţit- 
satîr) gîtul, cu grijă, după care tocana se varsă pe platou. Este excelentă! 
Clientul îşi poate păstra cele două jumătăţi de ulcior... 

Sunt foarte multe restaurante care servesc vin, mai ales că regiunea 
este una din importantele zone viticole ale Turciei. Mai ales Avanos 
şi Urgup au standuri de vin produse loca, iar la Urgup are loc, anual. 
Festivalul Vinului. Pe lîngă asta, sunt multe magazine de covoare, carpete 
şi chilimuri, pietre preţioase şi semipreţioase, bijuterii, locuri de închiriat 
maşini, scutere, biciclete (chiar cămile şi cai), agenţii turistice, frizerii, 
magazine „cu de toate", alimentare... pînă şi spălătorii şi internet-cafe- 
uri. Profitîndu-se de briza de munte, se organizează călătorii (de o oră) 
cu balonul deasupra regiunii. în general, un turist nu se poate plictisi 
stînd în zonă o săptămînă - ceea ce se şi întîmplă de obicei. Eu am stat 
numai cinci zile, dar multe locuri din Cappadocia au rămas nevizitate, 
avînd încă multe locuri de văzut. 

în zonă sunt alte obiective care nu aparţin propriu-zis Cappadociei, 
pe care le-am vizitat şi eu. Unul este oraşul Kayseri, chiar la marginea 
estică a regiunii. Celălalt este Valea llhara (Peristeme), care nu ar trebui 
ratată de excursionişti. 

Goreme, locul de vis 

N u este obligatoriu să alegi satul Goreme drept bază în vizitarea 
Cappadociei - dar este cel mai convenabil. Este situat central, cu 
rapide căi (şi mijloace) de acces către alte localităţi. Este în centrul unui 
peisaj de altă Lume; în orice direcţie te-ai duce, te simţi în afara timpului 
şi spaţiului terestru. însăşi satul este un amestec insolit de tradiţie şi 
cosmopolitism. Se pot întîlni pe stradă, simultan, turisteîn şort şi maieuri, 
fără sutiene, şi turcoaice îmbrobodite şi cu şalvari. Nu ştiu ce brumă de 
agricultură se făcea înainte de boomul turistic, dar azi nu cred să mai fie 
vreun „ţăran" în Goreme. Mai mult, în sezon satul se umple nu numai 
de fii şi fiicele lui, întorşi acasă pentru slujbe în turism (şi ocupaţii legate 
de acesta), dar chiar şi tineri din oraşele nu tocmai îndepărtate, Aksaray, 
Nevşehir, Nigde, Kayseri... Şi pot fi întîlniţi chiar şi locuitori flotanţi sau 
definitivi de alte naţii, mai ales posesori de pensiuni: canadieni, germani, 
olandezi... 

Nu ştiu cum e Goreme în timpul iernii, deşi am văzut vederi cu imagini 
de iarnă. Vara este cald, e de preferat să-l vizitaţi la sfîrşitul lui mai, sau 
poate prin septembrie. Aproape că nu există fereasră de pensiune sau 
hotel care să nu-ţi arate privelişti cu stînci de forme curioase sau firide 
săpate în stîncă. Acelea au fost locuinţele pe vremuri, acum sunt folosite 
ca şi „cămări" în care se depozitează brînzeturi sau vin. într-un loc am 
văzut o capră într-o astfel de grotă, amintindu-mi de scena Nativităţii... 
Şi, din ce în mai mult, noi hoteluri şi pensiuni sunt construite chiar sub 
stîncă, pentru a profita de grote sau pentru a săpa camere-grotă în stîncă 
- mult apreciate de turişti. Desigur, multe din pensiunile-hotelurile din 
Goreme au piscină şi, vă rog să mă credeţi, nimic mai înviorător decît 
o baie după orele de colindat printre formaţiunile de stîncă arzînd în 
soare. 

Principalul punct de atracţie al satului este Muzeul în aer liber 
Goreme. El se află la cca 1.5 km pe şosea de la marginea satului. Nu e 
propriu-zis un muzeu, ci o vale cu multe biserici săpate în stîncă. Unele 
sunt numite „biserici", altele „mînăstiri". Mînăstirile sunt mai mari, 
uneori o întreagă stîncă uriaşă este sfredelită de camere şi culoare, în 

afară fiind vizibile doar „ferestrele", deschizături înguste care lasă aerul 
şi lumina să pătrundă în munte. Unele sunt pe mai multe niveluri, cu 
scări înguste interioare. Multe din ele au picturi „rupestre", fresce de 
fapt. Pentru că, dacă unele grote datează poate şi din antichitate, ele 
au fost lărgite şi pictate în perioada bizantină. Multe din aceste fresce 
se păstrează excelent şi sunt de o mare frumuseţe, chiar dacă deseori 
„naive", pictate poate de vreunul din călugării mînăstirii troglodite. 

Sunt vreo 30 de biserici şi mînăstiri - valea fiind declarată Obiectiv 
de Moştenire Internaţională (aşa cum e Voroneţul la noi). Frescele 
înfăţişează, desigur, în principal scene din Noul Testament, dar şi din 
viaţa unor sfinţi. Primele întîlnite sunt Mînăstirea Măicuţelor şi cea 
a Călugărilor, simple, în general o sală mai mare de întîlnire-masă şi 
scări ducînd la capelă şi chilii. Biserica Elmali (a Mărului) are cele mai 
sofisticate fresce din Muzeu, datînd probabil din sec. XI. Puţin mai sus 
e Biserica Barbara, numită aşa pentru că se crede că una din fresce o 
reprezintă pe sfîntă. Este biserica cu cele mai puţine imagini, se întîlnesc 
mai ales cruci şi elemente stilizate - ceea ce i-a făcut pe unii să afirme că 
datează din perioada iconoclastă (750-850 AD). 

Urmează Biserica Carikli (a Sandalelor) - cu urme de paşi pe 
pardoseală Are una din cele mai frumoase reprezentări a Sărutului lui 
luda. Alături, o grotă fără nume, cu un om călare (probabil Sf. Gheorghe). 
Mai departe pe cărare este Biserica Karanlik (întunecată), pentru că are 
puţine ferestre. Frescele au fost descoperite relativ recent (prin anii 80), 
cu imagini ale Patimilor, şi un refrectorium (sală de mese) cu masă şi 
bănci săpate direct în stîncă. Biserica Yilanli (a Şarpelui) îi prezintă pe 
Sfinţii Gheorghe şi Teodor luptîndu-se cu balauri. Interesantă şi fresca ce 
îi înfăţişează pe împăraţii Constantin şi Elena, ţinînd în mînă Adevărata 
Cruce. Ultima biserică pe loop este cea a sf. Basil, cu fresce relativ 
modeste. 

în afara Muzeului, la cca 200 m spre sat, este Biserica Tokali. Deşi 
intrarea este chiarîn şosea, este mai puţin vizitată, lipsind loc de parcare 
(trebuie să vii pe jos de la parkingul de lîngă Muzeu şi să rişti traversarea 
şoselei; în Turcia, întotdeauna cel călcat e de vină!). Are însă poate cele 
mai minunate fresce din Cappadocia! Tot pe drumul spre sat, pe partea 
stîngă de data asta, se află alte două biserici, Nazar (a Deochiului) şi 
Sakli (Ascunsă). 

Cum ziceam, din satul Goreme pornesc nenumărate trasee (ce se 
pot străbate numai cu pasul - şi cu bocanci de munte!). Patroana de 
la pensiunea Soke, canadiancă, dă cu plăcere informaţii utile şi chiar o 
hartă desenată „de mînă" cu astfel de trasee. Dimineaţa îl puteţi însoţi 
pe flocosul şi prietenosul cîine al pensiunii, care străbate zilnic un traseu 
care îl duce pînă în Valea Trandafirilor, de unde se întoarce acasă - din 
motive doar de el ştiute. Drum de 6 km (cam 2 ore). 

Satul nu este foarte întins. Are un nucleu în jurul Centrului şi cîteva 
braţe ce se strecoară prin văi, sau de-a lungul şoselei spre Panoramă. 
Aceasta este o culme muntoasă între valea Goreme (a satului) şi 
a Porumbeilor (cu mulţi porumbei, desigur, dar numită aşa de la 
columbarele săpate în stîncă). Aici puteţi avea o privelişte minunată 
atît asupra satului şi a văilor din apropiere, cît mai ales asupra stîncii 
Ucisar, un munte săpat cu grote pe 10-11 nivele. Satul Ucisar este de 
jur-împrejurul stîncii, dar mai ales în dosul ei. 

Cam totul se poate întîlni în Centrul satului Goreme: autogara, 
restaurantele, pensiunile. Bazarul... Cea mai interesantă stîncă din 
Goreme, o „căpăţînă de zahăr" asemănătoare celei din Rio de Janiero, 
este lîngă pîrîu şi se numeşte Kale (Castel). Cam pe la etajul doi-trei are 
o firidă cu coloane în stil grecesc. Este frumos luminată noaptea şi la 
picioarele ei este un restaurant cu grădină cu multă vegetaţie şi mîncare 
foarte bună (şi ieftină). 

Din Goreme se pot face excursii (organizate sau pe cont propriu) 
prin Cappadocia. Cea prin văile din jur, un adevărat loop, se poate face 
folosindu-se dolmuşul care trece prin ele, cam de două-trei ori pe oră. 
Localităţile întîlnite pe traseu, în ordine, sunt: Cavuşin („Mînăstirea" 
Sf. Gheorghe şi Biserica Chavuşin - cu fresce). Paşa Bagi (formaţiuni 
de „Hornuri"), Zelve (vale monastică asemănătoare celei de la Muzeul 
din Goreme, dar mult mai puţin interesantă şi fără fresce), Aktepe (Yeni 
Zelve), cu faimoasa Vale a Hornurilor Zînelor, Urgup (o a doua posibilă 
bază pentru excursiile în zonă), cu „cetatea" cu intrări chiar în centru, 
Ortahisar (cu faimosul Kale din centru, o stîncă de 18 m folosită drept 
refugiu pe timpul bizantinilor- azi oferă o panoramă, mai ales la asfinţit, 
care îţi taie respiraţia!), Ucisar (de care am vorbit) şi înapoi în Goreme. 
Folosind numai minibusul, se poate face acest loop cam într-o zi, vizitînd 
locurile fără a te grăbi prea tare. 

Mai sunt cîteva locuri care ar trebui incluse în program. Primele, 
Mustafapaşa şi Soganli, pot fi vizitate mergînd la Urgup şi de acolo 
luînd un dolmuş local. Cu această ocazie se poate vizita şi Ortahisar, 
mai mult decît numai Kale din centru: bisericile cu fresce din apropiere 
(Harim, Sanca, Cambarli) şi, mai ales. Biserica Tavşanli (la 3 km de sat) 
şi complexele de la Kizilcukur şi cel numit Balkan. Mustafapaşa, la 5km 
sud de Urgup, a fost un sat locuit de greci. în urma lor a rămas biserica 
Aygos Vasilios, cu frumoase fresce bine păstrate. Frumoase fresce, din 
sec. XIX pot fi întîlnite şi în case private, putînd fi vizitate însă doar cu 
permisiunea proprietarilor. Soganli este o vale la vreo 6 km de Gozeloz, 
35km S. de Urgup, mult mai puţin vizitată decît Goreme şi Zelve. Pe lîngă 
formaţiuni de piatră interesante, are porţia ei de biserici troglodite cu 
fresce, multe bine păstrate. 

O altă excursie de o zi poate să se îndrepte spre nord, spre Avanos. 
Localitatea nu are nimic din ceea ce atrage în Cappadocia, dar e un 
important centru de olărit. Pe lîngă ceramica deosebit de interesantă, 
aici se fac miile de ulcioare folosite în restaurantele din zonă (dar le- 
am întînit şi la Dalyan, la sute de kilometri spre vest) la vestita Tocană 
ciobănească în Ulcior. Este, de asemenea un important centru viticol. De 
aici se pot vizita însă Gulşehir şi interesantele biserici de la Aciksaray şi 
Karşi-ş i chiar Hacibektaş, centru religios (pentru cine este interesat de 
islamism), dar şi cu un foarte interesant muzeu cu obiecte hitite. 

Din adîncuri în văzduh 

A lte destinaţii, pornind din Goreme, sunt cele situate spre sud şi sud- 
vest:vestitele „oraşe subterane" şi Valea llharei. Oraşele subterane 
se pot vizita şi pe cont propriu, dar un tur rezervat este mai indicat: 
nu sunt scumpe, se văd multe lucruri în cîteva ore, un ghid explică (în 
engleză) locurile vizitate şi cuprinde şi o excursie spre Valea llhara şi 
Yaprakhisar, locuri care ar trebui vizitate separat în altă zi, cu multă 
cheltuială şi consum detimp. Şi care nu pot lipsi din itinerariul unui turist! 

Oraşele subterane sunt mai ales trei (se vizitează însă doar unul sau 
două din ele): Kaymakli, Mazikoy (10 km E de Kaymakli) şi Derinkuyu 
(10 km S de Kaymakli). Se crede că săparea lor a început încă de pe 

timpul hitiţilor, acum mai bine de 4000 ani. Xenophon aminteşte de ele 
în Anabasis. între timp s-a ajuns la adîncimi nemaivăzute: Derinkuyu are 
8 niveluri subterane! Se crede că a adăpostit la un moment dat chiar şi 
10 mii de oameni! Se crede (nu s-a descoperit deocamdată) că exista o 
legătură subterană între Kaymakli şi Derinkuyu (amintesc: 10 km!) Acum 
se vizitează doar o mică parte din complex, zona iluminată şi bine marcată. 
Cine o ia la întîmplare are toate şansele să se rătăcească... Se pot vedea 
mulţime de camere de dormit, cu ferestre între ele (se pare că locuitorii 
nu prea cunoşteau importanţa vieţii private...), dar şi săli de mese, 
bucătării, biserici, grajduri chiar, teascuri de vin şi depozite de amfore. 
Culoarele strîmte puteau fi uşor apărate, mai ales că „uşi" rotunde din 
piatră dură se puteau rostogoli din nişele lor în perete pentru a închide 
intrarea. Oamenii puteau sta în subterană pînă la opt luni, au calculat 
arheologii germani. Puţurile de aerisire lucrează excelent şi astăzi - nu 
e nevoie de ventilatoare. Populaţia se ocupa cu agricultura în luncile din 
apropierea intrării. Cînd pericolul a trecut, în jurul lor au apărut sate. 
Sunt locuri care nu ar trebui neglijate de nimeni care vizitează Turcia şi 
Cappadocia. 

Valea llhara este cumva în afara Cappadociei, deşi seamănă mult în 
caracter. Este o vale-canyon impresionantă, cu pereţi de pînă la 300 m 
înălţime, în care s-au refugiat călugări în perioada bizantină (pe atunci 
se numea Peristrema). Aşa că îşi are porţia ei de „mînăstiri" şi „biserici" 
săpate în stîncă, unele din ele pictate. Cele mai interesante sunt Yilanli, 
Sumbulu, Kokar, Egritaş... cu totul vreo 20, din care vreo 14 demne de a fi 
vizitate. Pentru cine vrea să le viziteze temeinic, e nevoie să îşi acorde o zi 
întreagă. Valea are 16 km, din care cea mai intereantă porţiune este între 
Belisirma şi llhara Koyu. Cazare se poate găsi la Belisirma, unde sunt şi 
restaurante. în caz că se doarme la Belisirma, sugerez să se viziteze într-o 
după-amiază partea nordică, inclusiv impresionanta „mînăstire" de la 
Yaprakhisar, iar a doua zi partea sudică, unde sunt majoritatea bisericilor. 
Mai dau un sfat - valabil pentru toate locurile vizitate în Cappadocia: 
aveţi permanent la voi o lanternă - şi mult film/memorie liberă pe cârd ! 

Yaprakhisar este un sătuleţ aşezat chiar la marginea Văii llhara -care 
în acest loc nu mai este atît de impresionantă ca în partea ei sud-vestică. 

Satul poate fi făcut bază în vizitarea zonei, deşi e de preferat Belisirma. 
Altfel, ar putea trece complet neobservat - dacă nu ar fi la poalele unei 
stînci uriaşe transformată în timp în „mînăstire" troglodită. Este un fel 
de „oraş" care nu coboară sub pămînt, ci urcă spre culme. Drumul pe 
trepte şi poteci abrupte este relativ anevoios, dar este cît se poate de 
interesant. Chiliile săpate în stîncă, sala de mese, bisrica (din păcate, 
frescele nu s-au păstrat), columbarele, toate formează un complex care 
nu ar trebui ratat. în special, panorama deschisă de pe „balcoanele" din 
faţa unor chilii şi prin „ferestrele" care permiteau să intre lumina zile 
este absolut incredibilă. 

Kayseri 

C umva aparţinînd Cappadociei, chiar la marginea estică, este acest 
oraş, fosta Caesarea, cu o populaţie de jumătate de milion. Este 
dominat de conul vulcanului (nestins de tot) Erciyes Dagi (Mt. Aergius, 
3916m), care poate fi văzut de oriunde lucind imaculat sub cerul 
albastru. Este unul din punctele de intrare în Cappadocia şi l-am preferat 
orăşelului sudic al zonei, Nigde. Deşi am ajuns în Kayseri pe la 10 seara şi 
a trebuit să mă mulţumesc cu primul hotel întîlnit în cale, unul din cele 
mai scumpe în care am dormit în Turcia (era totuşi considerat printre 
cele ieftine...) 

Dar a fost chiar în centru, aşa că, înainte de a pleca spre Goreme, 
am avut o dimineaţă (pînă a trebuit să predau camera) timp să îi vizitez 
mai toate locurile intersante. Acestea sunt: Ic Kale (Hisar) - Citadela (în 
interiorul căreia azi este Bazarul- continuat şi în jurul Citadelei mai ales 
spre vest şi sud), Medresele (Seminarele) Hunan, Sahibie şi mai ales cea 
numită Dublă (Cifte), construite pe timpul selgiucizilor. Cifte Medrese 
are cea mai veche sală de operaţie cu locuri pentru studenţi, din lume! 
Moscheile Kurşunlu Cami (otomană, cu acoperişul din plumb) şi mai ales 
Ulu Cami (cea Mare), începută pe la 1100 şi terminată de seljuks pe la 
1200, precum şi numeroase Turbesi (Morminte-sarcofag) ale sultanilor şi 
vizirilor seljuk, alături de Muzeul, în care se poate vedea şi artă creştină, 
nu trebuie nici ele ocolite. Părintele Bisericii Sf. Vasile cel Mare a fost 
episcop al Caesareii. 



VI. Talassa, talassa 



Staţiunile - cîteva din cele multe 

C înd am hotărît să las loc de cîteva zile de litoral în cele 31 de zile 
de vacanţă în Turcia, a fost destul de greu să mă decid unde le voi 
petrece. Am renunţat rapid la staţiunile de pe malul Mării Negre. Era 
începutul lui iunie şi Marea Neagră era încă rece. în plus, era departe, 
afară din traseu. 0 următoare opţiune era o staţiune-oraş la Mediterana. 
Litoralul mediteranean prezintă trei „cocoaşe" mărginite de golfuri. în 
partea de vest, fosta Carie, principalele staţiuni sunt Bodrum (fostul 
Halikarnasus) şi Marmaris. Ele sunt staţiuni vestite, bogate, preferate de 
cei ce merg să petreacă vacanţe pe iahturi, fără a avea plaje deosebit de 
atrăgătoare, şi cu viaţă de noapte cît se poate de cosmopolită. A doua 
zonă este în sudul munţilor Baba Dagi, cu principalele staţiuni Fethiye, 
Kalkan, Kaş, Myra - în fosta regiune antică Lygia. Dincolo de adîncul golf 
al Antalyiei,în sudul munţilorTaurus, Anamur şi Silifke. Desigur, mai erau 
localităţile din Golful Antalya: Phaselis, Antalya, Side, Alanya. O ultimă 
opţiune erau staţiunile de la Marea Egee. Pornind de sus, din Nord, ele 

erau Ayvalik, Aliaca, Foca, Ceşme, Kusadasi şi Altînkum (Dydima), plus 
cîteva locale, de mic interes (deocamdată). 

Am ales, cu mare greutate, trei din ele. Prima, aproape inevitabil (tot 
mi se termina acolo traseul de documentare) a fost Antalya. Ştiam că 
din ţară se fac curse-charter în această staţiune. Abia ajuns acolo am 
văzut că Antalya este un oraş mare, peste 1.5 milioane locuitori, şi că 
„staţiunile" sunt în afara oraşului, ori Phaselis spre apus, ori Side spre 
răsărit. Am făcut o dimineaţă plajă pe plaja de apus a oraşului, dar am 
petrecut două zile la Side şi alta pe mica plajă de lîngă Portul Roman. 
Dacă ar fi să aleg acum un sejur estival în Turcia, aş opta pentru Side. 

A doua destinaţie a fost Fethiye. Este centrul lumii Lykiene, cu 
nenumărate posibilităţi de trasee arheologice în jur, o plajă locală bună 
(amestec de nisip şi pietricele- nisipul fiind prioritar), un oraş interesant, 
o staţiune limitrofă de renume internaţional (ca de obicei, nu luaţi sacul 
la pomul lăudat...) Este un loc unde se poate petrece o săptămînă cît 
se poate de variat şi interesant. Păcatul mare este că e departe. Este 
un aeroport nu prea departe, dar primeşte numai curse locale (turceşti, 
adică) relativ scumpe şi doar în timpul sezonului de vară. 

A treia staţiune aleasă a fost una mai puţin cunoscută (abia acum au 
început europenii să audă de ea...), Dalyan. Am petrecut acolo şase zile 
şi nu regret nici o clipă decizia. Nu mă miră deloc că numeroşi europeni, 
mai ales olandezi, şi-au făcut din ea staţiunea preferată, venind cu toată 
familia an de an. Mulţi şi-au cumpărat proprietăţi în zonă. 

Dar mai înainte de ele, drumul pre Didima m-a dus la „Nisipurile de 
Aur" 

O altă plajă pe care am petrecut cîteva zile a fost Pamucak, lîngă 
Selcuk. Am prezentat-o cînd am vorbit de orăşel. 



Altînkum 



<faja Altînkum („Nisipurile de Aur") este la cca 4 km sud-est de Templul 
lui Apollo din Dydima. Este de bună calitate, cu multe restaurante şi 

hoteluri ieftine - ocupate mai ales de turci. Rezervările se fac se pare atît 
prin agenţii, cît şi prin sindicate, astfel că mai toate locurile sunt ocupate. 
Cei ce planifică să petreacă o vacanţă aici e bine să încerce rezervarea 
cu mult timp în avans - şi probabil şi atunci vor primi un loc în partea de 
nord a satului Didim, destinată turiştilor străini. Sau să sosească în afara 
sezonului. 

Fosta staţiune s-a dezvoltat imens în ultimele două decenii, ajungînd 
să înglobeze Didim (în ghiduri sunt folosite, alternativ, ambele nume). 
Asta mai ales pt ca s-au construit extrem de multe blocuri de locuinţe, 
„proprietăţi" (apartamente) oferite spre vînzare atît turcilor, cît şi 
străinilor dornici de o locuinţă ieftină de vacanţă, cît şi „expats"-ilor (care 
doresc să se relocheze în Turcia). Preţul unui apartament, deseori în 
blocuri-resort cu piscină şi alte dotări de 3-5 stele, este între 20-70 mii, 
în funţie de numărul de camere - adevărat chilipir pentru un britanic, 
de ex., care nu se poate atinge de un apartament modest fără circa 
100.000! în plus, costul vieţii în Turcia este cam o treime faţă de cel din 
Marea Britanie. Şi scapă definitiv de ploi, ceaţă, smog; în Altînkum, vara 
durează din aprilie pînă în noiembrie! Iar prezenţa mării face ca excesele 
de temperatură din timpul verii să fie mult mai rezonabile decît în Turcia 
continentală. 

Avînd în vedere că oraşul are trei plaje imense, se poate ajunge uşor 
în doar cîteva minute pe malul mării. S-a construit una din cele mai 
mari „marine" (debarcader de iahturi) din Turcia, cîteva super-storuri, 
sute de restaurante, cafenele şi baruri, pieţe şi bazaruri, iar reţeaua de 
autobuze (microbuze) este extrem de diversificată. Oraşul a sărit spre 
70.000 loc, de la doar cîteva mii. Rămîne, totuşi, o localitate liniştită, 
curată, „familială", mult asemănătoare celor două Eforii româneşti, spre 
deosebire de Bpdrum şi Marmaris, mult mai cosmopolitane (dezvoltate 
în sensul Mamaiei), extrem de zgomotoase şi aglomerate. Singurul 
dezavantaj al localităţii Altînkum este faptul că nu are un aeroport. Cel 
mai apropiat, cel de la Bodrum, este la vreo lOOkm. Se intenţionează să 
se facă o autostradă rapidă, dar va mai dura... 

Plajă la poalele ruinelor 



D eşi am petrecut numai două zile în Side şi, deşi am făcut-o pornind 
din Antalya, o prezint separat ca staţiune de sine stătătoare. Dacă, 
vreodată, va fi să doresc un sejur pe litoral în Turcia de 10-12 zile, voi 
alege cu certitudine Side. 

Side are tot ce îşi poate dori un vilegiaturist modern. Este, într- 
adevăr, departe. Singurul mijloc de transport rapid şi comod este avionul 
- pînă la Antalya. Este o destinaţie charter organizată în Romînia, la un 
preţ extrem de atrăgător. Este listată de obicei sub „Antalya-charters"; 
atenţie să alegeţi Side, şi nu Kemer/Phaselis! 

Se zice că Side a fost fondat de nişte colonişti eolieni pe la 600 ÎHr, dar 
cînd a ajuns Alexandru acolo ei uitaseră limba greacă... Side ar putea să 
însemne „rodie" într-o limbă anatoliană locală. Sub greci, localnicii s-au 
ocupat cu pescuitul, comerţul şi, mai ales pirateria, devenind şi un vestit 
tîrg de sclavi. Profitau de portul puternic întărit şi de cetatea construită 
pe un promontoriu înconjurat de mare din trei părţi. Romanii au stîrpit 
pirateria, aşa că oraşul a decăzut economic. Totuşi, Antonius şi Cleopatra 
au ales această cetate să se întîlnească şi petreacă luna de miere. 

Staţiunea este cît se poate de interesantă. După ce localnicii greci au 
fost deportaţi în 1923, locul lor a fost luat de turci sosiţi din Creta. Aceştia 
au transformat oraşul-port într-un bazar deschis şi l-au pus pe harta 
turistică a Turciei. Profită de cele trei plaje excelente, cu nisip fin - dar 
nu excesiv de fin -, lungite chiar la picioarele ruinelor. Multe monumente 
se păstrează în ruine impresionante, mai ales teatrul. Se pot vizita de 
asemenea Monumentul lui Vespasian cu Poarta-Arc de triumf şi strada 
cu coloane, Muzeul organizat în termele romane, clădirile creştine 
dinspe est (Casa Episcopală, Basilica şi un Baptisterium), Agora, un 
Nymphaeum (Fîntînă monumentală) - chiar la intrarea în perimetrul 
cetăţii antice. Toate pot văzute venind dinspre autogară spre oraş. 

Ieşind din zona fortificată, pătrundem pe străduţele-bazar ale 
staţiunii. Sute, mii de mici magazine, tarabe, pensiuni, restaurante... cu 
mii de turişti căutînd acel deal (în eng.) deosebit, de covoare, pielărie. 

bijuterii. Sau doar pierzînd timpul, spre seară. Dincolo, înspre capul 
peninsulei, deasupra portului, este fostul Templu al lui Apollo şi cel 
al Athenei. Nu se păstrează decît cîteva coloane şi arce, dar ele fac o 
imagine deosebită mai ales la apusul soarelui, cînd iau foc în soarele ce 
vine peste largul golf Antalya. 

De obicei, pensiunile sunt rezervate, e greu de găsit cazare în high 
seazon. Grupurile sunt totuşi cazate (de obice) la hotelurile construite la 
nord-vest de staţiune, la marginea plajei ce se întinde pe mai bine de 20 
km, sau la sud, spre Alanya, sau chiar mai departe, la terenurile de golf 
de la Belek. Mulţi turişti preferă însă să caute cazare în principalul oraş 
din zonă, Manavgat, aflat la vreo 5 km pe deal, la picioarele munţilor, 
peste 70 mii locuitori, de unde curse din sfert în sfert de oră te aduc în 
cîteva minute la autogară. De menţionat: Side este un oraş în totalitate 
pietonal! 

De la Side se pot organiza excursii în împrejurimi. Cel mai apropiat 
loc de interes este Cascada Manavgat (9km), nu foarte spectaculoasă, 
dar care oferă un loc răcoros, propice unui picnic după arşiţa plajei. în 
apropiere, la Belek (între Side şi Lara Kundu), este cel mai important 
teren de golf din Turcia. Alanya poate fi destinaţia unei excursii de 
jumătate de zi (50km sud), cu impunătoarea fortăreaţă bizantină (cu 
o frumoasă catedrală bizantină în interiorul fortificaţiilor.) în port se 
găseşte faimosul Turn Roşu, hexagonal, construit de selgiucizi. Are bune 
locuri de plajă şi baie, şi chiar la picioarele fortăreţei se găsesc grote (cea 
mai vestită e cea Albastră) cu stalactie, stalagmite şi jocuri de lumini - 
vizitabile cu bărci din port. 

O excursie mai interesantă, de o zi, este cea către Antalya, aflată la 
circa 80 km nord-vest de Side (cca 1 oră şi un sfert cu autobuzul). Se pot 
eventual înghesui chiar cîteva ore de plajă (deşi plaja vă va face să doriţi 
revenirea grabnică la Side). între Muzeu şi Kaleici, vă puteţi petrece 
cîteva ore interesante. De asemenea, de la Side se pot organiza excursii 
la Aspendos, Selge şi Perge - deseori băgate toate într-un tur de cîteva 
ore. Cu puţin noroc, puteţi avea prilejul unui spectacol la teatrul din 
Aspendos - sau chiar cel din Side. 



152 



1X1 ick Sava 



Fethiye, perla 

O raşul Fethiye este inima fostului regat Lycia. Capitala era la Xanthos, 
în munţi, la cca 65 km, iar în antichitate marele port lycian era 
Patara, dar în zilele noastre acele localităţi sunt doar o grămadă de ruine. 

Fethiye (fostul Thalmassos) a profitat de golful extrem de generos 
şi lipsit de ape curgătoare, astfel că aici nu a avut loc fenomenul care 
a ucis atîtea porturi antice: colmatarea. A fost un oraş-port lipsit de 
importanţă, profitînd de port şi de cîmpia litorală. în urmă cu două 
decenii a fost descoperit de turişti şi în aceste zile numără peste 65 mii 
locuitori. Se construieşte masiv - mai ales drumurile sunt cam ca cele 
din Bucureşti... Are o marina care le concurează pe cele din Marmaris 
şi Bodrum, de unde se organizează excursii cu caicul în golf, la cele „12 
insule" (de fapt, vreo 5-6). Are o plajă relativ bună, cu nisip nu foarte fin, 
care de acum mai bine de un deceniu a deveit destinaţia vilegiaturiştilor 
turci - drept care e mărginită de un şir banal de hoteluri şi restaurante. 
Caliş se găseşte la circa 5Km nord-est de centru. 

Oraşul este interesant de vizitat (şi de locuit în el, pentru o perioadă). 
Hotelurile sunt ieftine, pensiunile încă mai ieftine, mai ales cele din jurul 
centrului vechi al oraşului. Mormîntul tipic lycian al lui Amyntas, cu 
coloane doriene, e săpat în stîncă chiar deasupra Centrului. Alături este 
fortăreaţa construită de cruciaţi. La poalele ei este singura ruină antică: 
un mic teatru roman, bine păstrat, chiar alături de port. Prin parcuri 
şi grădini se pot vedea sarcofage tipic lyciene, cu creastă. Muzeul este 
interesant, fără a fi de prim rang. 

Tot în apropierea portului este bazarul., avînd şi o hală acoperită 
de fructe, legume, carne şi peşte. Aici am întîlnit un tip interesant de 
restaurant: la mijloceşte o „hală de peşte", tejghele de piatră puse în cerc 
pe care sunt expuse vieţuitoarele marine (nu doar peşti) abia scoase din 
apă, ţinute prospete (unele chiar vii) în zăpadă şi gheaţă. Consumatorul 
îşi alege „animalul" (sau porţiune din el), îl cîntăreşte, îl plăteşte şi îl duce 
la unul din restaurantele din jur. Aici, acesta este preparat (pe grătar, cel 
mai adesea, dar şi pe ţăpuşă, în tigaie, la cuptor...), i se adaugă legume. 

o salată, o bere, pîine. Restaurantul percepe 5TL - marele cost este la 
tejgheaua cu peşti. 

Fethiye este locul în care am mîncat cel mai ieftin în Turcia. Dacă 
te mulţumeşti cu o pide (un fel de pizza turcească, de obicei cu carne 
tocată, brînză, legume), te costă cam 3TL - dacă nu am spus-o pînă acum, 
o zic aici: o liră „nouă" (Yeni Turki Lira) e cam cît 2 Lei Noi (RON) -, uneori 
cu bere cu tot! O mîncare caldă la o lokanta (un fel de bufet express) 
costă cca 2-3TL, de obicei o tocană cu legume şi carne (aşa-zisul guvec 
- se pronunţă ghiuveci) sau mîncare de fasole excelentă. Au mult sos 
gustos în care se poate muia excelenta franzelă - care se dă gratis, în 
cantităţi nelimitate! Un turist deloc pretenţios se poate drescurca uşor 
cu 10TL pe zi pentru mîncare! 

Dar Fethiye este locul de plecare către alte locuri, (discutabil) mai 
interesante. Principala destinaţie este Oludeniz, la 15km, marea găselniţă 
publicitară a Turciei turistice. într-adevăr, plaja din jurul lagunei din acestă 
staţiune arată ca în vis! Albastrul adînc, uneori puţin siniliu, înconjurat 
de verdele de smarald al pădurii şi mărginit de salba de onix galben al 
plajei, pe care se suprapun uneori vreun deltaplan (sau parapantă) îi 
face pe vilegiaturiştii lumii să saliveze. Şi atunci umplu staţiunea. 

într-adevăr, Oludeniz (în turcă: marea calmă) are tot ce îşi poate 
dori un turist. O plajă atît spre mare, bătută de valuri, cît şi spre lagună, 
tocmai bună pentru copii, şezlonguri şi umbrele, un mic sătuc cu zeci 
de magazine, restaurante, bufete, pensiuni şi mici hoteluri cu piscină, 
un debarcader de unde caice cu pînze cu aspect medieval te pot lua în 
tururi prin golf (care durează cca 6 ore) şi mai ales o creastă a muntelui 
Babadag (cca 600m înălţime), chiar deasupra golfului, de unde te poţi 
arunca cu paraşuta sau deltaplanul... 

Dar diavolul este în detalii. Plaja este acoperită cu pietricele, deloc 
plăcute sub talpă. Zilele senine sunt mult mai rare, chiar decît în 
Fethiye - ceţurile stau pe Babadag pînă spre prînz... Intrarea în mare 
este dificilă şi neplăcută, la doar trei paşi fiind un reef ( brîu neîntrerupt 
de piatră) acoperit cu alge alunecoase. Se poate sări în apă de pe cele 
cîteva platforme plutitoare (instabile), dar ieşirea din mare este cu atît 
mai dificilă. Mai toţi vilegiaturiştii au genunchii juliţi... Să nu ne mirăm 
că majoritatea preferă plaja spre lagună, chiar dacă trebuie să meargă 
treizeci de metri pînă le ajunge apa la brîu. 




F* r i n Turcia, c u Biblia in m î n a 



155 



Restaurantele sunt cele mai scumpe din Turcia, chiar mai scumpe 
decît cele din Istanbul (nu am fost, totuşi, în Bodrum...), iar hotelurile 
sunt accesibile doar celor cu bani. După prima zi de plajă, nu m-au mai 
mirat deloc piscinele din curţile hotelurilor. Mulţi turişti preferă însă 
cazarea în micuţul resort Ovacik, pe deal deasupra staţiunii Oludeniz la 
vreo 3 km (pe traseul autobuzelor extrem de regulate, la cca 15 minute 
unul de altul). 

Alt loc demn de vizitat în apropierea oraşului Fethiye este Kayakoy 
(Kaya, numit de localnici). în antichitate a fost localitatea numită 
Karmilassos, dar pe urmă a fost locuită de greci, care i-au spus Levissi. 
Cînd grecii au fost expulzaţi (1923), satul de 2000 de case din piatră 
a rămas pustiu. Azi este poate cel mai vestit oraş-fantomă din Turcia. 
Se păstrează şi ruina unei biserici, dar în rest nu sunt multe lucuri 
interesante de văzut. Decît satul în sine, impresionant. Mulţi investitori 
ar fi vrut să-l dezvolte turistic, dar guvernul turc l-a declarat monument 
de patrimoniu. Se poate ajunge la el fie pe jos, direct din Fethyie (vreo 6 
km), fie prin Flisaronu, cîţiva kilometri din Ovacik. 

Am amintit de tururile pe caicuri organizate în golf. Ele pornesc de 
obicei din Oludeniz. Traseul este standard: Valea Fluturilor, Gemille Beach, 
Blue Cove şi insula Sf. Nicolas. Valea Fluturilor este un „cove", un golfuleţ 
adînc înconjurat de culmi muntoase stîncoase, pe care deseori vezi capre 
sălbatice (mai curînd, sălbăticite) păscînd. Plaja bună, dar micuţă, este 
mărginită de o mică poiană cu grădini şi camping (plus cîteva căsuţe din 
lemn acoperite cu stuf sau cocoţate în copaci), cu o cafenea cu plită unde 
un bucătar face de obicei pide, şaşlîk, dar şi alte mîncăruri convenite cu 
locatarii. Este un loc rupt de lume - după ce barcazele încetează să mai 
sosească... Caicul stă de obicei o oră. Timp suficient pentru un ceai şi 
puţină plajă, dar nu pentru a urca pe platforma superioară a văii, acolo 
unde spre sfîrşitul lui mai se pot vedea fluturii; mari cît o palmă, dungaţi 
(numiţi şi Jersey Tiger). Dar valea este un adevărat paradis, plină de flori 
mai tot timpul anului. Cui îi place campingul în sălbăticie, o şedere de 
cîteva zile în Valea Fluturilor poate însemna destinaţia de vis. 

Următoarea oprire este de-a curmezişul golfului, la Gemille - altă 
plajă, altă oprire de o oră. Blue Cove este exact asta: un mic cove de 
un albastru ireal, pe fundalul pietrii sure deschise la culoare. Deaupra 
falezei este pădurea... Iar pe fundul cove-ului, nu acolo unde apa este 

albastră şi extrem de adîncă, ci chiar la marginea bolovanilor care atrag 
scăldătorii, sunt pîlcuri de arici de mare! Nu puţini turişti pleacă de acolo 
cu ţepi dureroşi în mînă - care se şi pot infecta. Un remediu (aflat de la 
căpitanul barcazului): ţineţi mîna o oră scufundată în ulei de măsline. 
Acele vor ieşi singure, făsă să se infecteze. Insula San Nicolas este un 
loc de oprire mai ales pentru a prilejui ceva comerţ localnicilor. Există 
ruine, desigur -insula a fost o localitate destul de însemnată pînă în Evul 
Mediu, punct de oprire pentru corăbii. Acum sunt numai ruine, din vărf 
pînă aproape de apă. în funcţie de timpul rămas la dispoziţie, barcazul 
s-ar putea opri într-un alt loc, la alegerea căpitanului-timonier, de unde 
se poate face baie sărind de pe platformele amenajate pe barcaz, sau 
coborînd pe scările speciale scufundate în apă. 

Dar un alt motiv pentru care am ales Fethyie a fost cel că de aici 
se pot organiza excursii spre oraşele antice (azi, ruine) lyciene. Din 
anumite motive, agenţiile de turism nu sunt deocamdată interesate să 
le organizeze, se pot lua autobuze care te lasă relativ aproape de situri 
(de unde se merge cu vreo ocazie, dar de obicei pe jos...), sau se poate 
inchiria o maşină timp de o zi (pot fi acoperite cele mai importante - 
cea mai depărtată este ruina de la Patara). Ele sunt următoarele: Tlos 
(o aşezare pe culmea unui promontoriu, greu de ajuns la ea dar cu 
panorame excelente; o acropolă, morminte săpate în stîncă, sarcofage... 
şi un teatru romani); Saklikent (nu este ruină lyciană - ci monument 
natural: un canyon, uneori nu mai lat de doi metri, cu pereţi verticali 
de sute de metri, cu un pîrîu rece ca gheaţa pe fund, lung de vreo 25 
km. Se pot vizita primii doi kilometri pe podeţ, mai departe cu... papuci 
de cauciuc. Cîteva restaurante oferă păstrăvi scoşi direct din pîrîu, de 
pe platformele teraseiocupate de consumatori, pe sub care apele curg 
învolburate); Pinara (morminte săpate sub formă de „columbar", printre 
cele mai interesante), Sydima, Latoon (locul în care, se zice, s-ar fi retras 
Leto, mama gemenilor Apollo şi Artemis; templu, nymphaeum, teatru); 
Xanthos, fosta capitală a regatului lycian (teatru, sarcofage, mominte). 
La 7km spre est se ajunge la Patara, principalul port lycian din vechime, 
loc în care şi Sf. Pavel a făcut un scurt popas (să schimbe corabia). Era 
principalul port de grîne, de multe ori corăbiile le aduceau din Egipt 
pînă aici, unde aşteptau în mari siluzori să fie preluate de corăbii care le 
transportau în Grecia şi Italia. Are una din cele mai generoase plaje cu 

nisip fin (lungă de vreo 12 km!), un teatru pe jumătate îngropat în nisip şi 
ruine ale silozurilor - dar puţine amenajări, plaja deschisă, arsă de soare 
(de evitat în plină vară!) şi distanţă mare de parcurs pe jos de la şosea, 
sau chiar din micul sat (lipsit de asemenea de locuri de cazare) - cîţiva 
kilometri pe jos. 



Dalyan, raiul broscuţelor 



D alyan a fost o decizie de ultimul moment şi nu am regretat nici 
o clipă! E locul perfect de a pretrece un sejur. în multe privinţe, 
aminteşte de Costineşti - deşi nu are nici epavă, nici plajă de nudişti, 
în general, în Turcia este interzis atît nudismul, cît şi „topless"... Chiar 
numai turistele vestice au bikini, iar turcoaicele, de multe ori, se scaldă 
în şalvari şi cu basmaua pe cap! Cel ce vrea totuşi să facă nudism la 
Dalyan probabil o poate face (pe propriul risc): plaja are mai bine de 8 
km lungime! Un grup de nudişti, cu o persoană ţinînd de „şase", probabil 
nu are de ce se teme... 

Orăşelul (nu mai mult de 6 mii locuitori) este de fapt un sat mai mare. 
Are o stradă principală, o piaţă centrală (unde este şi moscheia - dar, 
în locul veşnicului Ataturk, aici este o statuie cu două broaşte ţestoase 
careta cuplîndu-se - simbolul oraşului) - şi o promenadă pe marginea 
rîului. Pentru că cel mai interesant element al oraşului este rîul-canal 
Dalyan Cayi (se pronunţă... ceai), care este locul de scurgere al lacului 
Koycegiz Golu (ghiol), aflat în amonte de Dalyan la vreo 30 min (probabil 
vreo 15km). Rîul „meandrează" la poalele stîncoase ale munţilor, făcînd 
un mare loop chiar în zona Centrului. E mărginit de pîlcuri de stuf în 
care, ici şi colo, se ascund terase sau pensiuni. La cele de pe malul opus 
(vestic) se poate ajunge doar cu barca (proprietarii oferă serviciu gratuit 
clienţior). 

Mai totul se găseşte pe strada principală, pe cea paralelă şi pe 
străduţele care le unesc sau care duc direct la malul rîului. Sunt multe 
restaurante şi cafenele, majoritatea cu terasă. Mîncarea s-a scumpit. 

rar găseşti ceva sub 10TL, dar în general porţiile sunt mari şi săţioase. 
Un restaurant în Piaţa Centrală oferă peşte proaspăt (ţinut în gheaţă), 
în rest mai toate au kebab de tot felul, pide sau chiar pizza. Unul sau 
două servesc „mîncare turcească", inclusiv din Cappadocia (tocană în 
ulcior). în foarte puţine locuri se serveşte vin - şi acolo preţurile sunt cu 
cîteva lire mai mari. în schimb, toate servesc bere rece (la sticlă doar). 
Tot pe aceste străzi se găsesc pensiuni, magazine de covoare, bijuterii şi 
suveniruri, o cafenea „europeană" (patroana, Grete, este o nemţoaică) 
care serveşte cafea destul de scumpă şi prăjiturele, cîteva magazine de 
fructe şi legume proaspete. 

Desigur, vi legiaturişti i vin aici pentru plajă. Plaja nu este chiaraproape 
-ia cca. jumătate de oră ca să ajungi acolo. Plaja Izusu (se mai numeşte şi 
Careta) are de fapt două puncte unde se face plajă, la cele două capete. 
La primul, spre sud-est, se ajunge cu un minibuz care circulă cam din oră 
în oră între 9 şi 6 pm, trecînd printr-un sat şi peste munte, cam în 30 min. 
Al doilea, la locul de vărsare al rîului în mare, este accesat cu ajutorul 
bărcilor-taxi (în turcă: dolmuş) care coboară pe rîu - cam tot 30 min. 
Este interesant de străbătut pentru că, după ce iese din zona oraşului, 
trece prin „delta" de la vărsarea rîului în mare. Pe drum se pot vedea 
din apropiere mormintele „lyciene" şi se trece pe lîngă pintenul în dosul 
căruia sunt ruinele cetăţii cariene Kaunos. Deseori se pot vedea păsări 
de baltă şi chiar broaşte ţestoase. 

Am amintit de Careta. Numele ei ştiinţific este Careta careta, dar 
i se spune „broască ţestoasă cu cap de buştean". Plaja Izusu este una 
din singurele două plaje unde se reproduc. în mai vin şi depun ouăle în 
nisipul plajei, din care puii ies spre sfîrşitul verii şi intră în mare. Din acest 
motiv, plaja a fost declarată rezervaţie naturală şi singurul hotel care 
fusese construit acolo a fost dărîmat (şi mutat): puii mergeau spre hotel 
în loc de mare, atraşi de lumini, şi mulţi mureau epuizaţi sau mîncaţi 
de pescăruşi. Acum e interzisă prezenţa pe plajă în timpul nopţii. De 
asemenea, este rezervată o porţiune de plajă (cam între 5 şi 10 m de la 
marginea apei, marcată cu sfoară, zonă în care nu e voie să se stea sau să 
se înfigă beţe, umbrele etc. E OK. să păşeşti peste cuiburile care sunt sub 
nisip, îngropate la cca 20-30 cm. Dimineaţa se pot vedea pe nisip urmele 
lăsate de ţestoase în timpul nopţii, precum şi locul unde au săpat (şi apoi 
acoperit) vreun cuib. 

în fiecare loc de plajă este cîte un „complex" - de fapt, o cafenea cu 
mese din bîrne şi bănci, acoperite cu „ciuperci" din stuf. Alături este o 
mică încăpere în care o bătrînă face pe loc un lachmacun (se pronunţă 
lahmagiun), un fel de scovergă pe care se pune, la alegere, carne tocată 
(prăjită), brînză, gemuri... Un fel de „clătită" ca o scoarţă. Bufetul este 
stil „fast-food", cu hamburgheri, felii de pizza, cafea, ceai, apă şi bere 
rece, sucuri şi ciocolată. Totul este oferit de cooperativa locală (tot ea 
asigură bărcile pe rîu). Deci, se poate „cooperativă", chiar profitabilă, 
în economia de piaţă. Iar economia turcească este cea mai de piaţă! 
Bazarul e sufletul ei. 

Apa e bună, nu foarte adîncă (dar nici prea mică), limpede - deşi 
nisipul este cam fin, probabil ca cel de la Mamaia. Asta nu e bine, deseori 
bate o briză destul de puternică din larg. Ea crează valuri care face înotul 
interesant, în schimb e aproape necesar să ocupi unul din şezlonguri 
(destul de scumpe - 5-6TLI), cu o pălărie de stuf deasupra. Cearşaful 
întins pe nisip (nimeni nu te împiedică să-l pui), se umple repede cu 
nisip... 

Pe lîngă plajă şi plimbarea de seară pe promenadă, Dalyan oferă 
cîteva distracţii rar întîlnite în alte părţi. Peste rîu se găsesc mormintele 
lyciene, săpate în stîncă. Kaunos a fost o cetate kariană situată chiar la 
graniţa dintre Karia şi Lycia. A fost înfiinţată pe la 900 î.Hr. şi pe la 400 a 
fost o cetate foarte importantă. Prezintă influenţe ale ambelor culturi, 
totuşi Lycia era mai aproape decît capitala regatului Karia, care se afla 
la Halykarnasus (actualul Bodrum). Deci, mormintele sunt cît se poate 
de interesante şi numeroase. Se pot vedea de pe malul rîului sau din 
barcă, şi multe pensiuni şi hoteluri au camere cu vedere directă spre 
faţa muntelui unde au fost săpate. în pensiunea în care am locuit aveam 
o astfel de privelişte, atît de la geam, cît şi de pe terasa unde se servea 
micul dejun. Am făcut multe poze, dar pe urmă le-am şters, înlocuindu-le 
cu poze luate din apropiere. Ruinele Kaunosului se pot vizita tranversînd 
rîul cu barca (e mai ieftin să rezervi unul din tururile organizate de coop). 
Este un teatru foarte bine păstrat, o acropolă şi alte cîteva ruine mai 
puţin interesante (o basilică, băi, ziduri, morminte...). Un tur ia circa 2 
ore. 

Locuitorii profitau de pescuitul bogat de pe rîu, cu ajutorul unor 
coşuri şi ţarcuri instalate direct în apă (numite, în turcă, dalyanlor - de 

unde şi numele rîului şi satului). Industria continuă şi azi. în schimb, 
„delta" şi mlaştina îi făcea pe locuitorii din Kaunos să sufere de malarie 
- probabil motivul pentru care au părăsit pînă la urmă cetatea şi s-au 
mutat în cîmpia de pe malul drept al rîului. în antichitate se folosea 
expresia „a avea ochii galbeni ca unul din Kaunos". 

Lacul Koycegiz, altă destinaţie a turiştilor, este un frumos lac albastru 
înconjurat de munţi, relativ mare. Ici şi colo se pot vedea pîlcuri de stuf, iar 
păsările de baltă sunt foarte numeroase - semn că lacul e plin de peşte, 
în partea nordică a lui este localitatea Koycegiz, un orăşel de circa 10 mii 
locuitori, agro-industrial, în care pescuitul este principala activitate. A 
început să fie căutat de turişti (mai ales turci), care se bucură de liniştea 
şi serenitatea lacului, pescuind, navigînd - şi frecventînd băile de nămol 
din zonă. O dată pe săptămînă se ţine un tîrg la care participă mai toate 
satele din zonă - astfel că marţi se organizează excursii cu barca din 
Dalyan la Koycegiz. 

Sunt două „staţiuni" - băi de nămol. Una este chiarîn aval de Dalyan, 
neorganizată (bazine din lemn), dar foarte bune, şi Sultaniye Kaplicalan 
(„Băile termale ale Sultanului"), aflată la circa 30 km de Koycegiz (circa 
45 min de Dalyan). Apa este sulfuroasă şi folositoare, ca şi nămolul, în 
foarte multe afecţiuni (mai ales periferice şi diabet); izvoarele termale 
au temperatura destul de ridicată, peste 40C. Sunt de fapt două bazine, 
unul puţin adînc pe fundul căruia se acumulează nămolul (cînd se usucă, 
este aproape alb) şi unul cu două izvoare fierbinţi; „clătirea" se face la 
duşuri sau direct în lac - a cărui apă era neaşteptat de caldă! 

Principalul inconvenient al Dalyanului este depărtarea mare de 
mijloacele de acces din Europa. Se află la cca 5 ore de aeroportul din 
Izmir, cam tot atît faţă de cel din Antalya, iar cel din apropiere (Dalaman) 
este mic şi deschis numai vara. (Notă: de atunci, aeroportul Dalaman 
s-a măşti, devenind unul internaţional. Are totuşi relativ puţine curse 
zilnice.) Aeroportul se găseşte la cca 30 min. de Dalyan. Multe hoteluri 
oferă transfer (contra cost) turiştilor care rezervă camere. 

în general, autobuzele trec pe şosea şi te lasă în cel mai apropiat 
oraş, Ortaca (circa 15 mii loc), la vreo 15 km - 15 min cu dolmuşul („maxi- 
taxi"). Partea bună este că aceste microbuze circulă extrem de des, 
probabil tot la 20 min. 



VII. Istanbul, inima 



O rice vizitator al Turciei va trece inevitabil prin Istanbul. Chiar dacă 
intenţia lui este să meargă în Anatolia. Desigur, depinde de el să 
viziteze şi oraşul - dar pentru asta sunt necesare măcar patru zile pline! 
Cinci ar fi mai bione, şase ar fi perfect. 

Majoritatea românilor nu se încurcă vizitînd moschei. Pentru ei, e 
suficient Bazarul. Sosesc cu autobuzul în La leii, pe Buyuk Raşid Paşa 
Cadesi (ciadesi = stradă), unde e sediul companiei de autobuze care 
asigură transportul dinspre şi înspre Europa de Est (România, Moldova, 
Ucraina), se cazează la unul din micile şi ieftinele hoteluri de alături şi pe 
urmă pornesc spre Bazar, pe Strada Ienicerilor (Yeniceriler Cadesi). Nu 
ştiu dacă apucă să vadă pe drum frumoasă geamie „barocă" La leii, sau 
ruinele Forumului lui Teodosie, sau chiar să viziteze Piaţa Beyazid... E 
posibil ca unii să coboare, prima dată cînd sosesc în oraş, pînă la Sf. Sofia 
(nu sună bine să spună că nu au vizitat-o...) 

Istanbulul este o metropolă. Are peste opt milioane locuitori doar în 
zona centrală (peste 15 milioane cu zonele limitrofe), majoritatea trăind 
în cartierele noi, cu blocuri. Ei da, bine ar fi dacă şi cartierele româneşti 
de cutii de chibrituri ar arăta atîta inventivitate! Şi e păcat, că arhitecţii 
români nu sunt deloc lipsiţi de har... Circulaţia este, ca şi în Bucureşti, 

o problemă, mai ales în părţile vechi ale oraşului, cu străduţe înguste 
gîtuite de dughene... Se circulă, ca şi la Bucureşti, haotic, mai nimeni nu 
respectă legea... Iar locurile de parcare sunt, probabil, chiar mai rare ca 
la Bucureşti. în schimb, au o reţea foarte bună de autobuze, dolmuş-uri 
(„maxi-taxi") şi taxiuri, iar Metroul (care circulă mare parte la suprafaţă) 
leagă aeroportul de zone importante ale oraşului. Sunt, de asemenea, 
patru linii de tramvai, una spre Centrul Vechi, cealaltă spre Taksim, 
peste Cornul de Aur. Şi o mulţime de turci folosesc scuterul, motoreta şi 
motocicleta (mai puţin bicicleta). 

De pe timpul lui Constantin cel Mare, Istanbulul a fost capitală - pînă 
cînd Ataturka mutat capitala la Ankara. Maiîntîia Imperiului Roman, apoi 
al Imperiului Roman de Răsărit, apoi a Bizanţului, apoi a Regatului Latin 
şi iarăşi a Imperiului Bizantin, acum redus la „Rumelia", şi, după Cucerire 
(turcii nu spun niciodată „Căderea Constantinopolului", ci „Cucerirea" 
lui), în 1453, a Imperiului Otoman. Dar, pe cînd împăratul punea bazele 
Noii Rome, Bizantium avea deja o istorie de peste o mie de ani! 

Nu se păstrează multe mărturii ale acestei existenţe bi-milenare, atît 
datorită faptului că oraşul este situat în zonă seismică, cît mai ales a nevoii 
de a face loc dezvoltării. Oraşul s-a căţărat pe sine însuşi de nenumărate 
ori. Dar ceva tot a mai rămas - şi azi face bucuria vizitatorilor. Istanbulul 
este o destinaţie de prim ordin a turiştilor din întreaga lume şi doar 
străbătînd străzile oraşului îţi dai cel mai bine seama de acest adevăr. 

în general, Istanbulul turistic este împărţit în patru zone: Cartierul 
Vechi (la sud de Corn), Beyoglu (numită de noi Galata), Zona Bazarului 
(Fatih) şi Zona îndepărtată. Turiştii care se mulţumesc cu condiţii mai 
modeste de cazare, aşa-zişii „rucsăcari", se duc aţă în Cartierul Vechi, unde 
găsesc multe cămine, pensiuni, hoteluri ieftine — şi unde sunt principalele 
obiective de vizitat din Istanbul. Accesul este facil şi relativ rapid: din 
Aeroport se ia metroul pînă la capătul tramvaiului (staţia Zeytinburnu, 
a cincea de la aeroport). Tramvaiul duce direct în Sultanahmet, centrul 
vechi al oraşului şi mai departe, în Eminonu, pe malul Cornului de Aur. 
Din Sultanahmet, alt metrou duce sus la piaţa Taksim, iar din Eminonu 
se poate lua vaporaşul spre coasta de Est a strîmtorii (Kadykoy) 

Metroul îşi are capătul la Koca Mustafa (pe unde trece şi tramvaiul 
şi e o staţie importantă de autobuze în toate direcţiile), dar după un 
ocol imposibil de vreo 40-50 min. Altă alternativă este să luaţi shuttle 

Havaş care vă duce, cu o oprire la Aksaray, direct la Taksim. Galata, mai 
ales zona pieţii Taksim, este zona turiştilor europeni şi americani, sosind 
cu tururi organizate. Acolo sunt mai toate hotelurile de lux, în frunte 
cu Marriot şi faimosul Pera Palas Hotel. Imposibil de scumpe, departe 
de zonele de interes - dar da, multe cu o panoramă de vis, deservite 
de restaurante de lux cu mîncăruri internaţionale (unde se cere cod al 
îmbrăcăminţiil), cu multe baruri şi discoteci... Dar puţin altceva. Totuşi, 
eu îmi încep călătoria de aici, tocmai pentru că sunt mai puţine locuri de 
interes. 



Beyoglu (Galata) 

E ste cartierul din nord-est de Cornul de Aur, legat de zona veche a 
oraşului prin două poduri, după ce ani de zile a fost legat doar de un 
pod de pontoane. Ceea ce noi numim de obicei Galata este o peninsulă 
stîncoasă mărginită de Corn spre Sud şi Vest, iar spre est, de Bosfor. Are 
puţine locuri interesante de vizitat, iar cele mai importante (Palatele, 
mai ales Dolmabahce) sunt accesibile din Bosfor, în cursul unei plimbări 
cu vaporaşul. Aici sunt stadioanele celor mai importante cluburi de 
fortbal tuceşti: Beşiktaş şi Galatasaray. Am constatat că Hagi şi Lucescu 
sunt foarte cunoscuţi şi iubiţi de turcii din Istanbul. 

Galata poate face obiectul unei plăcute plimbări de după-amiază. 
Cu ajutorul unui autobuz (sau cu tramvaiul) urcaţi în Piaţa Taksim şi de 
acolo coborîţi, vizitînd cartierul, pînă la Podul Galatei, care leagă Karakoy 
de Eminonu. Piaţa este mare şi modernă, cu multe construcţii în stil 
european (hoteluri, ambasade, oficii, agenţii de turism... Are şi un MacD). 
Din ea, spre Vest, porneşte vestita stradă Istiklal, un fel de Parizka (din 
Praga) a Istanbulului, zona în care sunt concentrate principalele buticuri 
ale marilor firme de high-couture, genţi, încălţăminte, cosmetice, 
bijuterii, ceasudri elveţiene, firme de turism şi aeronautice din întreaga 
lume, printre zeci de cafenele, restaurante, baruri, discoteci... Un 
tramvai stil „helveţian" (cu lanţuri) coboară cam jumătate de deal pînă 

în Piaţa Tunelului. De aici, o linie subterană de metrou vă duce în cîteva 
minute în apropierea podului. în apropierea Pieţii Tunelului sunt de fapt 
lucrurile de interes: Pera Palas şi Mevlevi Lodge, o mînăstire cu grădină 
care e sediul dervişilor rotitori din Istanbul. E şi muzeu, dar interesante 
sunt spectacolele date de ei (informaţi-vă cînd). Altfel puteţi vedea 
căte un „rotitor" învîrtindu-se pe vreun mic podium de lemn în diferite 
restaurante din zona veche... 

Din Piaţă se poate rătăci pe străduţe spre răsărit, printre consulate 
de tot felul, ajungînd în cel mai vechi (şi autentic) cartier din Galata, 
Cukurcuma (se citeşte: Ciukurgiuma), cu florărese la tot pasul, case 
şi palate de epocă, catedrale, sinagogi şi moskei. Se poate continua, 
coborînd dealul pe malul Bosforului, la Muzeul de Artă Modernă (care 
are în diplay lucrări de însemnaţi pictori europeni - achiziţionate de 
turci bogaţi). Din Piaţa Tunelului este însă o adevărată aventură să cobori 
dealul direct către pod, pe străduţe înguste, în pantă, cu scări, cu sute 
de magazine de „antiques", instrumente muzicale, discuri, partituri... Se 
trece pe lîngă faimosul Turn al Galatei, construit de genovezi pe la 1200. 
Cartierul a fost dat de bizantini genovezilor. Drept „represalii", duşmanii 
acestora, veneţienii, au adus pe capul bizantinilor cruciaţii celei de-a 
IV-a Cruciade, care au şi ocupat Constantinopolul în 1204 (pentru vreo 
70 de ani). Europenii din Galata, inclusiv veneţienii, s-au împotrivit 
însă otomanilor, trebuind să fie cuceriţi. Pe la nord de Galata otomanii 
au aplicat faimoasa stratagemă care a contribuit la cucerirea cetăţii: 
vasele de război au fost duse pe bîrne de lemn pînă în Cornul de Aur, 
închis cu lanţuri spre Bosfor, cucerind astfel portul şi flota bizantină şi 
blocînd definitiv Constantinopolul. Pe timpul otomanilor, cartierul a fost 
dat europenilor, astfel că e locuit şi azi de mulţi italieni, evrei, armeni, 
francezi, olandezi, germani... 

Priveliştea de pe Turnul Galatei, ba chiar şi de pe Pod, este fantastică, 
mai ales la apus. Linia de moschei şi minarete de pe malul sud-vestic, 
în spatele cărora apune soarele, e de-a dreptul de legendă (şi apare în 
multe afişe turistice). Seara se poate continua pe o terasă, cu acelaşi 
decor. Sau cu o excursie cu vaporaşul pe Cornul de Aur, sau pe Bosfor. 
Călătoria pe Bosfor ar trebui totuşi să fie mai devreme, astfel fiind 
posibilă vizitarea Palatului Dolmabahce, ca şi interesante panorame ale 
malurilor Bosforului (cu cele două turnuri, Rumeli şi Anadolu Kavagi), 

satele pescăreşti, micile resorturi şi palate construite de sultani în sec 
XIX) 

în sfîrşit, traversarea podului (cu pasul) este interesantă în sine. 
Cei 2km de balustradă sunt aliniaţi de pescari „amatori" care prind 
plevuşcă (cînd prind ceva), şi se pot observa vaporaşe, ferries şi chiar 
vase maritime trecînd pe sub pod, sau la gura Cornului, pe Bosfor. în 
tot acest timp, drept în faţă, avem panorama vechiului Istanbul, iar în 
spate măreţul turn al Galatei. Peştii pescuiţi îşi găsesc grabnic sfîrşit pe 
plitele nenumăratelor restaurante construite sub pod (în partea dinspre 
Eminonu). Ele înlocuiesc una din atracţiile anilor trecuţi: sandvişurile cu 
peşte prăjit direct în barcă, vîndute de pescari. Concurenţa mare face ca 
un sandviş să fie relativ ieftin (am avut unul cu o bere „mare" (500ml) 
la doar 6TL), dar peştii au oase! La tarabele de pe mal, din faţa staţiilor 
de ferry, se pot cumpăra sandvişuri cu peşte cu doar 2TL... Dar, iarăşi, o 
oră pe o terasă chiar deasupra apelor Cornului, cu soarele apunînd în 
spatele Fanarului, face să nu regreţi diferenţa de bani! 



Eminonu - la piciorul podului 

A cesta este cartierul de la picioarele colinei pe care e construit Cartierul 
Vechi al Istanbulului, chiar la marginea Cornului de Aur, peste apă de 
Galata. Are cîteva obiective extrem de interesante, nu ar trebui ocolit, 
fie venind dinspre Galata, fie coborînd dinspre Bazar şi Suleymaniye, fie 
venind dinspre Parcul Gulhane şi Capul Palatului (Seraglio Point). 

Cel mai evident obiectiv este Yeni Cami (Moschea Nouă). începută 
pe timpul lui Mihai Viteazul (de mama sultanului Mehmet III), a fost 
terminată pe la 1660 de mama sultanului Mehmet IV. în acelaşi plan 
arhitectonic ca şi Moschea Albastră şi Suleymaniye, dovedeşte că 
producţia de faianţă nu mai e ce-a fost, dar este totuşi impresionantă. în 
spatele ei se găseşte Bazarul Egiptean (Mir Bazar, „de Mirodenii"), unde 
de fapt se vînd şi dulciuri, rahat (lokum), alune de tot felul, fructe uscate, 
chiar brînzeturi... Exista şi o Piaţă de Flori şi inevitabilele terase - dar e 

un loc cu mult farmec prin jocul de culori a grămezilor de mirodenii. Mai 
spre nord de bazar se găseşte una din cele mai frumoase moschei, cea 
a lui Rustem Paşa, unul din vizirii lui Suleyman Magnificul şi ginere al 
sultanului. Moscheea a fost construită după planurile marelui arhitect 
Sinan Paşa şi are cel mai frumos mozaic de Iznik. E uşor să o rataţi, se 
găseşte pe o străduţă pornind din bazar, în dosul unei porţi de piatră 
modestă. Se urcă la etaj pînă la o terasă - şi acolo este intrarea în 
moschee. Nu se vede nimic din stradă! 

De aici, o stradă în pantă spre sud duce direct la Bazarul Acoperit. 
Dacă o luaţi pe străduţe spre sud-vest, ajungeţi la marea moschee 
Suleymaniye. în sus, pe malul Cornului, se ajunge în Fanar (Fener). 



Bazarul prin excelenţă 

T urcii îl numesc Kapali Carşi (Piaţa Acoperită), şi chiar aşa e - cel puţin 
parţial. Un cartier de străduţe în care se ţinea bazarul a fost acoperit 
la un moment dat, rezultînd probabil cel mai mare bazar acoperit din 
lume. în unele privinţe, nu e mult diferit de mall-urile de azi, doar că 
străzile se întretaie la întîmplare (ai nevoie de o hartă să te descurci), iar 
unele străduţe sunt cu adevărat înguste. Aici sunt nu numai magazine, ci 
şi bufete, restaurante, piaţete cu fîntîni, hoteluri-han, grădini, moschei... 
în plus, atitudinea vînzătorilor este cu totul diferită: îţi trebuie multă 
tărie de spirit să îi refuzi. Nu numai că sunt insistenţi, dar se susţin unul 
pe altul, de ajungi să-ţi zici cu lehamite, „what the heck?", acceptînd una 
din invitaţii. 

Dau aici nişte sfaturi, le-am primit la rîndul meu. Nu vă simţiţi obligaţi 
să cumpăraţi ceva, oricît timp a pierdut negustorul cu dumneavoastră. 
Şi oricîte ceaiuri v-a oferit. Nu intraţi, dacă se poate, în tîrguială cu el, 
e lipsă de bune maniere s-o sistaţi, dar faceţi cea mai proastă ofertă 
posibilă (pentru negustor) şi ţineţi-vă de ea, pînă cînd el însuşi renunţă. 
Altfel, arătîndu-vă nehotărît, puteţi afla multe lucruri interesante de la 
ei. Cum se fac covoarele, cum să recunoaşteţi unul „autentic" (desigur. 

toate covoarele lui sunt autenticei), cum să recunoaşteţi un covor de 
patrimoniu (care vă poate fi confiscat la vamă...), cum se fac kilimurile, 
cum se prelucrează pielea sau se bat vasele din metal... Unele sunt cu 
adevărat deal- uri bune, ca de exemplu la bijuterii, dar oricît de bune, 
fiţi convinşi că în afara Bazarului (unde afluenţa de turişti şi chiriile sunt 
mari) veţi găsi ceva similar la sfert de preţ! Ar trebui să aveţi exact acest 
lucru în minte: vizita în Bazar să fie de informare şi de plăcere: beţi un 
ceai la una din cafenele din piaţă, discutaţi cu oamenii, vedeţi ce preţuri 
sunt pentru obiecte pe care intenţionaţi să le cumpăraţi - şi abia dacă 
nu aţi găsit în alt loc acel anumit lucru pe care intenţionaţi să îl aduceţi 
din Turcia, vă întoarceţi în Bazar. Românii ştiu, ei cumpără mai ales de pe 
străzile unde tîrguiesc locuitorii Istanbulului, nu în Bazar! 

Bazarul de fapt se revarsă pe străzile încojurătoare atît spre 
Suleymaniye, cît şi spre Eminonu, cît şi pînă în bulevardul de pe coama 
colinei (Ienicerilor) şi chiar dincolo de el. în Cartier sunt însă multe alte 
lucruri de vizitat. La ieşirea spre vest a Bazarului este micul gang al 
Bazarului de Cărţi. Nu veţi găsi mare lucru (sunt totuşi şi cărţi second- 
hand în limba engleză, în caz că aţi citit-o pe cea ce o luaseră-ţi pe drum), 
majoritatea sunt în turceşte, unele chiar vechi, în caligrafie arabă, sunt 
şi multe gravuri... Dar multe sunt contrafăcute, deşi prezentate drept 
autentice! 

Trecînd spre vest pe bulevard, ajungeţi la Moschea Beyazid. Acesta 
nu este cel numit lldirim (Fulgerul), ci Beyazid II, cel ce a luat de la Ştefan 
cetăţile la Mare. Moschea este tipic otomană - fără a avea strălucirea 
geamiilor construite de Sinan Paşa. în partea de vest a moscheii este 
Piaţa Beyazid (considerată centrul Istanbulului) şi Poarta Universităţii. 
De fapt, poarta este un arc de triumf ducînd în Parcul Beyazid (şi din 
el şi la Universitate). Universitatea din Istanbul, numită şi Laleli, are de 
fapt alte patru porţi - ştiu asta pentru că am ratat o întîlnire pentru că 
termenul de „Poarta Universităţii" a fost prea vag... Contiuînd în jos 
pe Yeniceriler ajungeţi la Moschea Laleli, în stil „baroc" otoman, cu 
ornamentaţii bogate atît la exterior, cît şi în interior. 

în spatele Universităţii, direct spre nord, este cea mai mare moschee 
din Istanbul, construită de Sinan Paşa pentru Solyman Magnificul, 
Suleymaniye Cami. Turcii îi spun lui Suleyman „Legiuitorul" - a fost 
sultanul pe timpul căruia Imperiul Otoman a ajuns la zenitul puterii 

sale. El a cucerit Ungaria, dar a fost oprit în faţa Vienei. Atunci s-a întors 
spre Răsărit şi a continuat cuceririle tatălui său, Selim I „cel Crunt". Pe 
timpul lui s-a cucerit Arabia (inclusiv Mecca), astfel că el s-a numit nu 
numai Sultan, ci şi Calif. Numai din timpul lui ostile otomane au luptat 
sub „steagul verde al Profetului". Orice pomenire a „steagului" în luptele 
lui Mircea, Vlad sau Ştefan sunt anacronisme! Totuşi, moscheea lui are 
doar patru minarete, semn că aparţine unui sultan (cea a lui Selim, din 
Konya, are cinci, iar Moschea Albastră are şase). Rolul lui în Moldova a 
fost mare: el a cucerit Suceava şi l-a destituit pe Petru Rareş. Pe hărţile 
otomane. Sultanatul este indicat ca ocupînd Ţările Romîne - chiar dacă 
nu le-a trasnformat în paşalîcuri... 

Pe drumul dintre La leii şi Suleymaniye este o moschee nu foarte 
impunătoare - Kalenderhane Cami. Acesta a fost o biserică bizantină 
închinată Maicii Domnului (Theotokos Kyriotissa), transformată în 
moschee imediat după Cucerire. Are cîteva panouri de marmură şi urme 
de frescă. 0 altă moschee interesantă, chiar la intrarea în Bazar - dar pe 
partea de Răsărit -, este Nuruosmaniye Cami (Lumina lui Osman) în stil 
Baroc Otoman. Spre sud de ea, la bulevard (care, de la Bazar spre est 
poartă numele de Divan Yolu (Calea Sfatului) este Cemberlitaş (Coloana 
Arsă, sau Cu Cercuri) a lui Constantin (ridicată să comemoreze mutarea 
capitalei). Este unul din monumentele cele mai venerate din Istanbul - 
dar nu a putut fi fotografiată, aşa cum este acuma, înconjurată de schele. 
Pe acest loc era Forumul lui Constantin, din care nu a rămas nici o urmă. 

Spre Est, de-a lungul Căii Sfatului, sunt tot felul de mici obiective de 
interes: moschei, băi, morminte... Pentru noi e mai interesant mormîntul 
lui Sinan Paşa, marele vizir şi general turc - care şi-a pierdut dinţii (şi 
parte din oaste) la Călugăreni. într-un cimitir pe partea stîngă (nord) sunt 
cîteva morminte monumentale (turbesi) ale cîtorva din ultimii sultani 
(sec 18-19). Puţin în afara căii, spre sud, este a doua cisternă subterană 
bizantină, cea a „O mie şi Una de coloane" (Bimbirdirek) - dar care nu 
este pregătită pentru turişti. De fapt, un lacăt cît toate zilele ţine poarta 
închisă mai tot timpul. 

între două lumi 

/V 

I n general. Cartierul Vechi se consideră a fi Sultanahmet. Dar mai toţi 
care au scris un ghid al acestei părţi a Istanbulului îl împart în mai 
multe părţi. 

în primul rînd, este platoul pe care se află Sfînta Sofia (Aya Sofya, 
în turceşte, Aghia Sophia în greceşte) şi Sultanahmet Cami (Moschea 
Albastră) şi alte cîteva obiective importante. Este parte din cartierul 
Sultanahmet, care coboară spre sud pînă la mare (dar nu cred să fi fost 
cineva care să treacă dincolo de linia de cale ferată locală...) Mai este 
partea dinspre răsărit, cunoscut şi ca Seraglio Point (Capul Palatului). 
Apoi, este partea de sud-vest faţă de Sultanahmet, o zonă mai puţin 
vizitată. Să le luăm pe rînd. 

Cartierul Sultanahmet (numit aşa de la marea Moschee Albastră) 
este destinaţia primordială a turiştilor care vizitează Istanbulul, cu 
atît mai mult a rucsăcarilor. Străduţele de sub cele două impunătoare 
clădiri asigură cele mai multe hoteluri şi pensiuni. în timpul verii sunt 
ocupate toate locurile - cei ce prind un pat se pot considera norocoşi! 
-, dar la începutul lui iunie şi sfîrşitul lui septembrie ar trebui să nu fie o 
problemă. Şi culmea, aceste perioade extra-sezon sunt cele mai bune. 
Temperatura în Istanbul pe timpul verii tinde să urce foarte mult, pe 
fondul umezelii venite dinspre Bosfor, Dardanele şi Corn. Multe din ele 
au frumoase privelişti ori spre Moschei, ori spre strîmtoare. Unele au 
aer condiţionat (dar nu toate), şi chiar baie privată (mai ales pesiunile 
şi „buticurile" (acestea din urmă mai scumpe). Apropos de buticuri. Ele 
sunt, în principiu, foarte asemănătoare pensiunilor, cu diferenţa majoră 
(alături de preţ) că sunt clădiri „heritage" re-decorate pentru a asigura 
luxul secolului XX, daria care s-a păstrat caracterul de epocă (sau doar cel 
turcesc original). Pot fi întîlnite acolo mobilă veche, carpete şi chilimuri, 
vase de epocă, mozaicuri din plăci de Iznik şi Kutahya, pardoseli din 
marmură sau gresie... Vă puteţi aştepta să plătiţi peste 100TL pentru 
o cameră - oricum măcar pe jumătate mai ieftin decît în hotelurile 

moderne şi fără personalitate! 

Tot aici se pot găsi nenumărate restaurante cu terasă, relativ ieftine, 
unde seara se adună tinerii (sau cei cu spirit tînăr) la o bere, schimb de 
impresii, poveşti - sau doar o partidă de table sau şah... Restaurantele 
sunt mai ieftine decît sus în piaţă, sau pe Divan Yolu, dar cele de pe 
străduţele din sud-vest sunt încă mai ieftine! 

Ce se poate vedea în Cartier? Desigur, în primul rînd imensa moschee 
fostă basilică devenită muzeu, Aya Sofya. Construită pe timpul lui 
Justinian, a fost aproape o mie de ani cea mai mare catedrală a lumii 
creştine. Se zice că oamenii erau convinşi că un înger a ţinut cupola pînă 
constructorii au pus pilaştri care să o susţină. Impresia pe care o ai cînd 
te afli sub acea cupolă, ridicată la peste 60m şi aparent nesusţinută de 
nimic, e absolut impresionantă. Din păcate, sunt două elemente care 
deranjează. Unul este schelele care sunt folosite la refacerea mozaicurilor 
pe tavan şi pereţii superiori (şi care odată şi-odată vor dispărea) şi, al 
doilea, sunt cele patru insigne imense cu versete în scriere arabă, citate 
din Koran (obligatorii în moschei) şi care e greu de crezut că vor dispărea 
vreodată... Cupola şi micile cupole laterale sunt susţinute de patru 
contraforţi imenşi, cu rolul de a susţine clădirea pe timpul cutremurilor. 
Lîngă clădire sunt patru minarete imense, care azi fac parte din peisajul 
catedralei, iar în faţa ei, dincolo de „piaţa" Sf. Sofia (mai curînd o 
stradă...) este un frumos parc cu fîntîni şi bănci, loc unde mulţi băştinaşi 
şi turişti îşi petrec după-amiaza. Deseori în „piaţă" au loc spectacole date 
de fanfara militară (Mehter) - care de obicei se produc în Taksim, în faţa 
Muzeului Militar. Nouă, românilor, sunetele sălbatice, tuiurile, cămăşile 
de zale, coifurile, iataganele, tobele, fluierele... ne amintesc de vremea 
cînd ostile române se confruntau cu Ordia otomană. 

Cele mai frumoase mozaicuri, realizate cu plăcuţe aurite, datează de 
prin sec. IX-XII. Se pot vedea la intrare - desupra porţii „împărăteşti", în 
galeriile de la etaj şi, cîteva, pe tavan. Am avut mare noroc că turcii nu le- 
au distrus cînd au transformat catedrala în moschee, ci le-au acoperit cu 
tencuială. Aceasta a protejat mozaicurile, astfel că unele porţiuni nu au 
căzut în timpul cutremurelor. Acelaşi lucru s-a întîmplat cu mozaicurile 
şi frescele de la Chora. în schimb, Sf. Irina nu mai are nimic din fostele 
splendori... 

în faţa Sf. Sofia este un fel de muzeu de covoare (tip „fondul plastic". 

cu vînzare), în incinta Băilor lui Roxelana. Aceasta a fost (poate) cea mai 
cunoscută sultană, soţia (de origine rusă, sau poate gruzină) a sultanului 
Soliman Magnificul. 0 intrigantă de renume, a reuşit să aibă capul 
Marelui Vizir tăiat şi să-şi pună pe tron fiul... (Povestesc asta pentru 
cei, puţini probabil, care nu au urmărit serialul turrcesc pt TV, Soliman 
Magnificul) Clădirea este interesantă prin faptul că este o baie turcească 
(hamam) tipică, construită de Sinan Paşa. Covoare se găsesc peste tot, 
dar clădirea face toţi banii... 

Peste drum (spre sud-vest) de Sf Sofia şi parcul cu bazine, este 
imensa Moschee Albastră (numită aşa atît datorită pietrei de culoare 
gri-albăstrie din care a fost construită, cît şi a mozaicurilor interioare de 
Iznik), numită de turci Sultan Ahmet Camii. E colosală, construită (în anii 
1609-14, pe timpul sultanului Ahmet I, de către arhitectul lui, Mehmet 
„mimbar" Aga), evident cu intenţia de a surclasa basilica creştină. Este 
singura moschee cu şase minarete din Turcia, considerată pe timpul 
acela o ofensă la adresa Meccăi. Recomand ca intrarea să nu se facă pe 
la poarta principală (dinspre Sf. Sofia), ci din curtea interioară (unde este 
ieşirea). Pe cît posibil faceţi acelaşi lucru cu fiecare moschee vizitată. 
Arhitectura otomană este cu atît mai intersantă cu cît puteţi admira 
cascada de domuri şi jumătăţi de dom ale moscheii. 

în partea sudică a moscheii este Muzeul de Covoare Vaflikar, cu 
multe covoare de mare vechime (pot spune că cel din Biserica Neagră 
din Braşov nu este deloc răul). în partea de nord este fostul Hipodrom, 
care era legat (pe timpul bizantinilor) de Palatul Basileului care se afla pe 
locul unde astăzi este Moschea. în timp, palatul s-a mutat atît spre sud, 
pe malul strîmtorii (Palatul Bucoleon - astăzi doar nişte ruine) cît şi spre 
vestul cetăţii, dincolo de Fanar (Palatul Blacherne). Din Hipodrom nu 
se păstrează decît cele trei coloane, una egipteană, una din blocuri de 
piatră şi, la mijloc, cea zisă a „Şarpelui". Obeliscul a fost adus de la Luxor 
de Constantin, coloana spiralată a Şerpilor de la Delphi, dar despre cea 
de piatră nu se ştie mare lucru. Se crede că a fost ridicată de Constantin 
Porphirogenetul - dar asta înseamnă că multe desene care prezintă 
toate cele trei coloane pe timpul lui Justinian sunt anacronice... 

La nord de Hipodrom este Muzeul de Artă Turcesc şi, dincolo 
de frumosul parc, micuţa moschee Firuz Aga, chiar pe Divan Yolu. La 
capătul nord-estic al parcului care ocupă locul fostului Hipodrom este 

o frumoasă fîntînă gazebo (cu tavanul aurit), construită de Kaiserul 
Wilhelm al Germaniei în 1901. în jos pe Divan Yolu, în faţa pieţii Sf. 
Sofia, este Cisterna Basilică, numită de turci Yerebatan Sarai (Palatul 
Scufundat). Este de asemenea un obiectiv care nu trebuie omis. Imensa 
sală cu sute de coloane (320) imense, iluminate de jocuri de lumină 
colorată, lucind misterios în apa neagră ce acoperă (nu ştiu cît de adînc) 
sala - circulaţia se face pe alei din lemn consturite deasupra apei -, este 
de neuitat. Ca şi o bere sau un ceai băut pe micuţa terasă de la ieşirea 
din Cisternă, în răcoarea şi clipocitul apei şi ecoul îndepărtat al vocilor... 
Deseori, pe terasă au loc concerte: în ciuda imensităţii ei, sala are o 
foarte bună acustică. 

în sfîrşit, termin descrierea zonei cu două obiective mai puţin vizitate, 
dar pe care eu le întîlneam zilnic în drum spre sau dinspre pensiune: 
micuţul Bazar al Cavalerilor - de fapt, o alee mărginită pe ambele părţi 
cu magazine de covoare, faianţă, suveniruri... -, şi, pornind din alee (şi 
sfîrşind tot în ea). Muzeul Mozaicurilor. Recomand să-l vizitaţi, deşi nici 
pe departe nu se compară cu cel din Antakya. Dar Anta kya e departe... şi 
mozaicul din Cîţa nu suferă comparaţie cu cele de la Istanbul. 

Dacă e să coborîţi străduţele spre sud-vest de la Moschea 
Albastră, ajungeţi la două foarte importante monumente. Primul este 
Sokolu Mehmet Paşa Camii, la care ajungeţi mergînd în continuarea 
Hipodromului şi apoi cotind-o la dreapta. Este una din cele mai frumoase 
moschei construite de Sinan Paşa. Exteriorul poate să înşele, interiorul 
este o adevărată bijuterie, iar soluţia arhitectonică de a construi o 
moschee pe un teren în pantă este de referinţă. Mai jos de ea, spre sud, 
este fosta basilică Sfinţii Sergius şi Bachus, numită acum „Mica Sfînta 
Sofia" (Kucuk AyaSofya). A fost construită sub Justinian, la începutul 
domniei lui, cîţiva ani înainte de „Marea" Sfînta Sofia. Decoraţiile de 
mozaic sau frescă au dispărut de mult, dar planul simplu (octogonal) al 
bisericii, ca şi coloanele colorate de marmură grecească merită văzute. 

Spre Răsărit de Sfînta Sofia, în aşa-numitul Cap al Seraiului, sunt 
cîteva obiective care trebuie neaparat incluse într-o vizită la Istanbul. 
Primul este Topkapî, Saraiul sultanilor (pînă în sec XIX, cînd aceştia au 
început să-şi contruiască reşedinţe pe malul Bosforului). Este un complex 
de mai multe clădiri în trei curţi despărţite cu ziduri şi porţi, în care 

fiecare categorie socială avea dreptul să intre limitat. Aici mulţi duşmani 
ai sultanilor (inclusiv domni români) şi-au pierdut capul şi, se zice, multe 
femei din harem au fost aruncate în saci hrană la peşti... Printre clădirile 
care trebuie să fie văzute sunt: biserica Sfinta Irina, în prima curte, acum 
sală de spectacole şi muzeu. Divanul, Sala de arme, Bucătăria şi intrarea 
în Harem (curtea a doua) şi Tezaurul, Biblioteca lui Ahmet III, Sala 
Tronului, Muzeul Sfintei Mantii şi Muzeul de miniaturi (curtea a treia). 
De asemena cele trei porţi dintre curţi: Imperială (la intrare), a Salutului 
şi a Fericirii. Curtea a patra conţine grădini şi pavilioane vizitate, în 
general, doar de cei ce au timp de pierdut... Aici este o terasă-restaurant 
cu o privelişte fantastică asupra Dardanelelor. Ca şi Haremul, de altfel, 
în schimb. Tezaurul, Biblioteca, Miniaturile merită ceva timp. Muzeul 
Sfintei Mantii are mantia lui Mahomed, Steagul Verde al Profetului şi 
sabia acestuia, precum şi cîteva documente scrise de mîna lui, zice-se... 

Din Prima Curte, spre nord-est, pe lîngă Grajdurile Imperiale, se iese 
la Muzeul de Arheologie. Acesta este într-o curte închisă spre vest de o 
clădire masivă cu coloane, pe trei niveluri, unde sunt expuse obiectele 
din Preistorie, perioada Greacă-Romană Classică, Bizantină pînă la 
Otomani. Printe ele, sarcofage, statui, monede, vase... La etajul III, o sală 
înreagă dedicată săpăturilor de la Troia. Spre est, curtea este închisă de 
Pavilionul Albastru, numit aşa datorită bogatei ornamentaţii cu faianţă 
(unde sunt expuse şi numeroase obiecte de ceramică), un cimitir cu 
interesante capete de mormînt şi clădirea Muzeului Orientului Antic, 
cu exponate din Anatolia (Hati, Hitiţi, asirieni, alte culturi - inclusiv cele 
descoperite la cea mai veche „cetate" din lume, Chatal Hoyuk. în faţa ei 
sunt doi lei hitiţi din piatră. 

Lîngă Poarta Imperială este o foarte frumoasă clădire bogat 
ornamentată, Fîntîna lui Ahmet III (între zidul in spate al Sfintei Sofia 
şi zidul palatului Topkapi). Mergînd în jos pe străduţa dintre acestea, se 
pot vedea poate cele mai tipice case în stil otoman din Istanbul, renovate 
(şi locuite). La capătul ei e o mică grădină de vară (Colţul Verde) unde 
se serveşte lachmacun făcut în faţa voastră de o bătrînă pe o plită de 
fierîncins. Interesant este că clienţii stau pe divane (desculţi şi destul de 
incomod...). Chiar spre nord-vest este imensa Sf. Sofia. Alături de grădină 
este un magazin de muzică şi intarea în curtea Cafenelei Cafer Aga (se 
citeşte Giafer Aa). Este o fostă şcoală (medrese) construită de Sinan 



Prin T u re ia, cu Biblia in mîna 



185 



la începutul carierei lui. Tot acolo este acum şcoala de meserii, unde 
sunt expuse caligrafii şi obiecte executate de elevi. Dacă se coboară 
în continuare, se iese la poarta spre Parcul Gulhane. Peste drum de 
Alemdar Ca. (care este de fapt o continuare a lui Divan Yolu) este o mică 
moschee şi un kioşk bogat ornamentat (Fatih Bufe). Mai jos de poartă 
este Alay Pavilion şi exact peste drum de el. Sublima Poartă. Românii 
cred îndeobşte că Poarta reprezintă pe sultan, eventual Poarta palatului 
(Topkapî). în realitate, era poarta care ducea la palatul Marelui Vizir, 
şeful diplomaţiei otomane, locul unde se prezentau ambasadorii străini, 
dar şi regii supuşi (inclusiv domnii români) pentru a primi firman. 

Cu asta am încheiat plimbarea prin Oraşul Vechi. Nu am dat multe 
detalii (cine e curios le poate afla din ghiduri), dar am acoperit mai 
tot ce trebuie văzut. Am lăsat în afară, desigur, aleile cu restaurante, 
cu magazine de tot felul (mai ales de covoare)... Nu am amintit nici de 
trepăduşii acestor magazine, care te iau de pe stradă (dar care dau cu 
multă bunăvoinţă informaţii), nici de plăcuta plimbare prin răcorosul 
Parc Gulhane (al Trandafirilor)... Aici, ca şi în alte parcuri din Turcia, 
localnicii petrec timp cu familiile lor, deseori stînd direct jos pe iarbă. 
Nu am văzut niciunde interdicţia „Nu călcaţi pe iarbă" - aici e voie! (ca 
şi în Canada, de altfel...) Nici „Nu rupeţi florile" - se pare că nu e nevoie, 
nimeni nu rupe flori. 



Zona îndepărtată 

P rin asta se înţelege de obicei partea dintre Oraşul Vechi şi ruinele 
fostelor ziduri ale cetăţii, construite de Teodosie al ll-lea. Zidurile lui 
Teodosie se păstrează doar pe alocuri, mai ales în zona sudică, la Yedikule 
(Şapte Turnuri), dar ce se păstrează e impresionant. Nu e de mirare că 
ele au rămas necucerite pînă la sosirea lui Mehmet, a tunurilor lui (şi 
a neglijenţei unor călugări, care au lăsat o poartă neîncuiată...). Aceste 
obiective sunt mai greu de vizitat, mai ales cu piciorul, fiind la mari 
distanţe unele de altele. Totuşi, sunt cîteva care merită a fi văzute. 

Chiar la marginea Cornului de Aur este Fenerul (Fanarul). Nu este 

numai locul de unde ne-au venit domnitorii sec. XVI I l-XIX (nu toţi au fost 
răii), dar e locul unde a trăit populaţia greacă. Aşa că aici se pot întîlni 
biserici ortodoxe (cele din Galata sunt mai ales catolice): Pamakaristos 
şi Pantocrator şi, în primul rînd, sediul Patriarhiei (cu Bis. Sf. George). 
Interesantă este şi biserica Sf. Ştefan al Bulgarilor, turnată din fier... 
Tot aici este principala sinagogă, Ahrida. Printre moschei, interesante 
de văzut sunt cele ale lui Mehmet Fatih (prima geamie construită de 
Cuceritor) şi cea a lui Selim I. Sunt şi cîteva ruine: apeductul lui Valens, 
palatul Blacherne (sau al Porfirogeneţilor). 

Dar cea mai interesantă este Biserica Sfîntului Salvator din Chora, 
sau Kariye Cami, cum o numesc turcii. Chora înseamnă „în afară" şi e de 
presupus că pe atunci, deşi chiar la poalele zidului lui Teodosie, era în 
afara zonelor locuite - „pe cîmp". Cetatea Cosnstantinopol era în aşa fel 
construită încît îşi asigura tot ce îi trebuia pe timpul unui asediu. Era un 
rînd de ziduri interioare, construite de Constantin, în jurul zonei locuite, 
şi zidurile exterioare, ale lui Teodosie. între ele erau „cîmpurile", livezile, 
podgoriile, păşunile, izvoarele... De aceea o biserică s-a putut numi „în 
afară", deşi era în interiorul oraşului... 

Chora este o biserică tipic bizantină, reconstruită în sec XI pe locul 
uneia mai vechi. Este vestită mai ales datorită mozaicurilor şi frescelor 
din sec XIII-XIV, executate în mare parte de artistul iconar, „zograful" 
Teodor Metokitul. Sunt excelent păstrate şi au ca teme Genealogia lui 
lisus. Genealogia Măriei, Viaţa Fecioarei, Copilăria lui lisus şi Misiunea lui 
lisus. E departe de Centru şi e dificil de ajuns acolo, schimbînd autobuze 
(mai ales dacă nu ştii încotro te duce vreunul...), dar tot efortul merită 
cu prisosinţă I Apropos, tot acolo am avut cel mai ieftin lunch în Istanbul: 
tocană de fasole cu mult sos (iahnie) şi felii de franzelă la discreţie, gratis: 
numai 2TL! 

1X1 ick Sava 



încheiere 



S i acesta a fost periplul meu de 32 de zile prin Turcia. Cum am spus 
în prezentare, scopul excursiei a fost să urmez pe calea apostolului 
Pavel, dacă nu în spirit, măcar fizic. Nu am umblat tot atît de mult pe jos 
ca şi el şi însoţitării lui - parte din drum l-am bătut cu avionul, cu maşina 
închiriată (un frumos Fiat Albea alb, automatic), cu autobuzul mai ales, 
deseori cu dolmuşul. Am văzut tot er mi-am propus - dar au rămas atît 
de multe nevăzute! 

în acel moment eram hotărît ca o altă vară să aducă o altă vacanţă în 
Turcia., Acum nu mai sunt tot atît de hotărît, nici chiar sigur că aceasta 
va mai avea loc. Anii au trecut şi genunchii îmi trmură tot mai des. Turcia, 
chiar şi Istanbul, nu este un loc uşor de bătut cu piciorul. Are multe 
locuri de urcat, doar pentru a coborî spre altele. Majoritatea hotelurilor 
şi pensiunilor nu au lift, iar scările sunt imposibil de înguste şi abrupte. 
Şi pe acolo, cu puţine excepţii, nu s-a prea auzit de arhitectura pentru 
persoane cu dificultăţi de mers... 

Venirea la putere a lui Erdogan, cu aplecare spre dictatură şi 
islamism, nu a ajută nici ea. Au loc des proteste, atentate, bătăi între 
contestatarii preşedintelui şi trupele de ordine. Turcia rămîne totuşi o 
destinaţie importantă, mai ales acum, cu dificultăţile din Grecia. în ciuda 

confruntărilor din graniţa cu Siria şi Irak. Preţurile au mai crescut - dar 
frumuseţea Turciei este mereu perenă. Cine va fi curios de-o vacanţă 
pe litoralul turcesc, chiar şi de numai o săptămînă, chiar luxoasă, chiar 
„ultra oll inclusive", nu va avea ce regreta. Cel ce va lua, însă, rucascul 
în spate pentru a străbate Cappadocia, căile mai puţin bătute ale Asiei 
Mici (litoralul Mării Negre, estul Anatoliei, munţii Caucaz), dar şi staţiuni 
de litoral pe cont propriu, va avea un real cîştig. Sunt locuri ce nu pot fi 
niciodată uitate. 



SFÎRSIT 

NOTĂ: 

Această carte vine însoţită de un CD. Pe acesta au fost puse pozele 
făcute de mine în călătoria prin Turcia, aproape 2000 de imagini, care ar 
fi făcut, puse în text şi tipărite, costul de tipărire imposibil de acoperit. 
Folderele sunt numite reprezentativ, permiţînd astfel un acces rapid şi 
facil spre slide-urile cu imagini din zonele descrise în carte. 

Pentru persoanele pentru care cititul pe monitor nu prezintă 
inconvenienţe majore,voi pune, poate, şi un exemplar de carte cu 
imagini înglobate. Aşa aş fi dorit eu să arate Jurnalul din Turcia... Dar 
dacă nu, jurnalul cu multe poze poate fi văzut pe blogul meu 
http://nicksava.net/blog/nicks 




Dar eu am descoperit o altă Turcie - una 
despre care nu se vorbeşte. Mai tot ce ştiu 
majoritatea românilor se opreşte la Laleli 
şi Bazar, la bacşişuri, la târguieli. Aşa ne- 
am dus la ei, imediat după decembrie 
89, aşa se duc încă mulţi români. Pentru 
afaceri, pentru târguieli, pentru prostituţie, pentru joburi 
necalificate şi prost plătite... Aceşti români nu au timp să vadă 
adevărata Turcie - ei se duc să facă bani. Nu au timp să vadă 
frumuseţea, bogăţia culturală, civilizaţia Turciei - nu le pot 
cuantifica în bani, nu le pot căra la buticurile şi tarabele din 
ţară... 

Eu am avut în plan să călătoresc prin Anatolia (mai precis, 
prin Asia Mică) pe urmele primilor creştini. Se întîmpla că scriu 
o carte despre ei (F/u/ lui Dumnezeu ) şi simţeam nevoia de 
documentare. Să nu mă fac de rîs - scriind despre dealuri acolo 
unde sunt munţi, sau despre lunci acolo unde sunt dealuri... 
Despre ziduri care nu existau, temple care erau închinate altor 
zeităţi, despre străzi orientate altfel... Trebuia să văd acele 
locuri! Şi, citind despre Pavel şi alţi misionari creştini, despre 
cetăţile vizitate de ei, am început să aflu tot mai multe despre 
Turcia. Să îi descopăr frumuseţile naturale, arhitectonice, de 
bogată tradiţie. 



Nick Sava 





